

VILNIAUS GEDIMINO TECHNIKOS UNIVERSITETAS

VERSLO VADYBOS fakultetas

FINANSŲ INŽINERIJOS katedra

Povilas Kriaučeliūnas

**2014 - 2020 M. EUROPOS SĄJUNGOS STRUKTŪRINIŲ FONDŲ INVESTICIJŲ PANAUDOJIMO LIETUVOS SMULKAUS IR VIDUTINIO VERSLO KONKURENCINGUMO SKATINIMUI TYRIMAS**

**INVESTIGATION OF PRACTICE OF EU STRUCTURAL FUNDS INVESTMENTS FOR PROMOTION COMPETITIVENESS OF SMALL AND MEDIUM BUSINESS IN LITHUANIA DURING 2014-2020**


Baigiamasis bakalauro darbas


Ekonomikos inžinerijos studijų programa, valstybinis kodas 612L10009

Investicijų ekonomikos specializacija

Ekonomikos studijų kryptis

Vilnius, 2015





**Prasminiai žodžiai:** ekspertinis vertinimas, Europos Sąjungos struktūrinių fondų investicijos, inovacijos, konkurencingumas, konkurencingumo veiksniai, smulkus ir vidutinis verslas.

**Anotacija**

Darbe analizuojamas ir tiriamas Lietuvos SVV sektoriaus konkurencingumas, jį lemiantys veiksniai ir skatinimo būdai, pasitelkiant 2014-2020 m. ES struktūrinių fondų investicijas. SVV sektoriui priklausantys ūkio subjektai sudaro daugiau kaip 90 proc. visų Lietuvoje veikiančių įmonių, kurios sukuria darbo vietas 77 proc. visų dirbančiųjų asmenų ir daugiau kaip dviem trečdaliais prisideda prie bendrojo vidaus produkto. Nuo šio sektoriaus plėtros ir konkurencingumo tiesiogiai priklauso visos šalies ekonomika. 2014 – 2020 m. ES struktūrinių fondų investicijų veiksmų programoje vienas iš svarbiausių prioritetų yra smulkaus ir vidutinio verslo konkurencingumo skatinimas. Darbo tikslas: ištirti SVV konkurencingumą lemiančius veiksnius ir identifikuoti reikšmingiausius, finansuojamus 2014 – 2020 m. Europos sąjungos struktūrinių fondų investicijomis smulkaus ir vidutinio verslo konkurencingumo skatinimui.

Darbas susideda iš trijų dalių: pirmoje dalyje nagrinėjama 2014 – 2020 m. ES struktūrinių fondų investicijų ir SVV vaidmuo šalies ekonomikoje; antroje dalyje analizuojami SVV konkurencingumo teoriniai aspektai, jį lemiantys veiksniai bei sąveika su ES struktūrinėmis investicijomis; trečioje dalyje aprašoma tyrimo metodologija, atliekamas SVV konkurencingumo skatinimo tyrimas, taikant ekspertinį vertinimo metodą, ir surinktų duomenų analizė. Pabaigoje pateikiamos baigiamojo darbo išvados, pasiūlymai ir literatūros sąrašas.

Darbo apimtis – 75 p. teksto be priedų, 12 iliustr., 26 lent., 45 bibliografiniai šaltiniai.

Atskirai pridedami darbo priedai.

X

**Kalba**

lietuvių

užsienio

ISBN ISSN

Egz. sk. ………..

Data 2015-05-21

Vilniaus Gedimino technikos universitetas

**Verslo vadybos** fakultetas

**Finansų inžinerijos** katedra

**Ekonomikos inžinerijos** studijų programos baigiamasis magistro darbas

Pavadinimas **2014 - 2020 m. Europos Sąjungos struktūrinių fondų investicijų panaudojimo Lietuvos smulkaus ir vidutinio verslo konkurencingumo skatinimui tyrimas**

Autorius **Povilas Kriaučeliūnas** Vadovas **asist. Irena Račinskaja**

**Annotation**

The competition of Lithuanian Small and Medium Business (SMBs) sector, determinant factors and the ways of stimulation with the help of EU structural funds investments in 2014-2020 are investigated and analysed in this work. 90 percent of all enterprises working in Lithuania belong to SMBs sector, they create working places for 77 percent of working people and add two thirds to the common internal product. The economy of the country directly depends on its expansion and competition. One of the main priorities in the programme of EU structural funds investments 2014-2020 is stimulation of small and middle business competition. The aim of the work: to investigate actions which determine SMBs competition identify main finance in 2014-2020 EU structural funds investments for the competition of small and middle business.

The work consists of three parts: EU funds investigation and the role of SMBs in the economy of the country is analysed in the first part; in the second part theoretical aspects of competition, determinant factors and its interaction with EU structural investitions are analysed; in the third part methods of investigation is described, research of SMBs stimulation is fulfilled applying method of evaluation and analysis of data. In the end conclusions of final work, suggestions and the list of literature is given.

Thesis consist of: 75 p. text without appendixes, 12 pictures, 26 tables, 45 bibliographical entries.

Appendixes included.

**Thesis language**

Lithuanian

Foreign (English)

**Economics engineering** study programme bachelor (master) thesis.

Title: **Investigation of Practice of EU Structural Funds Investments for Promotion Competitiveness of Small and Medium Business in Lithuania during 2014-2020**

Author **Povilas Kriaučeliūnas** Academic supervisor **assist. Irena Račinskaja**

ISBN ISSN

Copies No. ………

Date 2015-05-21

Vilnius Gediminas Technical University

**Business management** faculty

**Finance Engineering** department

X

**Keywords:** expert evaluation method, EU structural funds investments, innovation, competitiveness, competitiveness factors, small and medium-sized businesses.

|  |
| --- |
| Vilniaus Gedimino technikos universiteto egzaminų sesijų ir baigiamųjų darbų rengimo bei gynimo organizavimo tvarkos aprašo 2011–2012 m. m.  2 priedas |

**(Baigiamojo darbo sąžiningumo deklaracijos forma)**

**VILNIAUS GEDIMINO TECHNIKOS UNIVERSITETAS**

|  |
| --- |
| Povilas Kriaučeliūnas, 20112589 |
| (Studento vardas ir pavardė, studento pažymėjimo Nr.)  Verslo vadybos fakultetas |
| (Fakultetas)  Ekonomikos inžinerija, ECINVf-11 |

(Studijų programa, akademinė grupė)

**Baigiamojo darbo (projekto)**

**SĄŽININGUMO DEKLARACIJA**

|  |  |  |
| --- | --- | --- |
| 2015 m. | gegužės 21 | d. |

(Data)

|  |  |  |  |  |  |  |  |
| --- | --- | --- | --- | --- | --- | --- | --- |
| Patvirtinu, kad mano baigiamasis darbas (projektas) tema | | | | | 2014 – 2020 m. Europos | | |
| Sąjungos struktūrinių fondų investicijų panaudojimo Lietuvos smulkaus ir vidutinio verslo | | | | | | | |
| konkurencingumo skatinimui tyrimas | | | | | | | |
| patvirtintas 20 | 15 | m. | lapkričio 20 | d. dekano potvarkiu Nr. | | 267 vv | , yra |

savarankiškai parašytas. Šiame darbe (projekte) pateikta medžiaga nėra plagijuota. Tiesiogiai ar netiesiogiai panaudotos kitų šaltinių citatos pažymėtos literatūros nuorodose.

Parenkant ir įvertinant medžiagą bei rengiant baigiamąjį darbą (projektą), mane konsultavo

|  |  |  |
| --- | --- | --- |
| mokslininkai ir specialistai: |  | |
|  | | |
|  | | |
| Mano darbo (projekto) vadovas | | asist. Irena Račinskaja |

Kitų asmenų indėlio į parengtą baigiamąjį darbą (projektą) nėra. Jokių įstatymų nenumatytų piniginių sumų už šį darbą niekam nesu mokėjęs (-usi).

|  |  |  |
| --- | --- | --- |
|  |  | Povilas Kriaučeliūnas |
| (Parašas) |  | (Vardas ir pavardė) |

# **TURINYS**

[ĮVADAS 11](#_Toc419933334)

[1. 2014 – 2020 METŲ EUROPOS SĄJUNGOS FONDŲ INVESTICIJŲ IR SVV VAIDMUO LIETUVOS EKONOMIKOJE 14](#_Toc419933335)

[1.1. Europos Sąjungos investicijos Lietuvoje 14](#_Toc419933336)

[1.2. Smulkaus ir vidutinio verslo teoriniai aspektai 16](#_Toc419933337)

[1.3. Smulkaus ir vidutinio verslo svarba šalies ekonomikai 18](#_Toc419933338)

[2. SMULKIOJO IR VIDUTINIO VERSLO KONKURENCINGUMAS 24](#_Toc419933339)

[2.1. Verslo konkurencingumo teoriniai aspektai 24](#_Toc419933340)

[2.2. Verslo konkurencingumą lemiantys veiksniai 26](#_Toc419933341)

[2.3. ES struktūrinių investicijų ir SVV konkurencingumo sąveika 31](#_Toc419933342)

[3. SMULKAUS IR VIDUTINIO VERSLO KONKURENCINGUMO TYRIMAS 42](#_Toc419933343)

[3.1. Tyrimo metodas ir struktūra 42](#_Toc419933344)

[3.1.1. Tyrimo hipotezės 43](#_Toc419933345)

[3.1.2. Anketos sudarymo pagrindimas ir struktūra 44](#_Toc419933346)

[3.1.3. Tyrimo imties nustatymas ir ekspertų atrankos kriterijai 47](#_Toc419933347)

[3.2. Bendroji informacija apie ekspertus 50](#_Toc419933348)

[3.3. Ekspertų vertinimų analizė 53](#_Toc419933349)

[3.3.1. Rodiklių svorių nustatymas 53](#_Toc419933350)

[3.3.2. Reikšmingumo vertinimas TOPSIS metodu 57](#_Toc419933351)

[3.3.3. Reikšmingumo vertinimas GV metodu 61](#_Toc419933352)

[3.3.4. Bendrųjų atvirų klausimų apžvalga 62](#_Toc419933353)

[3.4. Ekspertų vertinimų analizės išvados 64](#_Toc419933354)

[IŠVADOS 68](#_Toc419933355)

[PASIŪLYMAI 70](#_Toc419933356)

[LITERATŪRA IR KITI ŠALTINIAI 71](#_Toc419933357)

[PRIEDAI 75](#_Toc419933358)

# PAVEIKSLŲ SĄRAŠAS

[1 pav. SVV įtakos ekonomikai vaidmenys 20](file:///D:\BAIGIAMASIS\baigiamasis_2015_Povilas%20Kriauceliunas_V2_KOMPAS.docx#_Toc419837496)

[2 pav. SVV sukurtos pridėtinės vertės ir šalies BVP palyginimas 21](file:///D:\BAIGIAMASIS\baigiamasis_2015_Povilas%20Kriauceliunas_V2_KOMPAS.docx#_Toc419837497)

[3 pav. Procentinė SVV sukurtos pridėtinės vertės dalis nuo šalies BVP to meto kainomis 22](file:///D:\BAIGIAMASIS\baigiamasis_2015_Povilas%20Kriauceliunas_V2_KOMPAS.docx#_Toc419837498)

[4 pav. Porterio penkių konkurencinių jėgų modelis 30](file:///D:\BAIGIAMASIS\baigiamasis_2015_Povilas%20Kriauceliunas_V2_KOMPAS.docx#_Toc419837499)

[5 pav. 2014-2020m. ES investicijų prioritetai ir uždaviniai SVV konkurencingumui skatinti 32](file:///D:\BAIGIAMASIS\baigiamasis_2015_Povilas%20Kriauceliunas_V2_KOMPAS.docx#_Toc419837500)

[6 pav. Ekspertų skaičiaus įtaka vertinimo patikimumui 47](#_Toc419837501)

[7 pav. Apklausoje dalyvavusių ekspertų amžiaus pasiskirstymas 50](#_Toc419837502)

[8 pav. Apklausoje dalyvavusių ekspertų išsilavinimas 50](#_Toc419837503)

[9 pav. Apklausoje dalyvavusių ekspertų atstovaujamos veiklos sritys 51](#_Toc419837504)

[10 pav. Apklausoje dalyvavusių ekspertų užimamos pareigos 51](#_Toc419837505)

[11 pav. Apklausoje dalyvavusių ekspertų patirtis, susijusi su nagrinėjama tema 52](file:///D:\BAIGIAMASIS\baigiamasis_2015_Povilas%20Kriauceliunas_V2_KOMPAS.docx#_Toc419837506)

[12 pav. Analizuotų metodų sprendiniai 66](file:///D:\BAIGIAMASIS\baigiamasis_2015_Povilas%20Kriauceliunas_V2_KOMPAS.docx#_Toc419837507)

# LENTELIŲ SĄRAŠAS

[1 lentelė. 2014-2020 m. ES investicijų veiksmų programų finansavimas 15](#_Toc419881518)

[2 lentelė. SVV įmonių skirstymas pagal įstatyme nurodytus kriterijus. 17](#_Toc419881519)

[3 lentelė. Konkurencingumą lemiantys veiksniai 28](#_Toc419881520)

[4 lentelė. ERPF SPRR Verslumo lygio didinimas 34](#_Toc419881521)

[5 lentelė. ERPF SPRR MVĮ tarptautiškumo didinimas 34](#_Toc419881522)

[6 lentelė. ERPF SPRR MVĮ produktyvumo didinimas 35](#_Toc419881523)

[7 lentelė. ERPF SPRR Eko-inovacijų skatinimas 36](#_Toc419881524)

[8 lentelė. Investicijų SVV konkurencingumui skatinti pagal prioritetines temas 37](#_Toc419881525)

[9 lentelė. Ekspertinio vertinimo alternatyvos (veiksniai ir priemonės) 46](#_Toc419881526)

[10 lentelė. Ekspertų vertinimo kriterijai 49](#_Toc419881527)

[11 lentelė. Pradiniai vertinimai prieš rangavimo procedūrą 54](#_Toc419881528)

[12 lentelė. Vertinimai atlikus rangavimo procedūrą 54](#_Toc419881529)

[13 lentelė. Dispersinio konkordancijos koeficiento skaičiavimas 55](#_Toc419881530)

[14 lentelė. Pertvarkyti rodiklių svoriai 57](#_Toc419881531)

[15 lentelė. Atskirų aspektų ir priemonių ekspertų vertinimai 58](#_Toc419881532)

[16 lentelė. Skaičiavimo kriterijų normalizuotos reikšmės 59](#_Toc419881533)

[17 lentelė. Pasvertosios normalizuotos reikšmės 59](#_Toc419881534)

[18 lentelė. Geriausių ir blogiausių variantų reikšmės (pagal 17 lentelę) 60](#_Toc419881535)

[19 lentelė. Atskirų ekspertų vertinimų atstumai iki sprendinių ir 60](#_Toc419881536)

[20 lentelė. TOPSIS metodo kriterijaus reikšmės ir ekspertų vertinimų užimtos vietos 60](#_Toc419881537)

[21 lentelė. Aukščiausias vietas *TOPSIS* metodu užėmusių ekspertų vertinimai 61](#_Toc419881538)

[22 lentelė. Skaičiavimo kriterijų normalizuotos reikšmės 61](#_Toc419881539)

[23 lentelė. GV metodo kriterijaus reikšmės ir ekspertų vertinimų užimtos vietos 62](#_Toc419881540)

[24 lentelė. Aukščiausias vietas *GV* metodu užėmusių ekspertų vertinimai 62](#_Toc419881541)

[25 lentelė. *GV* ir *TOPSIS* metodų rezultatų palyginimas 65](#_Toc419881542)

[26 lentelė. Aukščiausią vietą *GV* ir *TOPSIS* metodu užėmusių ekspertų vertinimai. 65](#_Toc419881543)

# SANTRUMPOS

BPD – Bendrasis programavimo dokumentas;

BVP – Bendrasis vidaus produktas;

DPT – Didelio poveikio technologijos;

EIB – Europos investicijų bankas;

ERPF – Europos regioninės plėtros fondas;

ES – Europos Sąjunga;

ESF – Europos socialinis fondas;

GV – Geometrinio vidurkio tyrimo metodas;

IRT – Informacinės ir ryšių technologijos;

MTEP – Mokslinių tyrimų ir eksperimentinė plėtra;

MTTP – Mokslinių tyrimų ir technologinė plėtra;

MVĮ – Mažos ir vidutinės įmonės;

SESV – Sutartis dėl Europos Sąjungos veikimo;

SPRR – Specialieji programų rezultatų rodikliai;

SVV – Smulkusis ir vidutinis verslas;

TOPSIS – Tyrimo metodas *(ang. Technique for Order Preference by Similarity to an Ideal Solution);*

VP – 2014–2020 m. ES struktūrinių fondų investicijų veiksmų programa.

# ĮVADAS

Smulkus ir vidutinis verslas (toliau – SVV) – vienas esminių ekonomikos augimo veiksnių, kuris glaudžiai susijęs su šalies ūkio plėtra ir socialiniu stabilumu. Visuotinai pripažinta, kad įgyvendinus SVV pritraukiamas investicijas, šalyje kuriamos darbo vietos, užtikrinamas socialinių-ekonominių skirtumų mažėjimas tarp regionų, didėja mokesčių surinkimas į valstybės biudžetą. Investicijos į SVV plėtrą užtikrina tvarų rinkos ekonomikos augimą, skatina bendrą šalies konkurencingumą, prisideda prie gyventojų užimtumo problemų sprendimo – tai pamatas visai šalies ekonomikos sistemai. Visame pasaulyje, o ypač Europoje, SVV yra vienas iš veiksnių, labiausiai prisidedančių prie inovacijų skatinimo bei kūrimo, taip didindamas visos Europos konkurencingumą.

Konkurencija – vienas iš pagrindinių rinkos elementų. Konkurencija atsiranda tada, kai vienoje sferoje – prekyboje, gamyboje, prekių paskirstyme ar kitoje veikloje atsiranda keli subjektai, užsiimantys tokia pačia veikla. Greitėjant šiuolaikinio gyvenimo tempui, tobulėjant technologijoms ir norint išsilaikyti rinkoje, būtina ne prisitaikyti prie rinkoje vyraujančios situacijos, o tapti savotišku „išsišokėliu“. Būtent konkurencija neleidžia įmonėms „užmigti“, skatina nuolat tobulinti savo veiklą, plėsti rinką, tapti pranašesniais konkurentų atžvilgiu, taikyti bei kurti inovacijas.

**Temos aktualumas.** Visos įmonės, ypatingai SVV sektoriui priklausančios pelno siekiančios organizacijos, norinčios užtikrinti savo pelną, išsikovoti didesnę rinkos dalį, turi tapti minėtomis „išsišokėlėmis“ rinkoje, kitaip sakant, būtina siekti tapti pranašesnėmis nei kitos rinkos dalyvės. Konkurencija, savo ruožtu, skatina įmones tokiomis tapti, tuo pačiu skatindama SVV produktų kokybės tobulinimą, kainų mažėjimą, bei inovacinių sprendimų taikymą.

Lietuvos ūkio pagrindą sudaro SVV, kurio gebėjimas integruotis į struktūrinius ūkio pokyčius turės tiesiogini poveikį ne tik visam verslui, bet ir užimtumo problemoms bei socialinei sanglaudai. Remiantis 2014 – 2020 metų Europos sąjungos fondų investicijų veiksmų programa (toliau – veiksmų programa), Lietuvos verslumo lygis, SVV integracija į vietines ir tarptautines vertės kūrimo grandines, organizacinių inovacijų taikymas šiame sektoriuje ypatingai atsilieka nuo Europos Sąjungos vidurkio. Sprendžiant šias problemas veiksmų programoje iškeltas trečiasis investicinis prioritetas „Smulkiojo ir vidutinio verslo konkurencingumo skatinimas“. Pasinaudojant šiuo prioritetu siekiama pagerinti sąlygas verslo pradžiai, stiprinti tarptautinį ir vietinį konkurencingumą, užtikrinti tolesnę įmonių plėtrą, pasitelkiant įvairias reguliacines, mokestines priemones, tiesiogines ir netiesiogines investicijas, užtikrinant prieinamumą prie finansavimo šaltinių. Kad investicijos į konkurencingumo skatinimą turėtų apčiuopiamą naudą, ypatingai svarbu

nustatyti konkurencingumą lemiančius veiksnius, pagal kuriuos įmonės galėtų sukurti konkurencingumo skatinimo strategijas, efektyviai naudojant gautas investicijas pagal veiksmų programoje numatytą prioritetą.

**Tyrimo problema.** Remiantis LR Statistikos departamento duomenimis, Lietuva atsilieka nuo ES-27 vidurkio pagal verslumo lygį. Lietuvoje pasigendama verslumą skatinančių iniciatyvų ir finansavimų, dėl kurių galėtų sparčiau steigtis nauji SVV subjektai ir plėtoti savo veiklą. Vienas iš esminių Lietuvos SVV aplinkos spragų išlieka neišplėtotas SVV prieinamumas prie reikalingų išorinių finansavimo šaltinių. Ypatingai ši problema jaučiama pradedančiųjų SVV subjektų tarpe. Fiziniai asmenys, kurie planuoja pradėti savo verslą, dėl silpnų finansinių galimybių taip pat dažnai negauna konsultacinės, informacinės ar metodinės medžiagos, kuri prisidėtų prie finansavimo šaltinių, potencialių rinkų paieškos, naujų informacinių bei gamybos technologijų taikymo.

Lietuva beveik trigubai atsilieka nuo ES-27 vidurkio pagal gamybos sąnaudomis sukuriamą pridėtinę vertę, tenkančią vienam SVV darbuotojui, kitaip sakant, SVV sektoriuje atsiranda produktyvumo ir našumo trūkumas. Šio sektoriaus darbo našumą dažnai riboja žemas inovatyvumo lygis, kuris daro įtaką SVV konkurencingumo mažėjimui. Visų pirma, ribotą inovacijų taikymą SVV apriboja finansų trūkumas įmonėse, nes technologinės inovacijos, kurios tobulintų ir didintų gamybinį bei organizacinį efektyvumą dažniausiai pasižymi aukšta kaina. Antra – tai nepakankamas įmonių aktyvumas diegiant organizacines ir netechnologines inovacijas.

Mūsų šalies vidaus rinka yra maža, todėl nuo SVV gebėjimo tarptautiniu mastu kurti ir eksportuoti konkurencingus gaminius bei paslaugas priklauso visos valstybės ekonomikos augimas ir gerovės didėjimas. Deja, Lietuvos vietinės kilmės prekių eksporto apimtys lyginant su panašaus dydžio ir išsivystymo valstybėmis yra mažos. Nepaisant to, kad eksporto augimas tendencingai didėja, tačiau nėra pakankamas, kad būtų galima užtikrinti gerus rezultatus tarptautinėje rinkoje. Atsižvelgiant į tai, kad beveik penktadalį mūsų šalies eksporto sudaro prekės iškeliaujančios į mūsų kaimyninę šalį ir jos sąjungininkes, kurios pasižymi neadekvačiais politiniais sprendimais, eksportas yra neapibrėžtumo būsenoje. Būtina atkreipti dėmesį, kad dabartinė mūsų šalies ūkio ir pramonės struktūra yra ypač jautri neišvengiamai kylančioms žaliavų, darbo jėgos ir kuro kainoms, tuo tarpu žinioms imlių produktų eksportas tebėra nedidelis. Tai rodo, kad nepaisant pastaruoju metu pastebimo pardavimų augimo ir šių metų pabaigoje energetinių žaliavų kainoms pradėjus staiga kristi dėl galimai trumpalaikių politinių priežasčių, Lietuvos SVV sektoriui priklausančios įmonės vidutinėje ir ilgalaikėje perspektyvoje išlieka pažeidžiamos.

**Darbo objektas** – smulkaus ir vidutinio verslo konkurencingumas.

**Darbo tikslas** – ištirti SVV konkurencingumą lemiančius veiksnius ir identifikuoti reikšmingiausias, finansuojamas 2014 – 2020 m. Europos Sąjungos struktūrinių fondų investicijas smulkaus ir vidutinio verslo konkurencingumo skatinimui.

**Darbo uždaviniai:**

1. Apibrėžti smulkiojo ir vidutinio verslo bei Europos Sąjungos struktūrinių fondų investicijų teorinius aspektus ir vaidmenį Lietuvos ekonomikoje.
2. Išanalizuoti 2014 – 2020 m. Europos Sąjungos struktūrinių fondų investicijų veiksmų programos 3 prioriteto „Smulkiojo ir vidutinio verslo konkurencingumo skatinimas“ investicinius prioritetus, jų uždavinius, įgyvendinimo veiklas.
3. Identifikuoti ir įvertinti SVV konkurencingumą skatinančius veiksnius.
4. Atlikti ekspertinę apklausą ir įvertinti 2014 – 2020 m. Europos Sąjungos struktūrinių fondų investicijų poveikį SVV konkurencingumo skatinimui.

**Darbo metodai.** Mokslinės literatūros, straipsnių, teisinių dokumentų, statistinių duomenų analizė, ekspertinės apklausos vertinimo metodas, surinktų duomenų apdorojimas ir analizė.

# 2014 – 2020 METŲ EUROPOS SĄJUNGOS FONDŲ INVESTICIJŲ IR SVV VAIDMUO LIETUVOS EKONOMIKOJE

## Europos Sąjungos investicijos Lietuvoje

*„Europos Sąjungos sanglaudos politika nėra paprastas perskirstymo mechanizmas ar „pinigų karuselė“. Tai yra investicijų politika <...>.“* (Danuta Hübner, regioninės politikos komisarė).

Europos Sąjunga (toliau – ES) – tai Europos šalių ekonominė bei politinė asociacija, kurios 28 narės turi skirtingas tradicijas, vertybes, skirtingą ekonominio bei socialinio išsivystymo lygį. Ypatingai pažymėtini dideli ES senbuvių šalių, t. y. Vakarų šalių bei ES naujokių narių – Vidurio bei Rytų Europos šalių skirtumai. Ekonominiai skirtumai tarp atskirų ES šalių yra akivaizdžiai matomi ir yra laikomi esmine problema siekiant darnaus visos ES ekonomikos augimo bei einant link vieno svarbiausių ES tikslų – paversti ES ekonomiką konkurencingiausia pasaulyje. Dėl šios priežasties Europos Sąjunga formuodama ekonominę politiką ir suvokdama, kad šiuos regioninius skirtumus tarp ES šalių būtina mažinti, įgyvendina regioninę politiką. Ja siekiama įvairiomis priemonėmis, o labiausiai finansinėmis, spręsti ekonominio, socialinio ir aplinkos būklės netolygumo atsiradusio ES šalyse problemas (Bruneckienė 2011).

Visuomenėje plačiai paplitusi klaidinga nuomonė, kad Europos investicijų bankas (toliau – EIB) disponuoja ES biudžeto lėšomis, remiant projektus ES šalyse ir investuojant būsimosiose valstybėse narėse bei šalyse partnerėse. Tiesa ta, jog EIB priklauso 28 ES valstybėms. Jis skolinasi pinigus kapitalo rinkose ir juos skolina už nedideles palūkanas ES ir kaimyninėse arba besivystančiose šalyse įgyvendinamiems projektams, kuriais siekiama gerinti infrastruktūrą, užtikrinti energijos tiekimą ar aplinkosaugos standartus. Pabrėžtina, jog jis negauna pinigų iš ES biudžeto, o skolinasi juos kapitalo rinkose. Pinigai palankiomis sąlygomis skolinami projektams, kurie atitinka ES politikos tikslus. 2008 m. EIB pritraukė beveik 60 mlrd. eurų. Bankas veikia nesiekdamas pelno ir skolina pinigus už palūkanas, beveik tokias pačias kaip jo paties skolinimosi išlaidos. Pasinaudojant šiuo mechanizmu atveriamos galimybės ekonomiškai silpnesnėms narėms (tame tarpe ir Lietuvai)gauti didelį finansinį „postūmį“ kelti šalies ekonominius rodiklius.

Lietuvai tapus pilnateise Europos Sąjungos nare, nuo 2004 m. gegužės 1 d., yra suteikta galimybė naudotis ES skiriamomis investicijomis iš Struktūrinių fondų, kurios daro tiesioginę įtaką tiek šalies ekonomikai, tiek biudžetui. 2004 – 2009 m. investicijos buvo skiriamos pagal Lietuvos 2004 – 2006 m. Bendrąjį Programavimo Dokumentą, 2004 – 2006 m. Sanglaudos fondo strategiją. Nuo 2007 m. Lietuva gauna papildomas investicijas pagal 2007 – 2013 m. ES struktūrinės paramos panaudojimo strategiją, o 2014 – 2020 m. pagal naują Europos Komisijos patvirtintą Europos Sąjungos struktūrinių fondų investicijų veiksmų programą. *(Atkreipiu dėmesį, jog nuo 2014 m. pagal Europos Komisijos rekomendacijas, patariama vietoje sąvokos* ***parama*** *naudoti sąvoką* ***investicijos****).*

ES Struktūrinių fondų lėšų Lietuvoje panaudojimo tema yra svarbi dėl keleto priežasčių. Visų pirma dėl to, jog Europos Sąjungos investicijos yra didelės savo apimtimi ir turi didelę įtaką valstybės sektoriaus finansams bei privačiame sektoriuje daromiems sprendimams. Antra, Europos Sąjungos investicijų lėšų paskirstymas yra vykdomas per valstybės institucijas. Tai atveria vietą diskusijoms apie ES lėšų panaudojimo kryptis, jų efektyvumą, galimybę tobulinti ES lėšų panaudojimo procesus siekiant didesnės lėšų įsisavinimo naudos (Lietuvos laisvosios rinkos institutas 2011).

Pagal Lietuvos partnerystės sutartį ES investicijų lėšoms paskirstyti 2014 – 2020 m. rengiamos 3 veiksmų programos (1 lentelė).

lentelė. 2014-2020 m. ES investicijų veiksmų programų finansavimas

|  |  |  |  |
| --- | --- | --- | --- |
| **Veiksmų programa** | **Institucija, atsakinga už parengimą** | **Europos struktūriniai ir investiciniai fondai** | **Iš viso, Eur** |
| 2014–2020 m. ES fondų investicijų veiksmų programa | Finansų ministerija | * Europos socialinis fondas * Europos regioninės plėtros fondas * Sanglaudos fondas * Jaunimo užimtumo iniciatyva | 6.709.396.130 |
| Lietuvos 2014–2020 m. kaimo plėtros programa | Žemės ūkio ministerija | * Europos žemės ūkio fondas kaimo plėtrai | 1.613.088.240 |
| Žuvininkystės sektoriaus veiksmų programa | Žemės ūkio ministerija | * Europos jūrų reikalų ir žuvininkystės fondas | 63.432.222 |
| Iš viso: | | | 8.385.916.592 |

Šaltinis: Sudaryta autoriaus, remiantis LR finansų ministerijos informacija

Visų jų bendra investicijų suma 8,385 mlrd. eurų. Smulkiojo ir vidutinio verslo konkurencingumo skatinimo prioritetas numatytas ES fondų investicijų veiksmų programoje, šios programos finansavimas didžiausias ir siekia 6,709 mlrd. eurų., investicijos pagal šį prioritetą perskirstomos per Europos regioninės plėtros fondą.

Sutarties dėl Europos Sąjungos veikimo (toliau – SESV) 174–178 straipsnių teisiniu pagrindu veikiantis Europos regioninės plėtros fondas (toliau – ERPF) yra viena pagrindinių Europos Sanglaudos politikos finansinių priemonių. Jo paskirtis – padėti mažinti Europos regionų išsivystymo lygio skirtumus ir nepalankiausias sąlygas turinčių regionų nepakankamą išsivystymą.

SESV 176 straipsnyje nustatyta, kad ERPF esminis tikslas yra ES regionų pusiausvyros sutrikimų ištaisymas. Atsižvelgiant į tai, kad ERPF prisideda prie pažangaus, tvaraus ir integracinio augimo strategijos „Europa 2020“, jo veikla turi būti sutelkta į strategijoje nustatytus prioritetus. Pagrindiniai prioritetai yra šie:

* moksliniai tyrimai ir inovacijos,
* informacinės ir ryšių technologijos (IRT),
* mažos ir vidutinės įmonės (MVĮ),
* mažo anglies dioksido kiekio technologijų ekonomikos skatinimas.

*„Susitelkimas į šiuos prioritetus skiriasi priklausomai nuo remiamo regiono kategorijos. Labiau išsivystę regionai turi skirti ne mažiau kaip 80 proc. savo ERPF lėšų bent dviem iš šių prioritetų ir ne mažiau kaip 20 proc. mažo anglies dioksido kiekio technologijų ekonomikai plėtoti, pereinamojo laikotarpio regionai turi skirti ne mažiau kaip 60 proc. savo ERPF lėšų bent dviem iš šių prioritetų ir ne mažiau kaip 15 proc. – mažo anglies dioksido kiekio technologijų ekonomikai plėtoti, o mažiau išsivystę regionai turi skirti ne mažiau kaip 50 proc. savo ERPF lėšų bent dviem iš šių prioritetų ir ne mažiau kaip 12 proc. – mažo anglies dioksido kiekio technologijų ekonomikai plėtoti“* (Faktų apie Europos Sąjungą suvestinės 2015).

2014–2020 m. laikotarpiu sanglaudos politikai įgyvendinti ES skirs daugiau nei 325 mlrd. eurų (2011 m. kainomis). Iš šios sumos dviem struktūriniams fondams, ERPF ir ESF, bus skirta beveik 256 mlrd. eurų. Nuosavų lėšų dalis, kurią reikia skirti vykdant ERPF lėšomis finansuojamus projektus, pritaikyta prie atitinkamų regionų išsivystymo lygio. Mažiau išsivysčiusiuose regionuose (ir atokiausiuose regionuose) ERPF lėšomis galima finansuoti iki 85 proc. projekto sąnaudų. Pereinamojo laikotarpio regionuose galima finansuoti iki 60 proc. projekto sąnaudų, o labiau išsivysčiusiuose regionuose – iki 50 proc. (Kołodziejski 2014).

## Smulkaus ir vidutinio verslo teoriniai aspektai

Smulkios ir vidutinės įmonės - tai pati mobiliausia, nuolat besikeičianti įmonių grupė, kurios egzistavimas ir jos ekonominė būklė yra viena iš esminių rinkos santykiais pagrįstos ekonomikos komponenčių, turinčių lemiamą poveikį bendram ekonominiam augimui ir socialiniam stabilumui (Statistikos departamentas 2007).

Smulkaus ir vidutinio verslo (toliau – SVV) subjektų samprata apibrėžta 1998 m. lapkričio 24 d. Lietuvos Respublikos smulkiojo ir vidutinio verslo plėtros įstatyme (toliau – SVV plėtros įstatymas) *„<...>10. Smulkiojo ir vidutinio verslo subjektas – labai maža įmonė, maža įmonė ar vidutinė įmonė, atitinkanti šio įstatymo 3 straipsnyje nustatytas sąlygas, ar verslininkas, atitinkantis šio įstatymo 4 straipsnyje nustatytas sąlygas<...>“.* Šio įstatymo 3 straipsnyje smulkaus ir vidutinio verslo įmonių verslo dydžiui matuoti yra naudojami darbuotojų skaičiaus, pardavimų apimčių, aktyvų (turto) dydžio apimčių kriterijai (2 lentelė). Pabrėžtina, kad mažos ir vidutinės įmonės (toliau – MVĮ) samprata Lietuvoje šiuo metu atitinka Europos Komisijos rekomendacijas. Lietuvos Respublikos Seimas, įgyvendindamas 1996 m. balandžio 6 d. Europos Komisijos rekomendaciją dėl mažų ir vidutinių įmonių sampratos (96/280/EC), 2002 m. spalio 22 d. priėmė naują SVV plėtros įstatymo redakciją, kuri įsigaliojo nuo 2003 m. sausio 1 d. Naujoje redakcijoje apibrėžti SVV subjektai, atitinkantys Europos Komisijos rekomendacijas, jiems teikiamos valstybės pagalbos formos, kitos šiam verslui svarbios nuostatos. Naujojoje redakcijoje nustatyta, kad SVV subjektai yra vidutinės ir mažos įmonės (tarp jų ir mikro-įmonės) bei fiziniai asmenys, įstatymų nustatyta tvarka turintys teisę verstis savarankiška komercine, gamybine arba profesine ir kita panašaus pobūdžio veikla, įskaitant tą, kuria verčiamasi turint verslo liudijimą.

lentelė. SVV įmonių skirstymas pagal įstatyme nurodytus kriterijus

|  |  |  |  |
| --- | --- | --- | --- |
| **Įmonės tipas** | **Darbuotojų skaičius** | **Metinės pajamos neviršija mln. Lt (Eur)** | **Turto balansinė vertė neviršija mln. Lt (Eur)** |
| Vidutinė | 250 | 138 (40) | 93 (27) |
| Maža | 50 | 24 (7) | 17 (5) |
| Labai maža | 10 | 7 (2) | 5 (1,5) |

Šaltinis: Sudaryta autoriaus, remiantis LR SVV plėtros įstatymu

SVV įmonės gali būti įvairių organizacinių formų. 100 proc. visos įmonės priskiriamos labai mažoms yra individualios įmonės, tačiau daug didesnę formų aprėptį turi vidutinės ir mažos įmonės. 2014 m. mažų ir vidutinių įmonių tarpe buvo individualiųjų įmonių, mažųjų bendrijų, Europos bendrovių, Europos ekonominių interesų grupių, kooperatinių bendrovių, užsienio juridinio asmens filialų, žemės ūkio bendrovių, komanditinių ūkinių bendrijų, savivaldybės įmonių, valstybinių įmonių, akcinių bei uždarųjų akcinių bendrovių. Didžiausią dalį iš jų sudarė uždarosios akcinės bendrovės ir tik vienetai buvo Europos bendrovių ir Europos ekonominių interesų grupių.

Lietuvoje smulkaus ir vidutinio verslo plėtrai didelis dėmesys skiriamas jau nuo nepriklausomybės pradžios. Smulkiojo ir vidutinio verslo plėtros iki 2015 metų strategijos parengimas rodo, kad viena iš sudėtinių Lietuvos Vyriausybės veiklos krypčių yra SVV plėtra.

Numatyti tokie vidutinės trukmės uždaviniai (Lietuvos ūkio plėtros iki 2015 m. ilgalaikė strategija 2002):

1. užtikrinti prioritetinę SVV sektoriaus plėtrą;
2. skatinti SVV sektoriaus integraciją į ES ekonominę erdvę;
3. didinti smulkių ir vidutinių įmonių konkurencingumą, sudarant palankias sąlygas diegti inovacijas ir naudoti naujas technologijas;
4. skatinti SVĮ tarptautinį bendradarbiavimą, jų produkcijos ir paslaugų eksporto didėjimą;
5. baigti formuoti SVV sektoriaus plėtros sistemos svarbiausias grandis: institucinę, informacinę ir finansinės paramos struktūrą bei kontrolę.

Anot Stripeikio ir Žukausko (2004), smulkaus ir vidutinio verslo sektorius greičiausiai pajunta rinkos paklausos ir pasiūlos pokyčius, prisitaiko prie jų, sukuria naujas darbo vietas tose veiklose, kurių produktai ir paslaugos konkrečiu laikotarpiu turi didžiausią paklausą. Smulkios ir vidutinės įmonės – pati mobiliausia, nuolat besikeičianti įmonių grupė, kuri sugeba lanksčiai reaguoti į dažnai besikeičiančias paklausos sąlygas, technologinius reikalavimus ir diegti naujoves. SVV verslas daro esminį poveikį šalies ūkio plėtrai, naujų darbo vietų kūrimui, gyvenimo lygio kėlimui,t todėl galima teigti, kad be smulkaus ir vidutinio verslo rinkos ekonomikos sistema negali nei normaliai funkcionuoti, nei tobulėti. Kadangi smulkios ir vidutinės įmonės yra novatoriškos, greitai reaguojančios į vartotojų poreikius, jos dažnai atranda visiškai naujas rinkas. Diegiant naujus produktus ir paslaugas persiorientuoti tokiose įmonėse yra daug paprasčiau ir tai galima padaryti įdedant mažesnes investicijas, negu stambiose įmonėse (Sūdžius 2001).

## Smulkaus ir vidutinio verslo svarba šalies ekonomikai

Smulkus ir vidutinis verslas, įsteigęs daugiau kaip 90 proc. visų įmonių ir įdarbinęs apie 77 proc. visų dirbančiųjų, sukuria daugiau kaip du trečdalius bendrojo vidaus produkto. Tai mūsų ekonomikos šerdis (Mačiulis 2014).

Smulkus ir vidutinis verslas – neatsiejama kiekvienos šalies ekonomikos dalis, o jo plėtra yra reikšminga šalies ekonominiam vystymuisi. Efektyvi SVV sektoriaus veikla yra pagrindinė priemonė, užtikrinanti regionų ekonominį augimą, užimtumo problemų sprendimą, rinkos ekonomikos konkurencingumo didinimą. Kadangi šis ūkio sektorius greičiau nei kiti pajunta bei prisitaiko prie paklausos ir pasiūlos pokyčių, jis sukuria daugiausia naujų darbo vietų būtent tose veiklose, kurių prekės ir paslaugos konkrečiu laikotarpiu turi didžiausią paklausą. Smulkių ir vidutinių įmonių steigimasis ir jų veiklos skatinimas yra šalies ekonomikos augimo pagrindas, o tuo pačiu viena iš regionų plėtros bei vystymo sąlygų. Analizuojant pasaulinę patirtį, daroma išvada, jog be smulkaus ir vidutinio verslo rinkos ekonomikos sistema negali nei normaliai funkcionuoti, nei tobulėti. Vis didėjanti smulkaus ir vidutinio verslo svarba bei jo įtaka ekonominiam šalių vystymuisi sukelia ypatingą visuomenės susidomėjimą. Tai lemia, jog pastaraisiais dešimtmečiais daugelyje išsivysčiusių pasaulio šalių yra nuolat atliekamas intensyvus smulkaus ir vidutinio verslo monitoringas, lydimas mokslinių ieškojimų, vertinimų, prognozių, atliekami SVV plėtros ir jo įtakos šalies ekonominiams procesams tyrimai (Stripeikis, Žukauskas 2004).

SVV atlieka daugelį funkcijų, kurių ekonomiškai nepajėgia atlikti stambios kompanijos. SVV naudojasi žmogaus ištekliais, kurie kitame versle liktų nepanaudoti. Smulkios ir vidutinės įmonės sugeba operatyviai reaguoti į poreikių ir technologijų pokyčius, įdiegti ir plėtoti naujus veiklos procesus, kuriuos vėliau pamažu perima stambios kompanijos. SVV plėtra yra sveikos konkurencijos garantas vartotojų naudai, kadangi naujų gamintojų atsiradimas koncentruotose rinkose užtikrina prekių ir paslaugų įvairovę, kokybę ir kainų kritimą.


Anot Štreimikienės ir Dapkaus (2007) dauguma SVV įmonių dirba paslaugų sektoriuje, kurio struktūrinių pokyčių reikšmė ekonomikai nuolat didėja. SVV dominuoja strateginėse verslo paslaugų srityse: informacinių technologijų, kompiuterių programinės įrangos tiekimo, elektroninės komercijos paslaugų, rinkodaros, tyrimų ir plėtros sferose.

Vis didėjanti SVV svarba bei jo įtaka ekonominiam šalių vystymuisi sukelia ypatingą visuomenės dėmesį analizuojant SVV plėtros procesus, tendencijas ir perspektyvas bei ieškant efektyvių šio sektoriaus rezultatyvumo didinimo būdų. *„SVV yra valstybės ekonomikos pagrindas ir būtina visuomenės vidurinės klasės formavimosi sąlyga“* (Lietuvos Respublikos Vyriausybės 2004 – 2008 metų programa).

Kaip matoma, skirtingų autorių nuomonės susikerta, kai kalbama, kad SVV turi didžiulę įtaką valstybės ekonomikos problemų sprendimui bei tvariam augimui. Dauguma šio sektoriaus įmonių kuria naujas technologijas, jas tobulina ir taiko, todėl orientuojantis į smulkias ir vidutines įmones galima pasiekti aukštesnio šalies inovacijų bei technologinio išsivystymo lygio. Atkreiptinas dėmesys ir į tai, kad SVV sektoriui priklausančios įmonės pasižymi daug didesniu lankstumu ir reagavimo į rinkos pokyčius greičiu, lyginant su didžiosiomis bendrovėmis. Toks privalumas užtikrina visapusišką klientų poreikių patenkinimą ir jų išlaikymą vidaus rinkoje, tuo pačiu pritraukiant užsienio vartotojus, kurių šalyse dominuojančios oligarchinės įmonės nesugeba to padaryti.

Smulkus ir vidutinis verslas atlieka daugelį funkcijų, kurių ekonomiškai nepajėgia atlikti stambios kompanijos. SVV naudojasi žmogaus ištekliais, kurie kitame versle liktų nepanaudoti. Smulkios ir vidutinės įmonės sugeba operatyviai reaguoti į poreikių ir technologijų pokyčius, įdiegti ir plėtoti naujus veiklos procesus, kuriuos vėliau perima stambios kompanijos. SVV plėtra yra sveikos konkurencijos garantas vartotojų naudai, kadangi naujų gamintojų atsiradimas koncentruotose rinkose užtikrina prekių ir paslaugų įvairovę, kokybę ir kainų kritimą. SVV vaidmuo pasaulio ekonominiam vystymuisi yra reikšminga daugeliu aspektu (Stripeikis, Žukauskas 2004).

SVV įtaka pasaulio ir Lietuvos ekonominiam vystymuisi yra reikšminga daugeliu aspektų. Moksliniuose darbuose, nagrinėjančiuose SVV įtaką ekonomikai, išskiriami keturi kertiniai vaidmenys: socialinis, politinis, ekonominis, evoliucinis (1 pav).




1 pav. SVV įtakos ekonomikai vaidmenys (Šaltinis: autoriaus sudaryta, remiantis Sūdžius 2001)

*Socialinis vaidmuo.* Pasak Puškoriaus, mažos ir vidutinės įmonės, įdarbindamos nemažai socialinės rizikos grupės žmonių, kuriems darbas stambiose organizacijose yra sunkiai prieinamas, sudaro sąlygas jiems patiems savimi pasirūpinti ir skatina integracijos į visuomenę procesus. Taip į darbo rinką integruojami jaunieji specialistai, kuriems pradėti veiklą didelėse įmonėse yra sunku. SVV sektoriaus įmonės yra atviros naujoms idėjoms ir inovaciniams sprendimams, todėl sukurdamos naujas darbo vietas suteikia galimybę daugeliui realizuoti savo idėjas, siekius, sugebėjimus ir žinias.

*Politinis vaidmuo.* SVV taip pat reikšmingas politine prasme. Smulkūs ir vidutiniai verslininkai sudaro vidurinės klasės pagrindą. Klestinti vidurinė klasė - politinio stabilumo garantas. Ji suinteresuota ginti demokratijos, ekonominės laisvės bei politinio stabilumo principus.


*Ekonominis vaidmuo.* Pasireškia kiekybiniu ekonominiu augimu ir įtaka makroekonominiams rodikliams. Šis ūkio sektorius sugeba operatyviai prisitaikyti prie besikeičiančių rinkos sąlygų, kuria naujas darbo vietas (ypač paslaugų sektoriuje). Egzistuoja tamprūs ryšiai tarp SVV ir stambiųjų įmonių. SVV įmonės realizuoja stambiųjų įmonių produkciją, teikia joms įvairias paslaugas - transporto, objektų apsaugos, aprūpinimo žaliavomis ir kita. SVV yra neatsiejama ir reikšminga šalių ekonomikos dalis, duodanti didžiulę ekonominę naudą visose ūkio šakose ir ekonominės veiklos srityse (Sūdžius 2001).

*Evoliucinis.* Pasireiškia nenutrūkstama, dinamiška, į pokytį orientuota veikla rinkoje, pasižyminčia rizika, drąsiais eksperimentais, lankstumu ir išradingumu, akcentuojant maksimalų esamų ir potencialių poreikių tenkinimą. Taip pat SVV įmonės yra mokslinės – techninės pažangos katalizatorius. Dinamiška smulkių ir vidutinių įmonių kaita ir konkurencija nuolat keičia rinkos struktūrą. Pokytis – pagrindinė sąvoka, charakterizuojanti smulkaus ir vidutinio verslo vaidmenį, sąlygojanti ekonominius evoliucinius procesus. Taip pat smulkios ir vidutinės įmonės atlieka svarbų rinkos balanso vaidmenį ir tarnauja kaip laisvos rinkos mechanizmo principo garantas. Smulkios ir vidutinės įmonės – tai pati mobiliausia, nuolat besikeičianti įmonių grupė, kurios egzistavimas ir ekonominė būklė yra viena iš esminių rinkos santykiais pagrįstos ekonomikos komponentų, turinti lemiamą poveikį bendram ekonomikos augimui ir socialiniam stabilumui. Smulkios ir vidutinės įmonės turi nemažai pranašumų – mažas kapitalo poreikis, greita reakcija į rinkos pokyčius ir lankstumas taikantis prie jų, naujų rinkų ir nišų užpildymas, konkurencijos didelėms įmonėms sudarymas, didžiųjų įmonių aptarnavimas, naujų ir dažnai geresnės kokybės produktų, paslaugų, gamybos procesų sukūrimas. Smulkus ir vidutinis verslas įneša didelį indėlį į užimtumo didinimą, naujų darbo vietų kūrimą, naujos technikos ir technologijos panaudojimą, naujų veiklos sričių atsiradimą ir plėtojimą. Smulkios ir vidutinės įmonės yra reikalingos kaip ekonominių pokyčių garantas, sąlygojantis veiklos efektyvumą ne masto ekonomijos pagrindu, bet žinių ir naujovių diegimu (Stripeikis, Žukauskas 2004).



2 pav. SVV sukurtos pridėtinės vertės ir šalies BVP palyginimas (Šaltinis: Sudaryta autoriaus, remiantis Lietuvos Statistikos departamento duomenimis)

Smulkaus ir vidutinio verslo vaidmuo Lietuvos ekonomikoje taip pat gali būti įvertintas pagal sukurto BVP lyginamąją dalį. Bendrasis vidaus produktas yra vienas iš svarbiausių rodiklių, kuriuo remiamasi vertinant šalies arba atskiro ūkio sektoriaus ekonominės veiklos rezultatyvumą. BVP yra visų prekių ir paslaugų, sukurtų šalyje per ataskaitinį laikotarpį, bendroji pridėtinė vertė apskaičiuota rinkos kainomis. Kiekvienos ekonominės veiklos rūšies pridėtinė vertė gaunama iš bendrosios produkcijos vertės atėmus tarpinio vartojimo vertę. SVV sukurtas BVP parodo šių įmonių vaidmenį šalies ekonomikoje, kuris kasmet didėja (2 pav). Atkreiptinas dėmesys, kad Lietuvos Statistikos departamente duomenys apie SVV sukurtą pridėtinę vertę yra iki 2012 m., todėl tokio pločio imtis pritaikyta ir BVP duomenims. 3 paveiksle matoma, kad smulkus ir vidutinis verslas kasmet sukuria didžiąją dalį bendrojo vidaus produkto (3 pav). Nuo 2008 m. procentinė SVV sukuriama pridėtinė vertė nuo BVP kasmet didėja, 2008 m. siekė 72,8 proc., o 2012 m. SVV prie bendrojo vidaus produkto pridėjo 74,41 proc. Tokie rezultatai parodo ne tik didžiulę smulkiojo ir vidutinio verslo įtaką visai šalies ekonomikai, bet ir iš dalies vaizduoja augantį mažų ir vidutinių įmonių veiklos rezultatyvumą.



3 pav. Procentinė SVV sukurtos pridėtinės vertės dalis nuo šalies BVP to meto kainomis (Šaltinis: Sudaryta autoriaus, remiantis Lietuvos statistikos departamento duomenimis)

Apibendrinant galima teigti, jog SVV įmonės yra ekonominio augimo ir užimtumo pagrindas, todėl tiek valstybės parama, tiek Europos Sąjungos investicijos į SVV konkurencingumą yra naudingos valstybei ir visuomenei. Pažymėtina, kad SVV įtaką šalies ekonomikai galima vertnti per sektoriaus lankstumo verslo aplinkos pokyčiams, gebėjimas efektyviai patenkinti individualius ir besikeičiančius vartotojų poreikius prizmę. Taip pat SVV sektorių būtų galima pavadinti jaunųjų darbuotojų kvalifikacijos kėlimo „kalve“, kadangi nedidelės įmonės, neįstengdamos pritraukti aukštą kvalifikaciją turinčių specialistų, dažnai tampa pirmąja darboviete jauniems žmonėms, kurie laikui bėgant įgyja reikiamą kvalifikaciją, patirtį, praktines žinias, mainais įmonėms atiduodami jaunatviškas idėjas, novatoriškus sprendimus, naujausias teorines žinias. Tendencingai didėjantis naujų, mažų ir vidutinių įmonių skaičius Lietuvoje parodo, kad SVV yra dinamiškai augantis sektorius. Bendrąja prasme SVV reikšmė ekonomikai atsiskleidžia per ekonominius rodiklius, t. y. sukuriamą bendros pridėtinės vertės dalį, naujų darbo vietų skaičių, technologijų ir inovacijų diegimą. SVV įtaka ekonomikos augimui yra didelė, todėl šalies ekonomikos vystymasis yra susijęs su SVV dinamikos tendencijomis.

# SMULKIOJO IR VIDUTINIO VERSLO KONKURENCINGUMAS

## Verslo konkurencingumo teoriniai aspektai

Konkurencingumas, kaip terminas, yra kilęs iš lotynų kalbos žodžio „concurrentia“, lietuviškai – bėgimas šalia. Mikroekonominiu lygmeniu – tai gali būti suprantama kaip lenktynės arba varžybos, nes toks supratimas yra ko ne labiausiai paplitęs. Davulis konkurenciją apibrėžia kaip „*varžybas tarp vartotojų, norinčių įsigyti prekę arba paslaugą, taip pat gamintojų, siekiančių parduoti šią prekę arba paslaugą“.* Iš šio apibrėžimo galima teigti, kad būtent konkurencija yra tas veiksnys, kuris nustato rinkos kainas, nes norint laimėti „varžybas“, turi turėti pranašumą – prekės ar paslaugos kainos ir kokybės santykį, pristatymo spartą, sugebėjimą išsiaiškinti kliento norus ir jį pritraukti. Laisvos ekonomikos priešininkai teigia, kad konkurencija yra „plėšrūniško“ pobūdžio, kita vertus, ją riboja vartotojai – jie renkasi vienokią ar kitokią jiems geriausią produkciją pagal savo pasirinktus kriterijus: patogumą, kokybiškumą, kainą, saugumą. Todėl iš esmės šias lenktynes visada laimi viena pusė – klientai, kurie skatina visapusį prekių ir paslaugų gerinimą, kainodaros peržiūrėjimą, inovacijų prijungimą.

Įmonių konkurencingumą tyrinėjo beveik visos ekonominių teorijų mokyklos ir jų atstovai, kaip plačiausiai tuo užsiėmusius būtų galima išskirti klasikinės ir neoklasikinės ekonomikos teorijos atstovus, „Keinsistus“, Schumpeterio teorijos šalininkus bei Michaelį Porterį.

* **Klasikinės teorijos** atstovai kaip konkurencingumą lemiančius veiksnius išskyrė darbo jėgą, kapitalą ir gamtos išteklius. Kaip laisvos prekybos šalininkai, valstybės tiesioginį ekonominės veiklos reguliavimą vertino neigiamai ir tokį šalies įsikišimą laikė konkurencingumą mažinančiu veiksniu. Smitas (1776) ir Rikardo (1817) konkurencingumą suprato kaip atitinkamų įmonės stiprybių panaudojimą, didinant gamybos našumą, kuris tiek pramonės šakose, tiek šalyse dėl nevienodų gamyboje naudojamų technologijų, darbo paskirstymo ir specializacijos yra skirtingas. Absoliutaus pranašumo teorijoje Smitas pažymi, kad konkurencinių pranašumų tarptautinėje prekyboje suteikia gamyba su mažiausiais kaštais. Toks Smito apibrėžimas atrodytų logiškas ir tenkinantis šiuo metu nusistovėjusią sąlygą, kad vienas iš konkurencingumą skatinančių veiksnių yra konkurencinga rinkos kaina, tačiau didėjant prekių ir paslaugų kiekiui rinkoje, vis svarbesniu aspektu tampa ne tik kainos, bet kainos ir kokybės santykis.
* **Neoklasikinės ekonomikos teorijos** atstovai (Maršalas ir Pigu), kaip klasicistų pėdsekiai, pažymėjo analogiškus konkurencingumui įtaką darančius veiksnius, kaip ir klasikinės ekonomikos mokyklos atstovai, tačiau papildė, kad konkurencinių pranašumų įmonei suteikia optimalus šalyje turimų išteklių panaudojimas. Tokį jų pastebėjimą būtų galima sieti su dabar versle diegiamomis inovacijomis, kurios padidina įmonės efektyvumą, leidžia optimaliai pasirinkti ir paskirstyti turimus išteklius.
* **Keinso ekonominės teorijos** autorius Keinsas (1936) ekonomiką išjudinančiais veiksniais laikė investicijas, vartojimą, vyriausybės išlaidas ir eksportą. Keinso teorija orientavosi tiek į šalies, tiek į įmonės konkurencingumą. Konkurencinga šalimi laikė tokią, kurioje yra žemas nedarbo lygis ir efektyvi vyriausybės politika, o konkurencinga įmone – dideles gamybos apimtis turinčius ūkio subjektus. Kitaip nei klasicistai ir neoklasicistai, Keinsas nurodė, kad konkurencingumo veiksniai: kapitalas ir darbo jėga, kai jie papildo vienas kitą, Vyriausybė, kuri nori, kad būtų didinamas tiek šalies, tiek įmonių konkurencingumas, turi sudaryti visas sąlygas naujiems ūkio subjektams įeiti į rinką. Dabar Keinso idėjų galime įžvelgti tiek vyriausybės, tiek ES vykdomoje politikoje. Tai lemia supaprastintas įmonių įsteigimo procedūras, informacinių priemonių gausą naujiems verslininkams, verslo inkubatorių ir kitų naujų įmonių paramos priemonių kūrimą bei finansavimą.
* **Schumpeterio teorijos šalininkai** susieja ekonomikos augimo fazes su tam tikrų tipų technologijos paplitimu. Iš esmės jie savo teorijoje išryškina, kad informacinių technologijų ir telekomunikacijų plėtra yra tiesiogiai susijusi ekonomikos plėtra su įmonių konkurencingumu. Teorijos pradininkas Schumpeteris (1942) atkreipia dėmesį, kad didėjant įmonių konkurencijos kampui ir mažėjant įmonių pelnui, jos priverstos savo veikloje prijungti technines, finansines naujoves, kurios ir daro įtaką ekonominiam augimui įmonėje ar visoje šalyje. Atitinkamai kiekvienai įmonei diegiant inovacijas, didėja konkurencija tarp skirtingas technologijas naudojančių įmonių, taip atsiliekantys ūkiai skatinami pasitempti. Mūsų šalyje ir ES politikoje taip pat galima pastebėti taikant šios teorijos ideologijas: nuo 2005 m. taikytą dalinį mokesčių susigražinimą už naujų kompiuterių pirkimą, kompensacijos už naują ir originalią operacinę sistemą bei programas, inovacijų skatinimas, finansinės priemonių verslui kūrimas ir palaikymas.
* **M. E. Porterio (2000) teorija** išsivysčiusios ekonomikos ir didelį konkurencingumą turinčių regionų pagrindu laikė nuolatinį unikalių žinių bei informacijos dalijimąsi tarpusavyje, kai visu perimetru glaudžiai bendradarbiauja įmonės, kurias sieja bendra veikla. Pabrėžtina, kad šioms įmonėms yra būdinga naujųjų šiuolaikinių technologijų ir inovacijų naudojimas, infrastruktūros kūrimas arba tobulinimas, naši gamyba. Šios idėjos autorius pirmasis tokį įmonių susibūrimą pavadino klasteriu – tai geografinė tarpusavyje susietų įmonių, specializuotų tiekėjų, paslaugų teikėjų, susietų pramonės šakų įmonių ir tam tikros krypties asocijuotų institucijų (prekybinių/gamybinių asociacijų, universitetų, mokymo įstaigų), kurios konkuruoja, bet taip pat ir bendradarbiauja, koncentracija. Lietuvoje, kaip ir visoje ES, ši idėja sėkmingai prigijo ir yra iki šiol naudojama, skatinama bei finansuojama.

Bene daugiausiai konkurencingumo atsiradimą, įtaką ir didinimą tyrinėjo ekonomistas M. E. Porteris. Pastarojo iškeltos idėjos dėl konkurencingumo skatinimo dabar yra naudojamos tiek ES, tiek Lietuvoje. Apskritai šis ekonomistas tiksliai atskiria įmonės konkurencingumą nuo viso regiono konkurencingumo: *Įmonės* konkurencingumas siaurąja prasme siejamas su turima rinkos dalimi ir pelningumu; *Regiono arba valstybės* priklauso nuo valstybės sugebėjimo produktyviai išnaudoti regione turimus išteklius ir atitinkamai pasirinkti šaką, į kurią orientuojamos visos konkurencingumui skatinti skirtos pajėgos. Porterio 1985 m. sukurta šiuolaikinės konkurencinės analizės koncepcija atspindi penkių jėgų sąveiką, kurios sudaro konkurencijos esmę tarp įmonių:

* Šakos senbuvių tarpusavio konkurencija;
* Išteklių tiekėjų sugebėjimas derėtis;
* Sukurtos produkcijos vartotojų sugebėjimas derėtis;
* Naujų konkurentų atsiradimo grėsmė;
* Naujų prekių arba analogų pasirodymo rinkoje grėsmė.

Šių jėgų visuma ir nulemia įmonių konkurencinę situaciją, veikia produktų ir paslaugų kainas ir papildomų išlaidų ir investicijų dydį, skirtą konkurencingumui išlaikyti. Jeigu klasikinės ekonomikos teorijos šalininkai apibrėžė, kad vienas iš konkurencingumą palaikančių veiksnių yra sudarytos galimybės visiems norintiems laisvai patekti į rinką, tai Porterio koncepcijoje pažymima radikaliai kitokia idėja – didžiausiu potencialu didinti įmonės galią pirkėjų atžvilgiu bei kurti patrauklią konkurencinę aplinką koncepcijos autorius laiko sutrukdymą potencialiems dalyviams įeiti į rinką taip atimant pozicijas iš konkurentų. Šio mokslininko nuomone, tokie veiksmai užtikrina dominuojančių pozicijų užėmimą ir nesujauktos konkurencinės aplinkos užtikrinimą rinkoje.

Konkurencingumo sąvoka iki šiol yra plačiai analizuojama ir kol kas nėra vieningo jos apibrėžimo, tačiau kaip matoma iš skirtingų autorių nuomonių, įmonių lygmeniu konkurencingumas dažniausiai suprantamas kaip kokybinis ar kiekybinis pranašumas, jo palaikymas konkurentų atžvilgiu, verslui svarbiose srityse. Būtent šie pranašumai užtikrina įmonei spartesnį augimą ir didesnę ekonominę naudą. Sugebėjimas ilgai išlaikyti konkurencingos įmonės statusą yra neatsiejamas nuo tos įmonės sėkmingos veiklos, personalo saugumo ir gerovės.

## Verslo konkurencingumą lemiantys veiksniai

Lietuva kiekvienais metais vis spartesniu žingsniu žengia į Vakarų ekonominę sistemą, todėl konkurencingumas, jo vertinimas ir jam įtaką darantys veiksniai įgauna vis didesnį reikšmingumą. Tikėtina, kad pagal ES 2014-2020 investicijų programą, Lietuvoje numatytas SVV konkurencingumo skatinimas dar labiau padidins atotrūkį tarp įmonių, kurios investicijomis pasinaudojo, ir tų, kurios šią progą praleido. Vienas iš investicijų prioritetų yra tarptautiškumo didinimas, tačiau įmonėms, kurios net vidaus rinkoje nesugeba konkuruoti, šio prioriteto įsisavinimas ir rinkų plėtra gali atnešti ne tokius rezultatus, kokių tikėtasi. Todėl galima spėti, kad ateityje ekonomiškai stiprės tos įmonės, kurių valdybos greičiau supras ir sugebės pasikeisti pagal globalios ekonomikos rinkos principus.

Mokslinėje literatūroje įmonių konkurencingumo įgijimo ir išlaikymo būdai vertinami nevienareikšmiškai. Priimant sąlygą, kad universalių priemonių vertinti konkurencingumui ir nustatyti jį lemiančius veiksnius nėra, tuo pačiu, kad tarp skirtingų ekonominės teorijos mokyklų per amžių taip ir nenusistovėjo vieningas požiūris, apibrėžiantis konkurencingumui įtaką darančius veiksnius, galima pritarti Martinkaus (2000) nuomonei, jo konkurencingumą labiausiai įgyja tos įmonės, kurios:

* pirmosios randa būdus prieiti prie pagrindinių išteklių (iki kol kiti neranda);
* ištobulino sugebėjimą itin jautriai reaguoti į rinką ir adaptuotis prie jos (iki kol neištobulino kiti);
* pasiūlo vartotojui itin vertinamą ir išskirtinį produktą ar paslaugą (to ko niekas nebuvo pasiūlęs iki šiol ir yra pasiekta unikalia korporacinės kultūros dėka); pasiekia aukščiausią gamybos rezultatyvumo lygį (iki kol to nepasiekia kiti).

Remiantis Martinkaus nuomone, galime teigti, kad įmonės konkurencingumą gali įsigyti skirtingais, tačiau vienas su kitu susijusiais būdais, kuriuos būtų galima išskirti į vidinius ir išorinius veiksnius. Pažymėtina, kad į tokias pačias veiksnių grupes konkurencingumą lemiančius veiksnius išskirstė ir Porteris. Išoriniai – tai makroaplinkos ir jos dalies konkurencinės aplinkos veiksniai, vidaus – įmonės vidaus aplinkos veiksniai, kurie susiję su įmonės viduje vykdoma politika ir jų kontrole. Iš esmės išorės veiksniai suformuoja ribojimus ir galimybes, su kuriais susiduria įmonė konkurencinėje aplinkoje, o vidaus veiksnius lemia išorės aplinka, t. y. jeigu įmonės dėl jai įtaką darančių išorės sąlygų nesugeba pertvarkyti savo valdymo sistemos, jai gresia didelis pavojus.

Marčinskas ir Diskienė (2001) vidinius ir išorinius veiksnius išskaido į dar smulkesnius pogrupius (3 lentelė). Pasak autorių, išorinius veiksnius reikėtų analizuoti politiniu, įstatyminiu, ekonominiu, socialiniu ir kultūriniu pjūviu. Socialinių, kultūrinių veiksnių įtraukimas yra siejamas su esamų ir galimų pirkėjų charakteristikomis. Socialinės charakteristikos taip pat gali būti svarbios darbo kultūros susiformavimui. Išoriniai veiksniai daro įtaką įmonių vadovų priimamiems sprendimams, strategijos formavimui, tačiau įmonės negali arba turi mažai galios juos keisti. Vidinius konkurencingumą lemiančius veiksnius autoriai skirsto į 4 pogrupius: strategijos ir tikslai, ištekliai, valdymas, kultūra. Pažymėtina, kad įmonės kultūros skatinamų vertybių įtraukimas prie konkurencingumo skatinimo veiksnių atspindi novatorišką požiūrį, o įmonės vertybės, kultūra gali prisidėti prie darbuotojų lojalumo, atsidavimo darbui bei susiliejimo su įmonės tikslais, bet ir pasitarnauti kaip viešai deklaruojamas konkurencinis pranašumas.

lentelė. Konkurencingumą lemiantys veiksniai

|  |  |  |  |
| --- | --- | --- | --- |
| **Išoriniai veiksniai** | | **Vidiniai veiksniai** | |
| **Politiniai, įstatyminiai** | * politinis klimatas ir stabilumas; * teisinė sistema; * įstatymai (antimonopolinio reguliavimo, reklamos, vartotojų teisių, aplinkos apsaugos, mokesčių) | **Strategijos ir tikslai** | * aiškus tikslų suvokimas; * orientacija į konkurencijos pranašumus; * pozityvus požiūris į pokyčius ir inovacijas; * efektyvios strategijos formavimas. |
| **Ekonominiai** | * ekonominio ciklo stadija; * rinkos struktūra ir plėtra; * produktyvumas; * infliacijos tempai; * palūkanų norma; * gyventojų pajamų lygis ir dinamika; * nedarbo lygis. | **Ištekliai** | * materialiniai; * finansiniai; * žmogiškieji. |
| **Socialiniai, kultūriniai** | * demografinės tendencijos (gimstamumas, amžiaus grupių svyravimai, gyventojų migracija); * vartotojų aktyvumas; * gyvenimo būdo pasikeitimai; * visuotinės vertybės ir įsitikinimai; * nacionalinės tradicijos. | **Valdymas** | * racionalių įmonės struktūrų sudarymas; * pažangūs vadovavimo būdai; * personalas; * valdymo funkcijų (planavimo, organizavimo, vadovavimo ir kontrolės) orientacija į efektyvumą. |
|  |  | **Kultūra** | * vidinė įmonės kultūra |

Šaltinis: autoriaus sudaryta, remiantis Marčinskas, Diskienė 2001

Atliekant įmonės konkurencingumą lemiančių veiksnių teorinę analizę, labai svarbu atkreipti dėmesį ir į Porterio (1998), visą gyvenimą tiriančio konkurencingumą, suformuotą penkių konkurencinių rinkos jėgų modelį (4 pav). Pačiame modelio centre yra veiklos sektoriui priklausančių įmonių, kituose šaltiniuose vadinamų tiesioginių konkurentų, sąveiką. Veikiančios kompanijos konkuruoja pagal gerai žinomas procedūras, siekiant užimti pranašesnę poziciją rinkoje. Tarp tokių taktinių konkurencinių veiksmų paminėtos kainų akcijos, reklaminės kampanijos, naujų produktų pristatymai, papildomos paslaugos klientams ir garantijos. Pasak Porterio, konkurencinės varžybos kyla tada, kai vienas ar keli konkurentai jaučia rinkos spaudimą arba atranda galimybę pagerinti savo poziciją. Kitos Porterio išskirtos keturios jėgos, kurios veikia pačiame centre esančius rinkos dalyvius, tai potencialūs konkurentai, vartotojai, tiekėjai ir prekių pakaitalai. Potencialūs konkurentai susiję su naujų rinkos dalyvių atsiradimo nagrinėjamoje pramonės šakoje. Naujos kompanijos įkūrimas sektoriuje reikštų, jog didės bendrasis tame veiklos sektoriuje veikiančių kompanijų pajėgumas. Dėl to gali sumažėti kainos arba padidėti sektoriuje veikiančių kompanijų sąnaudų struktūra ir atitinkamai sumažėti jų pelningumas. Pagal Porterį, naujų konkurentų atsiradimo galimybės ir sukeliamos pasekmės priklauso nuo esamų barjerų (masto ekonomija, produkto diferencijavimas, kapitalo poreikis, finansiniai sunkumai, pateikimo kanalų įvertinimas, kaštų išaugimas bei valstybės politika) ir reakcijos iš jau veikiančių įmonių. Žiūrint toliau, pagal laikrodžio rodyklę, susiduriame su stiprių vartotojų gebėjimu daryti įtaką produktų ar paslaugų kainai. Iš esmės pirkėjai konkuruoja su verslu, darydami spaudimą kainoms, reikalaudami aukštesnės kokybės ar geresnių paslaugų ir kurstydami vieną konkurentą prieš kitą - visa tai atliekama pramonės šakos pelningumo sąskaita. Kaip jau buvo minėta, konkurencinę kovą vis dėlto laimi vartotojai. Laikui bėgant rinkoje pradeda atsirasti prekių pakaitalų, taip jau esami produktai praranda savo unikalumą ir leidžia vartotojams pakeisti vieną prekę kita, kol vartotojai neįsitikina skirtingų gamintojų kokybiniais pranašumais. Kuo lengviau ir pigiau yra pereiti prie pakaitalo, tuo su didesne konkurencija unikalaus produkto gamintojas susiduria, tačiau pakaitalų gamintojai dažniausiai neturėdami didelių gamybinių pranašumų pradeda žaisti kiekybės faktoriumi. Dėl to nukenčia produktų kokybė, nes rinka užpildoma nekokybiškais pakaitalais, nublanksta unikalaus pradinio produkto konkurencingumas. Iš esmės, tai pakaitalai apriboja veiklos sektoriaus pelno potencialą, nes nustato ribines kainas, kurių tame sektoriuje dirbančios kompanijos gali prašyti neprarasdamos pelningumo. Paskutinioji iš jėgų yra stiprių tiekėjų gebėjimas derėtis, tačiau toks derėjimasis įgyja galią tuomet, kai tiekėjai sugeba išlaikyti aukštą teikiamų žaliavų kainą. Pažymėtina, kad įmonė yra priklausoma nuo tiekėjų, nors yra ir tokių organizacijų, kurios beveik nepriklauso nuo žaliavų tiekėjų. Pastarieji gali daryti spaudimą rinkos dalyviams, grasindami padidinti tiekiamos produkcijos kainas arba sumažinti tiekiamų prekių ir paslaugų kokybę. Tokiu būdu stiprūs tiekėjai gali sumažinti pramonės šakos sąnaudų padidėjimą, keldami savo produkcijos kainas (Porter 1998).

TIEKĖJAI

VARTOTOJAI

PREKĖS-PAKAITALAI

POTENCIALŪS KONKURENTAI

KONKURENTAI SEKTORIUJE

Konkurencija tarp veikiančių įmonių

Derybinis tiekėjų spaudimas

Derybinis vartotojų spaudimas

Naujų konkurentų grėsmė

Produktų pakaitalų grėsmė

4 pav. Porterio penkių konkurencinių jėgų modelis (Šaltinis: autoriaus sudaryta, remiantis Porter 1998)

Kaip matoma, Marčinskas, Diskienė ir Porteris didžiausią dėmesį skiria konkurencingumui įtakos turinčių vidaus ir išorės veiksnių nagrinėjimui. Tokia pati nuomonė taip pat buvo pristatyta 2013 m. konferencijoje „Kaip susikurti konkurencinį pranašumą mažoms ir vidutinėms įmonėms“, skirtoje apibendrinti VšĮ „Versli Lietuva“ projektui „Konkurencingumo centras“, kuriame dalyvavo per 500 Lietuvos įmonių. Šioje konferencijoje ekspertai pristatė projekto rezultatus: kaip Lietuvos verslui sekasi konkuruoti tarptautinėje erdvėje, kuriose srityse esame pažeidžiami ir kaip tai susiję su įmonių branda. Lektoriai ir verslininkai Linas Dičpetris bei Arvydas Žiobakas taip pat išskiria išorinius ir vidinius konkurencingumą lemiančius faktorius. Beje, lektoriai pabrėžia, kad atlikus tyrimus pastebėta, kad anksčiau nustatyti konkurencingumą lemiantys veiksniai (pvz. ilgalaikis personalo išlaikymas) nebeteikia realios naudos įmonei, todėl jie pradedami suprasti kaip išlaidos, o ne pajamas teikiantys veiksniai. Atkreipiamas dėmesys, kad jeigu laikui bėgant nebus keičiamas įmonių vadovų požiūris bei atsirenkami nauji konkurencingumo šaltiniai, bendrovės ne tik Lietuvos, bet ir Europos mastu praras konkurencingas pozicijas. Išoriniai veiksniai, lemiantys konkurencingumą, pasak lektorių:

* įrengimai ir darbo priemonės;
* darbo užmokesčio lygis;
* energetiniai ištekliai;
* žaliavų kaina.

Šie veiksniai yra mažai arba visiškai negalintys būti paveikti įmonės. Paprastai juos nustato valstybė arba bendrija, kuriai priklauso įmonės. Rytų Europos šalyse poveikį šiems veiksniams būtų galima daryti, tačiau Lietuvoje būtų sunku paprašyti Vyriausybės, kad ši sumažintų žaliavų kainą ar pritrauktų energetinių išteklių. Įrengimai ir darbo priemonės taip pat yra perkamos užsienio rinkose, todėl taip pat mažai priklauso nuo įmonės ir netgi nuo pačios valstybės. Šią dalį veiksnių suvaldyti yra sunku, darbo užmokestį trumpame laikotarpyje gal ir būtų galima paveikti, tačiau bendrame šalies kontekste to padaryti neįmanoma. Tačiau lieka vidiniai veiksniai, kuriuos įmonė gali lengvai kontroliuoti, tai:

* verslo modelis;
* gebėjimai ir motyvacijos;
* inovacijos;
* pardavimų veikla, kanalai;
* rinkodara.

Šie veiksniai tiesiogiai priklauso nuo įmonės vadybinės praktikos, valdymo politikos ir kitų veiksnių. Lektoriai pažymi, kad iki šiol įmonės koncentravosi į išorinių veiksnių naudojimą, tačiau laikas pradėti dirbti su tais veiksniais, kurie iš tiesų neša pajamas, kuria konkurencingumą ir kuriuos galima pakeisti – tai vidiniai veiksniai.


Apibendrinant įmonės konkurencingumą nagrinėjančius požiūrius, pastebimi skirtingai akcentuojami konkurencingumą lemiantys aspektai. Vieni autoriai konkurencingumą sieja su geresnės kokybės produkto pagaminimu, naudojant mažesnes gamybines sąnaudas, kita autorių grupė didžiausią dėmesį skiria išorės ir vidaus veiksnių nagrinėjimui (Marčinskas, Diskienė, Porteris). Lektoriai Dičpetris ir Žiobakas taip pat išskiria vidinius ir išorinius veiksnius, tačiau akcentuoja tik vidinius veiksnius, atkreipia dėmesį į efektyvų verslo procesų organizavimą. Priimant sąlygą, kad geresnės kokybės unikalus produktas pagamintas naudojant mažas gamybines sąnaudas gali būti sukurtas naudojant inovacinius sprendimus ir efektyvų strategijos sudarymą, taip pat atkreipiant dėmesį, kad visų autorių idėjas sieja inovacinių sprendimų taikymas, siekiant pasiekti aukštą konkurencingumą, galime teigti, kad vienas iš pagrindinių veiksnių, skatinančių įmonių konkurencingumą, yra inovacijų taikymas įmonės veikloje.

## ES struktūrinių investicijų ir SVV konkurencingumo sąveika

Lietuvos ūkio šerdį sudaro smulkios ir vidutinės įmonės, kurių būklė ir gebėjimas įsijungti į struktūrinius ūkio pokyčius turės tiesioginį poveikį ne tik ūkio, užimtumo augimui, bet ir socialinei sanglaudai. *„Lietuvoje verslumo lygis itin atsilieka nuo ES vidurkio, o mažos ir atviros ekonomikos pobūdis sąlygoja plėtros siekiančioms smulkiojo ir vidutinio verslo įmonėms neišvengiamą poreikį aktyviau įsijungti į vietines ir tarptautines vertės kūrimo grandines, aktyviai taikyti organizacines ir rinkodaros inovacijas, kurių šalies versle vis dar trūksta“* (ES Struktūrinių fondų veiksmų programa 2014). Šiam tikslui įgyvendinti yra apibrėžtas trečiasis teminis prioritetas „Smulkaus ir vidutinio verslo konkurencingumo skatinimas,“ kuriuo yra siekiama skatinti verslumą šalyje, pagerinti sąlygas verslo pradžiai, užtikrinti įmonių plėtrą, taip pat stiprinti tarptautinį konkurencingumą. Kartu su įvairiomis reguliacinėmis ir mokestinėmis priemonėmis, kurios veikia verslo sąlygas, svarbus veiksnys verslo plėtrai yra verslo paramos ir inovacijų skatinimo sistema. Numatoma investuoti į SVV paramos ir inovacijų sklaidos sistemos tobulinimą, verslo bendradarbiavimo skatinimą ir priėjimo prie finansų gerinimą. Bus siekiama pagerinti teikiamų paslaugų kokybę, užtikrinti prieinamumą visoje Lietuvoje, perimant geriausią kitų valstybių patirtį bei teikiant įmonėms ir asmenims, ketinantiems pradėti verslą, tiek tiesioginę, tiek netiesioginę paramą, taip pat užtikrinti geresnį prieinamumą prie finansavimo šaltinių, ypač pradedantiems verslą bei diegiantiems inovacijas. Jau esamo SVV tolimesnei plėtrai užtikrinti siekiama esminio pokyčio aktyviau įsijungti į vietines ir tarptautines vertės kūrimo grandines bei plačiau taikyti proceso, organizacines ir rinkodaros inovacijas. (ES struktūrinių fondų investicijų veiksmų programa 2014).

Pagal trečiąjį teminį prioritetą „SVV konkurencingumo skatinimas“ numatomi trys investiciniai prioritetai:

* Verslumo, ypač sudarant palankesnes sąlygas pritaikyti naujas idėjas ekonominei veiklai, ir naujų įmonių, įskaitant verslo inkubatorius, steigimo skatinimas su konkrečiais uždaviniais.
* Naujų MVĮ verslo modelių, ypač internacionalizavimo, kūrimas ir įgyvendinimas .
* MVĮ gebėjimų augti regioninėse, nacionalinėse ir tarptautinėse rinkose ir inovacijų diegimo procesuose rėmimas.



5 pav. 2014-2020 m. ES investicijų prioritetai ir uždaviniai SVV konkurencingumui skatinti (Šaltinis: ES struktūrinių fondų investicijų veiksmų programa 2014)

Visi investiciniai prioritetai finansuojami iš Europos regioninės plėtros fondo ir turi iškeltus konkrečius uždavinius tai: padidinti verslumo lygį, mažų ir vidutinių įmonių tarptautiškumą, padidinti jų produktyvumą, skatinti eko-inovacijų taikymą (5 pav.). Norint įvertinti investicijų įsisavinimo laipsnį, būtina išsikelti tam tikrus rodiklius, kurie atspindėtų investuotų lėšų efektyvumą sprendžiant iškeltą uždavinį. Šiam tikslui naudojami Europos regioninės paramos fondo specialieji programos rezultatų rodikliai (toliau – ERPF SPRR), kuriais vadovaujantis nustatoma, ar šalis narė pasiekė užbrėžtų tikslų, ar tinkamai įsisavino jai skirtas lėšas.

***Verslumo lygio didinimas.*** „*Fiziniai asmenys, ketinantys pradėti savo verslą, ir ne ilgiau kaip 5 metus veikiantys SVV subjektai, dėl ribotų finansinių galimybių dažnai negali gauti reikiamos informacinės, konsultacinės, metodinės ir kitos paramos verslo pradžios, finansavimo šaltinių, potencialių rinkų paieškos, naujų technologijų diegimo ir kitais verslo organizavimo klausimais. Ne retai pasitaiko ir tokių SVV subjektų grupių, kurioms reikia ne vienkartinių paslaugų, bet nuolatinės kompleksinės globos pirmuosius penkerius veiklos metus (pavyzdžiui, kūrybinių industrijų atstovai turi labai didelį aukštos ir unikalios pridėtinės vertės kūrimo potencialą, tačiau labai silpnus verslumo, vadybinius ir kitus įgūdžius), todėl reikalingos paslaugos, kada paslaugų verslui tiekėjas, naudodamasis turima infrastruktūra (patalpomis, įranga ir panašiai), sutelkia verslą norinčius plėtoti asmenis vienoje erdvėje (inkubatoriuje) ir taip sudaro sąlygas pradėti nuosavą verslą ir jį plėtoti* (ES struktūrinių fondų veiksmų programa 2014). Įgyvendinus šiuos uždavinius tikimąsi, kad padidės šalies verslumo lygis, steigsis naujos verslo įmonės, mažės nedarbas, gerės šalies ekonomika. Apibendrinant galima išskirti konkrečias veiklas, kurios užtikrins šio uždavinio įgyvendinimo sėkmę:

* Aukštos kokybės konsultacinių paslaugų SVV subjektams teikimas, ypatingą dėmesį skiriant regionuose veikiantiems SVV subjektams.
* Verslo poreikius atitinkančių finansavimo modelių rėmimas, kuris leistų užtikrinti finansinių šaltinių prieinamumą (lengvatinių paskolų, garantijų, rizikos kapitalo fondų, dalinio palūkanų kompensavimo) verslui.
* Investicijos į inkubatorių kūrimąsi arba esamų plėtrą, siekiant sudaryti sąlygas teikti kokybiškas inkubavimo paslaugas naujai įsisteigusiems ir ne ilgiau kaip trejus metus veikiantiems SVV subjektams.

4 lentelė. ERPF SPRR Verslumo lygio didinimas

|  |  |  |
| --- | --- | --- |
| Rodiklio pavadinimas | Pradinė reikšmė (2010 m.) | Siektina reikšmė (2023 m.) |
| Verslumo lygis: įmonių  ir fizinių asmenų,  tenkančių 1000  gyventojų, skaičius | 39 | 48 |

Šaltinis: autoriaus sudaryta, remiantis Eurostato duomenimis, ES struktūrinių fondų investicijų veiksmų programa 2014

***Tarptautiškumo didinimas.*** „*Siekiant efektyviau įgyvendinti šį uždavinį, numatoma bendradarbiauti su kitomis regiono šalimis įgyvendinant ES Baltijos jūros regiono strategiją, kurios įgyvendinimu taip pat siekiama paskatinti MVĮ tarptautiškumą ir kartu konkurencingumą regione. Įgyvendinus šį uždavinį tikimąsi, kad MVĮ bus suteiktos didesnės galimybės plačiau išnaudoti tarptautines nišas, jungtis į tarptautinius tinklus ieškant partnerių, pristatant savo produktus ir paslaugas užsienyje, tokiu būdu įmonės bus geriau pasirengusios eksportuoti savo gaminamą produkciją užsienio rinkose* (ES struktūrinių fondų veiksmų programa 2014). Numatoma imtis šių veiklų, kad būtų užtikrintas SVV tarptautiškumas, konkurencingumas:

* Aukštos kokybės konsultacijos eksporto ir tarptautinio bendradarbiavimo klausimais.
* Įmonių prekių ir paslaugų pristatymas užsienio rinkose. Numatoma finansuoti produkcijos pristatymo išlaidas tarptautinėse parodose, kontaktų mugėse. Taip pat bus remiamas produkcijos eksporto strategijos parengimas, rinkų tyrimai.
* Įmonių gaminių ir paslaugų sertifikavimas. Numatoma teikti finansavimą planuojamų eksportuoti produktų sertifikavimo paslaugoms įsigyti.
* Finansavimo modelių, lengvinančių atsiskaitymus su eksporto partneriais, rėmimas.

5 lentelė. ERPF SPRR MVĮ tarptautiškumo didinimas

|  |  |  |
| --- | --- | --- |
| Rodiklio pavadinimas | Pradinė reikšmė (2013 m.) | Siektina reikšmė (2023 m.) |
| Lietuviškos kilmės prekių ir paslaugų eksporto dalis nuo BVP, Proc. | 40,00 | 55,96 |

Šaltinis: autoriaus sudaryta, remiantis Eurostato duomenimis, ES struktūrinių fondų investicijų veiksmų programa 2014

***Produktyvumo didinimas.*** „*2014–2020 m. programavimo laikotarpiu Lietuva sieks padidinti šalies MVĮ konkurencingumą, skatindama inovacijų diegimą versle, remdama investicijas į technologinių pajėgumų tobulinimą, tuo pačiu skatins MVĮ įsidiegti naujausius valdymo metodus skirtus verslo procesų (klientų aptarnavimo, tiekimo grandinės valdymo, įmonės išteklių valdymo) optimizavimui taip pat organizacinius procesus, kurie padėtų optimizuoti produktų gamybą ar paslaugų teikimą. Šios investicijos paskatins įmonių produktyvumo augimą ir suteiks joms galimybę sutaupytus laiko ir finansinius išteklius panaudoti naujų aukštesnės pridėtinės vertės produktų ir paslaugų kūrimui ar esamų tobulinimui. Siekiant tradicinės pramonės transformacijos, numatoma remti svarbių pramonės inovatyvumui ir visos ekonomikos augimui didelio poveikio technologijų (DPT) diegimą MVĮ gamybos procesuose* (ES struktūrinių fondų veiksmų programa 2014)*.* DPT daro įvairialypį poveikį daugeliui įvairių pramonės vertės grandinių ir sektorių. Taikant jas, kuriama vertė visoje grandinėje – nuo medžiagų, įrangos ir prietaisų iki gaminių ir paslaugų. Numatoma paskatinti MVĮ pasinaudoti mokslinių tyrimų rezultatais ir plėsti masinę pramoninę, didelio poveikio technologijomis grįstų produktų gamybą ir teikimą. Įgyvendinus šį uždavinį, tikimasi, kad išaugs Lietuvos MVĮ produktyvumas ir konkurencingumas. Užtikrinti aukščiau išvardintų tikslų įgyvendinimui strateguojamos šios pagrindinės veiklos:

* Modernių technologijų diegimas, pritaikant esamus ir kuriant naujus gamybos ir paslaugų teikimo pajėgumus naujiems ir esamiems produktams gaminti, paslaugoms teikti (naujų gamybos technologinių linijų įsigijimas, esamų gamybos technologinių linijų modernizavimas, įmonės vidinių inžinerinių tinklų įrengimas, modernių ir efektyvių technologijų diegimas paslaugų sektoriuose).
* Elektroninio verslo sprendinių diegimas, kuriais siekiama optimizuoti su gamybos ar paslaugų teikimu, veiklos organizavimu susijusius verslo procesus, (pvz. klientų aptarnavimo, logistikos, el. rinkodaros, atsargų valdymo, užsakymų pateikimo), panaudojant informacines technologijas.
* Netechnologinių inovacijų sukūrimo ar diegimo gamybos procesuose ar paslaugose skatinimas, pritaikant originalius produkcijos dizaino sprendimus, numatant produkto, proceso, paslaugų standartų diegimą mažose ir vidutinėse įmonėse. Taip pat bus remiamas inovatyvių vadybos metodų ir valdymo sistemų diegimas įmonėse.
* Investicijos į didelio poveikio technologijų (DPT) diegimą Lietuvos tradicinės pramonės šakose, siekiant stiprinti ir modernizuoti MVĮ pramoninę bazę, sudarant sąlygas masinei inovatyvių produktų, panaudojant DPT, gamybai plėtoti.

6 lentelė. ERPF SPRR MVĮ produktyvumo didinimas

|  |  |  |
| --- | --- | --- |
| Rodiklio pavadinimas | Pradinė reikšmė (2011 m.) | Siektina reikšmė (2023 m.) |
| Pridėtinė vertė gamybos sąnaudomis, sukurta MVĮ, tenkanti vienam darbuotojui, EUR / metus | 12 432 | 17 726 |

Šaltinis: autoriaus sudaryta, remiantis Eurostato duomenimis, ES struktūrinių fondų investicijų veiksmų programa 2014

***Ekoinovacijų taikymas*.** „*Išaugusios medžiagų, energijos ir kitų išteklių kainos lemia poreikį paskatinti MVĮ diegti ekoinovatyvius produktus, procesus bei organizacines ekoinovacijas. Nauji ar technologiškai patobulinti produktų gamybos metodai bei paslaugų teikimo procesai, taip pat nauji verslo modeliai, naujos vadybos sistemos suteikia MVĮ konkurencinį pranašumą, mažina produkcijos sąnaudas, didina apimtis ir tokiu būdu prisideda prie šalies ekonomikos augimo. Lietuvos įmonės, siekiant minimizuoti neigiamas klimato kaitos ir šiltnamio efekto pasekmes, bus skatinamos didinti naudojamų medžiagų ir energijos vartojimo efektyvumą, diegiant „žaliąsias“ technologijas. Tokių technologijų diegimas padidins aplinkai draugiškų medžiagų ir antrinių žaliavų pakartotinio naudojimo mastus, užtikrins nuolat atsinaujinantį (angl. lifecycle) MVĮ produkcijos gamybos ir teikimo procesą bei sumažins neigiamą ūkinės veiklos poveikį aplinkai“* (ES struktūrinių fondų veiksmų programa 2014)*.* Įgyvendinus šį uždavinį, tikimąsi paskatinti ekoinovatyvius procesus Lietuvos mažose ir vidutinėse įmonėse. Numatytos veiklos paskatins įmones dažniau diegti efektyviai resursus ir išteklius naudojančias technologijas, kuriomis apmokius darbuotojus dirbti, tikimąsi prisidėti prie „žaliųjų“ darbo vietų kūrimo Lietuvoje. Įgyvendinti idėjoms numatomos šios veiklos:

* Technologinių ekoinovacijų diegimas ir skatinimas. Siekiant sumažinti neigiamas klimato kaitos ir šiltnamio efekto pasekmes, numatomos investicijos į materialųjį turtą (įrenginius, technologijas), kurį įdiegus mažėja neigiamas ūkinės veiklos poveikis aplinkai, užtikrinamas tęstinis aplinkos apsaugos efektas.
* Netechnologinių ekoinovacijų diegimas ir skatinimas. Numatoma remti aplinkosaugos vadybos/valdymo sistemų pagal tarptautinių standartų reikalavimus diegimą ar gamybos technologinių ir aplinkosaugos auditų, padėsiančių pateikti racionalaus išteklių naudojimo ir taršos prevencijos analizę. Taip pat numatoma remti projektus, kuriais skatinamas ekologiškas projektavimas.
* Taip pat numatoma remti konsultacinių ir ekspertinių paslaugų teikimą mažoms ir vidutinėms įmonėms, siekiančioms efektyvesnio išteklių naudojimo, gamtinių resursų tausojimo.

7 lentelė. ERPF SPRR Ekoinovacijų skatinimas

|  |  |  |
| --- | --- | --- |
| Rodiklio pavadinimas | Pradinė reikšmė (2011 m.) | Siektina reikšmė (2023 m.) |
| Investicijų, kurių daugiau kaip 50 proc. sumos investuojama į eko-inovacijas, dalis nuo visų investicijų, Proc. | 4,9 | 7,5 |

Šaltinis: autoriaus sudaryta, remiantis Eurostato duomenimis, ES struktūrinių fondų investicijų veiksmų programa 2014

Bendra investicija 3 prioritetui „Smulkiojo ir vidutinio verslo konkurencingumo skatinimas“ sudaro 531.603.253 eurų. Suma išskirstyta pagal intervencinių veiksmų sritis ir finansavimo formą (8 lentelė).

8 lentelė. Investicijų SVV konkurencingumui skatinti pagal prioritetines temas

|  |  |
| --- | --- |
| **Pavadinimas** | **Finansinė proporcija (eurais)** |
| MVĮ verslo vystymas, parama verslumui ir inkubatoriams (įskaitant paramą pumpurinėms ir atskirtosioms įmonėms) | 262 256 636 |
| Parama ekologiškiems gamybos procesams ir efektyviam išteklių naudojimui MVĮ užtikrinti | 167 979 611 |
| MVĮ ir MVĮ grupėms skirtos pažangios paramos paslaugos (įskaitant valdymo, rinkodaros ir projektavimo paslaugas) | 52 131 603 |
| MVĮ skirta verslo infrastruktūra (įskaitant pramonės parkus ir zonas) | 14 481 001 |
| Pačiose MVĮ arba joms teikiamų komercinio turizmo paslaugų plėtojimas ir populiarinimas | 14 481 001 |
| IRT paslaugos ir taikomosios programos, skirtos MVĮ (įskaitant e. prekybą, e. verslą ir tinkle vykdomus verslo procesus), gyvosioms laboratorijoms, interneto verslininkams ir IRT pradedančiosioms įmonėms | 14 481 001 |
| MVĮ efektyvus energijos vartojimas ir jose vykdomi parodomieji projektai, taip pat pagalbinės priemonės | 5 792 400 |

Šaltinis: autoriaus sudaryta, remiantis Eurostato duomenimis, ES struktūrinių fondų investicijų veiksmų programa 2014

Kaip matoma, didžiausia parama bus skiriama verslo vystymui ir verslo inkubatoriams – beveik 263 mln. eurų. Ši parama turėtų užtikrinti Lietuvos verslumo augimą, naujų SVV įmonių kūrimąsi, tuo pačiu metu ir naujų darbo vietų atsiradimą. Tai iš dalies turėtų skatinti konkurencingumą, nes naujos įmonės pasiūlys unikalius produktus ar jau esamų produktų, paslaugų analogus. Verta paminėti, kad analizuotuose literatūros šaltiniuose, kaip labiausiai konkurencingumą skatinanti priemonė, išryškinama inovacijų įmonėms nauda. Prie inovacijas palaikančių priemonių būtų galima priskirti:

* parama ekologiškiems gamybos procesams ir efektyviam išteklių naudojimui MVĮ užtikrinti;
* MVĮ ir MVĮ grupėms skirtos pažangios paramos paslaugos (įskaitant valdymo, rinkodaros ir projektavimo paslaugas);
* IRT paslaugos ir taikomosios programos, skirtos MVĮ (įskaitant e. prekybą, e. verslą ir tinkle vykdomus verslo procesus), gyvosioms laboratorijoms, interneto verslininkams ir IRT pradedančiosioms įmonėms;
* MVĮ efektyvus energijos vartojimas ir jose vykdomi parodomieji projektai, taip pat pagalbinės priemonės.

Atitinkamai visų šių priemonių investicijų suma sudarys apie 240,3 mln. eurų., t. y. 45,21 % visos 3 prioritetui skirtos paramos sumos. Todėl galime daryti išvadą, kad 2014-2020 m. ES investicijos SVV konkurencingumo skatinimui labiausiai orientuotos į naujų ekoinovatyvių produktų bei inovacijų kūrimą, taikymą mažose ir vidutinėse įmonėse.

Pagal nutylėjimą yra priimta manyti, kad Europos Sąjungos Struktūriniu fondų investicijos yra vienareikšmiškai naudingos šaliai, tačiau analizuojant literatūros šaltinius, pasitaiko ir kitokių nuomonių.

Doulos ir Katsaitis (2009) atliko gaunamų investicijų poveikį šalies įmonėms. Paaiškėjo, kad Struktūriniai fondai gali turėti trumpalaikį (paklausos) ir ilgalaikį (pasiūlos) poveikį. Tokia parama ne tik skatina vartojimą, bet ir išplečia ekonomikos potencialą, kadangi yra plėtojama infrastruktūra. Taigi pirminis paramos poveikis pasireiškia didesnėmis investicijomis, ekonomikos plėtrai svarbių išteklių suteikimu (apčiuopiamų ir neapčiuopiamų, pvz. naujų įgūdžių, žinių ir inovatyvių sprendimų). Ilguoju laikotarpiu tokia parama iš Europos Sąjungos leidžia didinti gamybos apimtis, siūlyti rinkai novatoriškas prekes, paslaugas bei tokiu būdu gerinti ekonominę situaciją. Šių mokslininkų atliktas tyrimas atskleidė, kad Struktūrinių fondų investicijos gali lemti didesnį tiesioginių užsienio investicijų srautą, tačiau **tai daugiausia priklauso nuo veikiančių institucijų kokybės.**

Struktūrinių fondų teigiama puse vienareikšmiškai netiki ir Midelfart-Knarvik bei Overman (2002). Jie pažymi, kad ES struktūrinių fondų investicijos nėra patraukli jau susiformavusioms tyrimų bei vystymo industrijoms, tačiau dažnai susilaukia didesnio dėmesio iš tokių šakų, kurios nesuteikia konkurencinio pranašumo. *„Tokiu atveju* ***pavieniai sėkmės atvejai netampa viso regiono ar šalies ekonomikos augimo varomąja jėga****. Todėl mokslininkai siūlo didesnį dėmesį skirti žmogiškųjų išteklių plėtrai, įgūdžių gerinimui ir skatinti didesnę specializaciją atsižvelgiant į regiono specifiką“* (Kaufmann, Wagner, 2005).

Štrimeikienė, Dapkus ir Šivickas (2007) pažymi, kad ES struktūrinė ir kitokia parama neturi daryti įtakos konkurencijai bendrojoje rinkoje, valstybių narių tarpusavio prekybai. Europos Sąjungos sutartyje numatyta, kad bendrajai rinkai neprieštarauja: pagalba, skirta regionų, kuriuose yra neįprastai žemas gyvenimo lygis arba didelis nedarbas, ekonominei plėtrai skatinti; pagalba, skirta bendriems Europos interesams, svarbių projektų vykdymui skatinti arba kurios nors valstybės narės ekonomikos dideliems sutrikimams atitaisyti; pagalba, skirta tam tikros ekonominės veiklos rūšių arba tam tikrų regionų ekonomikos sričių plėtrai skatinti, jei ji netrikdo prekybos sąlygų taip, kad prieštarautų bendram interesui; pagalba, skirta kultūrai remti ir paveldui išsaugoti. Tačiau atkreiptinas dėmesys, kad konkurencingos rinkos iškraipymas, kurio vengiama visos ES mastu, dar neužtikrina, kad to bus išvengta ir šalies mastu. Ši problema aktuali ir Lietuvoje.

Ruželė (2009) taip pat pastebi, kad ES struktūrinė parama neigiamai veikia konkurencijos sąlygas šalies viduje, kadangi struktūrinių investicijų lėšas įsisavina tik tie sektoriai, kuriems skiriamas prioritetas. Tuo tarpu tiems, kurie finansavimo negavo, tampa gerokai sunkiau konkuruoti rinkoje. Tokiu būdu iškraipoma ne tik rinka, kurioje veikia investicijas gaunančios įmonės, bet ir susijusios sritys, darbo rinka. Žmonės susikuria nepagrįstus ir klaidingus lūkesčius dėl tam tikrų profesijų sėkmingos ateities. Ruželė sutinka, kad paramą gaunančios įmonės įgyja žymų konkurencinį pranašumą, tačiau resursai, kurie galėtų būti panaudoti kuriant pridėtinę vertę ekonomikoje, yra eikvojami konkuravimui ne prekės ar paslaugos kokybe, kuri pagerintų vartotojo gyvenimą, o konkuravimui dėl paramos. Įmonės, kurioms pavyksta gauti paramą – laimi, kitos tiesiog iššvaisto išteklius, bet abiem atvejais nesukuriamas joks produktas, paslauga, nėra dirbama prie verslo procesų tobulinimo, technologinio progreso. Atkreiptinas dėmesys, kad 2014 – 2020 m. veiksmų programoje numatyta nemažai priemonių, kurios orientuotos būtent į inovatyvių produktų kūrimą, tačiau gausu ir neskatinančių kurti apčiuopiamų produktų.

2011 m. Laisvosios rinkos instituto parengtas ES Struktūrinių fondų įtakos Lietuvos ekonomikai analizė taip pat atskleidžia keletą su tokia finansine parama susijusių problemų. Visų pirma, dėl politinių priežasčių ir tarpvyriausybinių derybų pobūdžio prioritetai nebūtinai atitinka Lietuvos ir kitų naujųjų narių prioritetus. Taip pat pastebima, kad šalies dalyvavimas ES rinkoje ir su tuo susijusios galimybės daro didesnį teigiamą poveikį nei ES lėšų įsisavinimas, o ES fondai savaime nedaro nei vienareikšmiškai teigiamo, nei neigiamo poveikio ekonominei plėtrai, regioniniams skirtumams, kadangi jų poveikis priklauso nuo valstybės vidaus ekonominės politikos priemonių (Laisvosios rinkos institutas 2011).

Apibendrinant galima teigti, kad Lietuvos pritrauktos Struktūrinių fondų investicijos gali tiesiogiai ir netiesiogiai veikti konkurencingumą. Įmonės, kurios su konkrečiais projektais kreipiasi dėl investicijų skyrimo, gauna tiesioginę grąžą – lėšas darbuotojų kvalifikacijos kėlimui, pažangių technologijų taikymui gamyboje ar paslaugų teikime. Tačiau didelės investicijos į šalies mastu reikšmingas sritis (pvz. švietimą, atsiliekančių regionų vystymąsi, mokslinius tyrimus) daro įtaką visiems verslo subjektams, net ir tiems, kurie nesikreipė dėl investicijų gavimo.

Verta pastebėti, kad literatūros analizės metu išskirtas pagrindinis konkurencingumą skatinantis veiksnys – inovacijos – daugiau remiamas ne per trečiąjį investicinį prioritetą, bet per pirmąjį „Mokslinių tyrimų, eksperimentinės plėtros ir inovacijų skatinimas“, tačiau pirmajame investiciniame prioritete nėra išskiriamos mažos ir vidutinės įmonės, todėl visos šalies inovacijų skatinimas gali atnešti priešingą nei tikėtasi naudą – SVV sumažėjusį konkurencingumą, kadangi stambieji verslo subjektai, gavę papildomas investicijas diegti inovatyviems produktams, pridėję savo nuosavą kapitalą, įgaus dar didesnį pagreitį – padidins atotrūkį tarp didžiųjų įmonių ir SVV. Iš esmės mokslininkai nesutaria dėl tokių investicijų poveikio konkrečioms įmonėms ir visai šalies ekonomikai. Nors dauguma sutinka, kad gautos lėšos leidžia greičiau įgyvendinti stambius projektus ir taip didinti konkurencingumą, tačiau atkreiptinas dėmesys, kad tiesioginės išmokos konkrečioms įmonėms gali iškreipti konkurenciją vidaus rinkoje, o įmonių konkuravimas dėl ES struktūrinių fondų investicijų gavimo atitraukia išteklius nuo kitų galimų konkurencingumo didinimo būdų.

Pastebima, kad ieškant veiksnių, kurie galėtų labiausiai prisidėti prie konkurencingumo skatinimo, susiduriama su dviem skirtingomis nuomonėmis – moksliškai ištyrinėti konkurencingumo skatinimo metodai ir ES struktūrinių fondų investicijų programoje numatytos finansuoti sritys. Atliekant literatūros šaltinių ir mokslinių straipsnių analizę, galima daryti išvadą, jog išskiriami tokie konkurencingumui įtaką darantys veiksniai:

* supaprastinta prieiga prie finansavimo šaltinių, tarpinstitucinio bendravimo lakoniškumas ir aiškumas;
* inovacijų taikymas SVV įmonėse;
* SVV lankstumas ir greitas prisitaikymas prie rinkos pokyčių.

Analogiškai vertinant ES Struktūrinių fondų investicijų programą pastebimi kitokie veiksniai (priemonės). Tai:

* informacinių technologijų, valdymo metodų, veiklos technologijų tobulinimas;
* MVĮ personalo kompetencijos plėtra (labai mažose, mažose ir vidutinėse įmonėse dirbančių darbuotojų kvalifikacijos kėlimas, mokymų bei stažuočių organizavimas, pasinaudojant ES investicijomis);
* SVV valdymo ir technologinių inovacijų finansavimas;
* SVV inkubavimas, verslo parkų kūrimas - SVV inkubatorių finansavimas ir verslo parkų, kur susitelktų MVĮ, kūrimo kompensavimas;
* verslininkų, įkuriančių MVĮ, jaunėjimas. Pastebima koreliacija tarp augančių MVĮ skaičiaus ir santykinio jų steigėjų amžiaus, todėl galimas verslumo skatinimas, įtraukiant jaunuosius verslininkus;
* informacijos ir patirties dalijimasis tarp MVĮ (jungimosi į klasterius, SVV sektoriaus įmonių tarpusavio bendravimo skatinimas);
* SVV įmonių tarptautiškumo didinimas (skatinimas dalyvauti užsienio parodose, MVĮ tenkančios eksporto dalies didėjimas).

Pastarieji iš esmės atitinka 2014 – 2020 m. veiksmų programoje iškeltus investicinius prioritetus. Norint įvertinti skirtingų požiūrių teisingumą, būtina atlikti visų išskirtų veiksnių analizę. Konkrečiu atveju įvertinti, kiek atitinkamas veiksnys skatins konkurencingumą, Lietuvoje nėra galimybės, nes nėra istorinių duomenų, pagal kuriuos būtų galima atlikti prognozavimą. Išryškintas prielaidas įvertinus vienu iš kokybinių tyrimų metodų, būtų galima nustatyti, ar veiksmų programoje įtraukti SVV konkurencingumą skatinantys prioritetai yra reikšmingi iškeltų tikslų įgyvendinimui, ar vis dėlto literatūros ir mokslinių šaltinių medžiaga atskleidžia tikruosius konkurencingumą veikiančius aspektus, kurių įtraukimas į veiksmų programą būtų atnešęs didesnę naudą.

Atkreiptinas dėmesys, kad tiek literatūros šaltiniuose, tiek ES investicijų kryptyse akcentuojama vieninga priemonė skatinti SVV konkurencingumą – inovacijų diegimas MVĮ, kuriomis pasinaudojusi maža ar vidutinė įmonė gali tobulinti veiklos technologijas. Kaip vienas iš pagrindinių aspektų, prisidedančių prie SVV konkurencingumo – apibrėžiamas MVĮ lankstumas ir gebėjimas greitai prisitaikyti prie pakitusių rinkos sąlygų (atsiradusių naujų konkurentų ar produktų pakaitalų), vartotojų norų be didelių kaštų. Todėl galima kelti prielaidą, kad priemonė, kuri labiausiai skatina SVV konkurencingumą, yra inovacijų taikymas MVĮ, o aspektas, kurio dėka MVĮ kelia ir išlaiko savo konkurencingumą – jų lankstumas, gebėjimas greitai persiorientuoti prie realios situacijos rinkoje.

# SMULKAUS IR VIDUTINIO VERSLO KONKURENCINGUMO TYRIMAS

Pirmoje darbo dalyje buvo analizuojami aktualūs moksliniai straipsniai, literatūra, Statistikos departamento duomenys, konferencijų medžiaga, investicijų veiksmų programa bei finansavimo skyrimo priemonės. Iš jų suformuotos prielaidos apie smulkaus ir vidutinio verslo konkurencingumui įtaką darančius veiksnius, Europos Sąjungos Struktūrinių fondų investicijų naudą bei trūkumus, taip pat šalies konkurencingumo didinimo galimybes ir jų sąveiką su viduje veikiančiais ūkio subjektais. Atliekant tyrimą, yra suformuluojamos hipotezės, pasirenkamas tyrimo metodas, taip pat ir sukonkretinamas pats tyrimo tipas. Grūnovienė, Macas, Pauliukėnas (2005). Tiriamojoje darbo dalyje pagal iškeltas prielaidas suformuojamos hipotezės, parenkamas tyrimo metodas, apibrėžiamas tyrimo objektas, tikslas, uždaviniai, išaiškinama tyrimo struktūra. Tokios struktūrizuotos tyrimo eigos laikymasis leidžia nenukrypti nuo užsibrėžtų nagrinėjamo objekto ribų.

## Tyrimo metodas ir struktūra

*„Ekspertinis vertinimas, kaip ir demokratinis valdymas, yra netobuli, tačiau kol kas nieko geresnio už juos nėra.“* (Prof. Rūta Petrauskaitė, Lietuvos mokslo taryba 2013)

Tiriamoje dalyje nagrinėjamas galimų įvykių scenarijus, t. y., kokie iš teorinėje dalyje identifikuotų aspektų ir priemonių labiausiai skatina SVV konkurencingumą bei kurie iš jų yra finansuojami 2014-2020 m. ES struktūrinių fondų investicijomis smulkiojo ir vidutinio verslo konkurencingumo skatinimui. Kadangi istorinių duomenų, susijusių su šio finansuojamo laikotarpio pasiektais rezultatais, nėra, atlikti tikslaus prognozavimo, kaip bus veikiamas SVV konkurencingumas, negalima. Iš esmės kiekybiškai įvertinti šią sritį sunku, nes pats konkurencingumas yra daugiau teorinis aspektas, todėl tiek valstybės institucijos, tiek projektų vertintojai pasitelkia ekspertinį vertinimo metodą, kuris bus taikomas ir baigiamojo darbo tiriamojoje dalyje.

Iš esmės ekspertiniai vertinimai yra viena iš greičiausiai besivystančių mokslinių disciplinų, kurių tikslas – per ilgą laiką žmogaus sukauptų žinių gavimas, sisteminis organizavimas, struktūrinis perdirbimas ir interpretavimas taikant matematinius, loginius metodus. Matematinė ekspertinių vertinimų teorija yra sukurta per pastaruosius du dešimtmečius ir sparčiai vystosi tiek teorine, tiek praktine prasme. Ekspertinis vertinimas suprantamas kaip apibendrinta ekspertų grupės nuomonė, šis tyrimo metodas taikomas su matematiniais interpretavimo metodais leidžia suderinti atskirų ekspertų nuomones ir priimti bendrą išvadą. Ekspertinio vertinimo metodologija bendrai grindžiama tokiomis prielaidomis (Augustainis *et al.* 2009):

* ekspertas yra sukaupęs didelį kiekį racionaliai apdorotos informacijos (turi daug žinių ir informacijos, gali remtis intuicija), todėl ekspertas gali būti kokybinės informacijos šaltiniu;
* ekspertų grupės nuomonė nedaug skiriasi nuo tikrojo problemos sprendinio.

**Tyrimo objektas:** smulkaus ir vidutinio verslo konkurencingumą lemiantys aspektai ir priemonės.

**Tyrimo tikslas:** nustatyti, kuris iš teorinėje dalyje išskirtų SVV konkurencingumą lemiančių aspektų ir priemonių labiausiai prisideda prie konkurencingumo skatinimo ir kaip susiejus šią skatinimo priemonę su konkurencingumo aspektu efektyviausiai panaudoti 2014 – 2020 m. ES Struktūrinių fondų investicijas, nukreiptas į SVV konkurencingumo skatinimą.

**Tyrimo uždaviniai:**

1. Iškelti tyrimo hipotezes iš teorinių aspektų, nagrinėjimo metu prieitų prielaidų.
2. Suformuoti patogią, aiškią ir nedviprasmišką anketą ekspertų apklausai iš susistemintų SVV konkurencingumą lemiančių aspektų bei priemonių.
3. Apibrėžti kriterijus ir, jais vadovaujantis, atrinkti tinkamus tyrimui ekspertus.
4. Išanalizuoti surinktus duomenis, atlikti ekspertų nuomonių suderinamumo vertinimą bei kiekybinį daugiakriterinį apklausos vertinimą dviem metodais (TOPSIS, Rodiklių reikšmių geometrinio vidurkio).
5. Įvertinti, kuris iš aspektų bei priemonių labiausiai prisideda prie SVV konkurencingumo skatinimo ir, patvirtinus (arba paneigus) suformuluotas hipotezes, pateikti pasiūlymus, kaip efektyviai panaudoti 2014 – 2020 m. ES Struktūrinių fondų investicijas siekiant didinti SVV konkurencingumą.

### Tyrimo hipotezės

Moksliniam tyrimui atlikti iš suformuluotų prielaidų, keliamos hipotezės. Anot Kardelio (2002), hipotezė – tai moksline teorija pagrįsta idėja, kuriai būtinas mokslinis pažinimo etapas. Ji susijusi su reiškiniais, kurių neįmanoma stebėti, bet įmanoma patikrinti tyrimais, todėl hipotezių formulavimas mokslinio tyrimo atlikimui yra neišvengiamas. Plačiuoju požiūriu hipotezė – tai samprotavimas, kuris leidžia apibrėžti pagrįstus spėjimus, reikalaujančius įrodymo. Alternatyvus hipotezės apibrėžimas – tai glaustas teiginys, kurį tyrėjas siekia pagrįsti gaunamais tyrimo rezultatais.

Norint išsiaiškinti, kas siekiama sužinoti tyrimo metu, darbe formuluojamos hipotezės, kurias siekiama patikrinti. Teisingas hipotezių formulavimas prie naujų dėsnių, naujų galimybių numatymo, jų krypčių bei metodų, t. y. dėl hipotezių tyrimas netampa tik faktų kaupimu, bet padeda tikslingai ir kryptingai pereiti nuo hipotezės prie teorijos. Šio tyrimo hipotezių formulavimui keliami reikalavimai:

* hipotezės lakoniškumas;
* esminių sąvokų įtraukimas;
* hipotezės problemiškumas;
* tyrimo problemos įvardijimas.

Hipotezė gali būti: aprašomoji, aiškinamoji, indukcinė, dedukcinė. Hipotezės taip pat skirstomos į kryptingas, nekryptingas ir nulines. Kryptinga hipotezė, kaip ir sako pavadinimas, turi kryptį, t. y. kokie reiškiniai ar ryšiai bus pastebėti, pvz.: objektas X *padidins* SVV konkurencingumą. Nekryptinga, analogiškai – nenurodo krypties, t. y. nenurodo kokie ryšiai ar nauji reiškiniai bus pastebėti, tačiau patvirtina, kad jie bus pastebėti pvz.: objektas X *paveiks* SVV konkurencingumą. Nulinė hipotezė iš viso neturi krypties, t. y. nurodo kad naujų ryšių ar reiškinių nebus pastebėta, pvz.: objektas X *nedaro įtakos* SVV konkurencingumui. Būtent pagal šį skirstymą ir remiantis iškeltomis prielaidomis formuojamos kryptingos hipotezės: pirmoji keliama SVV konkurencingumo skatinimo priemonei, antroji – SVV konkurencingumo aspektui.

**Hipotezė nr. 1**

***Smulkaus ir vidutinio verslo konkurencingumą labiausiai skatins inovacijų diegimo finansavimas 2014 – 2020 m. ES Struktūrinių fondų lėšomis.***

**Hipotezė nr. 2**

***Mažų ir vidutinių įmonių lankstumas ir gebėjimas greitai prisitaikyti prie rinkos pokyčių yra svarbiausias SVV konkurencingumo aspektas.***

Pirmąja hipoteze siekiama patvirtinti (arba paneigti) literatūros šaltiniuose ir 2014 – 2020 m. ES investicijų veiksmų programoje vienodai apibrėžtas SVV konkurencingumo skatinimo kryptis, kurios orientuotos į inovacijų diegimo skatinimą mažose ir vidutinėse įmonėse. Literatūros šaltiniuose, konferencijose išskirta, kad SVV konkurencingumui teigiamą įtaką daro jų „dydis“: mažos ir vidutinės įmonės, dėl mažų valdymo ir gamybos apimčių sugeba greičiau nei didelės kompanijos persiorientuoti prie naujų sąlygų rinkoje (naujų konkurentų atsiradimas, pakaitalų atsiradimas ir kita). Iš čia išplaukia antroji hipotezė. Patvirtinus (arba paneigus) hipotezes, bus galima daryti išvadas, kur reikėtų sutelkti dėmesį, norint Lietuvoje padidinti SVV konkurencingumą.

### Anketos sudarymo pagrindimas ir struktūra

Ekspertiniai vertinimai yra taikomi įvairių ūkio šakų tyrimuose. Ekspertiniam vertinimui atlikti reikalingos specialiosios ekspertinės žinios, ekspertinis patyrimas, kurį atitinkamoje srityje turi nedidelis skaičius specialistų. Tam tikslui reikalinga apibrėžti tikslius reikalavimus ekspertams (išsilavinimas, darbo su tiriama sritimi laikotarpis, užimamos pareigos ir kita) Tyrimui atlikti pasirinktas ekspertinis individualiojo vertinimo metodas – apklausa anketavimo būdu.

Augustaitis (2009) teigia, kad tiesioginio objektų prioritetiškumo vertinimo metu ekspertai veiksnius vertina pagal iš anksto nurodytą skaitinę skalę, kuri susieta su palyginimu – geriau–blogiau. Taikant tokį ekspertinio metodo vertinimą, susiduriama su problema, ar bus pakankamas vertinimo skalės plotis, tačiau vertinimą įspraudžiant į tam tikrus rėmus, išsprendžiamas galimas tyrimo rezultatų iškraipymas ir patikimumo sumažėjimas dėl individualiai pasirinktos skalės perskaičiavimo.

Sudarant klausimus būtina užtikrinti, kad: klausimų formulavimas būtų suprantamas ekspertams, kurie bus apklausiami; ekspertai gebėtų atsakyti į klausimus taip, kad kuo geriau atspindėtų savo norimą pareikšti požiūrį; anketos stilius turi būti tinkamas, t. y. turi būti parašyti suprantama ir mandagia kalba, klausimai turi būti išdėstyti aiškiai. Sudarant klausimyną reikia rasti lūžio tašką tarp glaustumo ir patikimumo. Anot Augustaičio, ilgą ir išsamų klausimyną, kuris bus idealiai pagrįstas ir patikimas, galima sudaryti tik tada, kai apklausa vyks kontroliuojamomis aplinkybėmis. Tačiau kitu atveju respondentams gali pabosti pildyti ilgas anketas, tokiu atveju jis atsisakys ją pildyti tik pamatęs arba užpildys atmestinai, dėl ko bus iškreipti ir nepatikimi tyrimo rezultatai ar prarasta naudingų ekspertų nuomonė. Trumpas ir konkretus klausimynas yra mažiau patikimas dėl neišplėtojimo, tačiau pasiekiami kur kas tikslesni tyrimo rezultatai.

Šio darbo tyrimas vyko ne kontroliuojamomis aplinkybėmis, anketos persiunčiamos arba perduodamos ekspertams į rankas, o ekspertui informavus apie įvykdytą užduotį – susigrąžinamos užpildytos su komentarais. Remiantis tuo, kas išdėstyta, nuspręsta daryti koncentruotą anketą ir patį vertinimą padalinti į tikslinę, bendrąją bei informacinę dalis taip priimant kompromisą tarp galimo duomenų iškraipymo ir tikslaus vertinimo, t. y. pateikti uždari tiksliniai klausimai (apibrėžiant rangavimo ir vertinimo skalės plotį), atviri bendrieji klausimai, padedantys identifikuoti papildomas su tiriamu objektu susijusias problemas, ir klausimai apie ekspertą, jo patirtį.

Pirmoje tikslinės dalies etape pateiktos teorinių aspektų nagrinėjimo metu išryškintos SVV konkurencingumą galinčios skatinti priemonės ir aspektai. Siekiant išvengti ne pagal tyrimo esmę suprastų klausimų ir iškreiptų tyrimo rezultatų, kartu su anketa yra pateikiamas priedas su gairėmis ekspertams. Priede paaiškinama kiekvieno aspekto arba priemonės prasmė, pozicija. Ekspertų paprašyta juos palyginti tarpusavyje pagal įtaką konkurencingumui, ekspertai skalėje nuo 1 iki 10 (kai 1 – darytų mažiausią įtaką, 10 – darytų didžiausią įtaką) ranguoja pateiktas priemones ir aspektus (9 lentelė). Antrame tikslinės dalies etape ekspertai kiekvieną aspektą ir priemonę vertina individualiai, pagal svarbumą, prisidedant prie SVV konkurencingumo nuo 1 ik 5 (kai 1 – mažiausiai svarbus, 5 – labiausiai svarbus). Po kiekviena vertinimo lentele pateikiama vieta komentarams, suteikiant ekspertams galimybę pakomentuoti kiekvieną pasirinkimą.

lentelė. Ekspertinio vertinimo alternatyvos (veiksniai ir priemonės)

|  |  |
| --- | --- |
| X1 | Supaprastinta prieiga prie finansavimo šaltinių |
| X2 | Inovacijų paramos tinklo tobulinimas |
| X3 | MVĮ personalo kompetencijos plėtimas |
| X4 | SVV lankstumas ir greitas prisitaikymas prie rinkos pokyčių |
| X5 | SVV inkubavimas, verslo parkų kūrimas |
| X6 | Inovacijų taikymas SVV įmonėse |
| X7 | Verslininkų, įkuriančių MVĮ, jaunėjimas |
| X8 | Informacijos ir patirties dalijimasis tarp MVĮ |
| X9 | Informacinių technologijų, valdymo metodų, veiklos technologijų tobulinimas |
| X10 | SVV įmonių tarptautiškumo didinimas |

Šaltinis: Sudaryta autoriaus, remiantis mokslinės literatūros analize

Antroje dalyje ekspertams pateikiami atviro tipo klausimai, kurie iš esmės nedarys įtakos pirmoje dalyje įvertintiems aspektams ir priemonėms, tačiau prisidės prie tyrimo tikslumo, darbo išplėtojimo, pasiūlymų teikimo. Bendrojoje dalyje ekspertai pateikia savo nuomonę, kokie veiksniai gali daryti įtaką SVV konkurencingumui, kokias pagrindines problemas jie įžvelgia Lietuvos SVV sektoriaus konkurencingumo didinimo procese bei kokius pagrindinius privalumus ir trūkumus mato 2014 – 2020 m. ES fondų investicijų prioritete, nukreiptame į SVV konkurencingumo skatinimą.

Trečiojoje dalyje pateikiami klausimai, susiję su duomenimis apie ekspertą ir jo kompetencija nagrinėjamoje srityje. Norint kiekybiškai įvertinti ekspertų pasiskirstymą, prašoma pateikti informaciją apie lytį ir amžių. Siekiant įvertinti ekspertų kompetenciją prašoma pažymėti įgytą išsilavinimą, atstovaujamą sektorių ir veiklos sritį, užimamas pareigas ir patirtį, susijusią su tiriamu sektoriumi.

Atkreiptinas dėmesys, kad ekspertai pirmojo pokalbio metu buvo supažindinami su tyrimo objektu ir tikslu, iškeltomis problemomis. Taip pat buvo akcentuojamas privatumas ir konfidencialumas, pažymima, kad anketos nėra „pririštos“ prie konkretaus asmens, t. y. užpildytas anketų turinys nebus lyginamas su bendrais tyrimo rezultatais, viešinant jų asmeninius duomenis (vardus, pavardes, gimimo metus, kvalifikaciją). Tikėtina, kad toks ekspertų informavimas suteikia laisvesnę būseną, leidžia išsamiau atsakyti į anketoje nurodytus klausimus bei pateikti teisingą informaciją apie save ir savo kompetenciją. Ekspertams pateiktos anketos pavyzdys pateikiamas A priede.

### Tyrimo imties nustatymas ir ekspertų atrankos kriterijai

**Tyrimo imtis** – dalyvaujančių ekspertų visuma – nustatoma tikimybiniu arba netikimybiniu būdu. Tikimybinio atrankos tipo esmė – ji statiškai reprezentatyvi, jei iš populiacijos atrinkta imtis sudaro 50,01 % populiacijos, tačiau tai būtų komplikuota dėl tyrimui reikalaujamo apklausti respondentų skaičiaus. Netikimybinis atrankos tipo pagrindas – tyrėjo suformuoti konkretūs kriterijai, pagal kuriuos išskiriami tinkami ir netinkami respondentai (Grūnovienė 2005).

Nors tyrimas grindžiamas individualiu ekspertų vertinimu, tačiau atrinktus respondentus galime vadinti ekspertine grupe. Daugelio mokslininkų nuomone, siekiant išlaikyti ekspertinio vertinimo tikslumą ir patikimumą, į ekspertų grupę rekomenduojama įtraukti ne mažiau kaip 5 ekspertus, o optimalus grupės dydis 8-10 ekspertų. Šiame tyrime nustatant priimtiną ekspertų kiekį, vadovautasi metodologinėmis prielaidomis, suformuluotomis klasikinėje testų teorijoje, kurioje teigiama, kad priimtų sprendimų patikimumą ir sprendimą priimančių ekspertų skaičių sieja greitai slopstantis netiesinis ryšys (6 pav).

6 pav. Ekspertų skaičiaus įtaka vertinimo patikimumui (Šaltinis: Libby, 1978)

Įrodyta, kad ekspertinių vertinimų modeliuose nedidelės grupės sprendimų ir vertinimų tikslumas nenusileidžia didelės ekspertų grupės sprendimų ir vertinimų tikslumui, bet trijų ekspertų grupės vertinimo tikslumas kartais žymiai pranoksta vieno ar dviejų ekspertų vertinimo tikslumą. Toliau didinant ekspertų grupę, gautų įverčių tikslumas po truputį didėja ir didžiausias tampa 5-9 ekspertų grupėje (Libby 1978). Priimant sąlygą, kad optimalus ekspertų skaičius, su kuriuo tyrimas taptų racionalus ir patikimas yra 5-9 ekspertai, šio darbo tyrimui atlikti yra atrinkti 8 ekspertai.

**Atrenkant ekspertų grupę** buvo remtasi vienu bendru kriterijumi: sudaryta grupė turi būti pajėgi patikimai ir efektyviai įvertinti iškeltus aspektus bei priemones. Ekspertinio vertinimo patikimumas gali būti nustatytas tik praktiškai pritaikius tyrimo metu gautus rezultatus, todėl iš esmės ekspertai įtraukiami į problemų sprendimą tik todėl, kad nėra kitokių informacijos gavimo būdų, todėl ekspertizės patikimumas dažniausiai įvertinamas tik remiantis aposterioriniais (gautais po bandymo) rezultatais. Bendrai ekspertų vertinimo patikimumas priklauso nuo darbo grupėje esančių ekspertų skaičiaus, ekspertų sudėties pagal jų specialybes, ekspertų savybių (Augustaitis *et al.* 2009).

Dažniausiai ekspertų savybės vertinamos kokybiškai ir prie jų gali būti priskiriama kompetencija, kūrybiškumas, požiūris į tyrimo problemą ar patikimumas. Geriausiai šias savybes galėtų įvertinti pats respondentas, bet įtraukiant tokį savęs vertinimą į tyrimo eigą, tikėtina, kad bus įvertintos ne eksperto savybės, bet jo pasitikėjimas savimi. Vienas iš variantų – darbo grupę sudaryti iš viename ūkio subjekte dirbančių asmenų, kurie galėtų įvertinti vieni kitus, tačiau atmetus prielaidą dėl galimų simpatijų ir antipatijų toks vertinimas nebūtų tikslus, kadangi išlieka galimybė, kad ekspertai visiškai nežino vienas kito savybių ir negali tiksliai jų įvertinti. Ekspertus kviesti tik iš vieno ūkio subjekto yra netikslinga, nes tai padidina netikslių tyrimo rezultatų galimybę – viename subjekte dirbančių respondentų nuomonės gali sutapti dėl panašaus darbo pobūdžio ir požiūrio į tyrimo problemą.

Augustaitis teigia, kad į pagalbą galima pasitelkti formalių rodiklių taikymą (pareigas, mokslinius laipsnius, atliktus tyrimus, paskelbtas publikacijas). Tačiau ekspertiniam vertinimui taip pat reikalinga unikali ekspertinė nuomonė, nes ekspertai atrenkami konkrečiu tikslu, kad savo žiniomis prisidėtų prie problemos sprendimo. Respondentas turi būti ilgalaikis savo srities lyderis, nuolat gilinantis žinias, dalyvaujantis mokymuose. Taip pat pageidautina, kad ekspertas pasižymėtų akademiniais sugebėjimais: gebėtų teikti pastebėjimus, rekomendacijas, mokėtų paaiškinti sudėtingus procesus ir jų esmę neprofesionalams. Prie visų šių ekspertinių savybių derinio priskiriamos ir užimamos pareigos. Tikėtina, kad vertikaliai žemiau esantys specialistai yra priskirtosios srities profesionalai, tuo pačiu aukščiau esantys vadovai turi platesnį požiūrį į tyrimo objektą ir gali įvertinti jį atkreipdami dėmesį į greta esančius, su tyrimu nesusijusius veiksnius.

Apibendrinant visus išnagrinėtus ekspertų atrinkimo metodus ir rekomendacijas bei juos sujungiant į vientisą kriterijų rinkinį, galime teigti, kad tikslinė darbo grupė turėtų būti surinkta iš 8 respondentų, atsižvelgiant į jų akademinį laipsnį, užimamas pareigas, akademines savybes, įvertinus jų patirtį dirbant su ES struktūriniais fondais ir SVV konkurencingumu. Taip pat, kad pageidautina, kad dauguma jų dirbtų skirtinguose sektoriuose ar institucijose (tiek vadovaujančiosiose, tiek vykdančiosiose pareigose).

lentelė. Ekspertų vertinimo kriterijai

|  |  |
| --- | --- |
| **Atrankos kriterijus** | **Respondento vertinimas** |
| Ar respondento akademinis laipsnis ne mažesnis nei magistro? | TAIP →Tinkamas respondentas.  NE → Netinkamas respondentas. |
| Ar respondentas ne mažiau nei 5 metus dirba institucijose, kurių veikla siejasi su ES struktūrinių fondų lėšomis finansuojamų projektų rengimu, vertinimu, administravimu? | TAIP →Tinkamas respondentas.  NE → Netinkamas respondentas. |
| Ar respondentas ne mažiau nei 5 metus dirba institucijose, kurių veikla orientuota į SVV konkurencingumo skatinimą? | TAIP →Tinkamas respondentas.  NE → Netinkamas respondentas. |
| Ar respondentas ne mažiau nei 5 metus rengia pranešimus, skaito paskaitas, dalyvauja ekspertiniuose tyrimuose, seminaruose, mokymuose ar stažuotėse susijusiose su ES struktūrinių fondų investicijomis arba SVV konkurencingu? | TAIP →Tinkamas respondentas.  NE → Netinkamas respondentas. |

Šaltinis: Sudaryta autoriaus, remiantis mokslinės literatūros analize

Pagal iškeltus kriterijus (10 lentelė) iš įvairių įstaigų yra atrenkami tinkami respondentai (ekspertai). Pirmasis pokalbis vyksta telefonu, respondentams žodžiu pristatoma tyrimo problema, iškelti tikslai, pasakojama apie tyrimo eigą ir anketos struktūrą. Respondentui sutikus, persiunčiama ekspertinio vertinimo apklausos anketa ir susitariama dėl jos grąžinimo datos, vietos. Iš viso tyrime dalyvauti kviesta 17 respondentų, iš jų apklausoje dalyvauti sutiko 12, tačiau pagal iškeltus reikalavimus buvo atrinkti 8 ekspertai iš 5 institucijų, kurių veikla susijusi su ES Struktūrinių fondų investicijomis arba smulkaus bei vidutinio verslo konkurencingumo skatinimu. Apklausti atstovai iš: LR finansų ministerijos ES struktūrinės paramos valdymo departamento (3 atstovai), LR ūkio ministerijos (2 atstovai), VšĮ „Lietuvos inovacijų centras“ (1 atstovas), VšĮ „Lietuvos verslo paramos agentūra“ (1 atstovas), UAB „Investicijų ir verslo garantijos“ (1 atstovas).

## Bendroji informacija apie ekspertus

Atliekant ekspertų apklausą, kiekvieno respondento buvo paprašyta pateikti informacija apie save. Informacija rinkta ne tik dėl bendros dalyvavusių respondentų statistikos, bet ir su tikslu patikrinti, ar dalyvis atitinka aukščiau išvardintus ekspertų atrankos kriterijus. Visų dalyvavusių ekspertų informacijos matrica pateikiama B priede.

Apklausoje dalyvavo aštuoni ekspertai: 4 iš jų vyrai ir 4 moterys, iš kurių trys ekspertai 31-40 metų amžiaus, vienas ekspertas 41-50 metų amžiaus ir trys ekspertai 51-60 metų amžiaus (7 pav.).

7 pav. Apklausoje dalyvavusių ekspertų amžiaus pasiskirstymas (Šaltinis: sudaryta autoriaus, remiantis apklausos duomenimis)

Atrenkant ekspertus vienas iš taikomų kriterijų buvo ne žemesnis nei aukštasis magistrinis išsilavinimas. Kaip matome (8 pav.) 5 iš dalyvavusių ekspertų turėjo aukštąjį magistro laipsnį ir 3 mokslo daktaro laipsnį.

8 pav. Apklausoje dalyvavusių ekspertų išsilavinimas (Šaltinis: sudaryta autoriaus, remiantis apklausos duomenimis)


Taip pat ekspertų buvo paprašyta pažymėti savo atstovaujamą sektorių ir veiklos sritį. Iš 8 dalyvavusių ekspertų septyni atstovauja viešąjį sektorių ir tik vienas privatų. Tokį pasiskirstymą galima paaiškinti tuo, kad vertinti ES investicijas ir jų įtaką geriausiai gali jas koordinuojantys asmenys (valstybinių institucijų darbuotojai), nuolatos dirbantys šioje srityje, tačiau vieno eksperto nuomonė iš išorės tik pagyvins tyrimą kitokiu požiūriu. Apibrėžiant atstovaujamą veiklos sritį, ekspertų duomenys pasiskirstė netolygiai (9 pav.), kadangi ekspertų atstovaujamos veiklos sritys skirtingos: valstybės tarnyba, socialinė ekonomika, viešasis administravimas, verslas. Trys ekspertai atstovauja dvi skirtingas veiklos sritis: E6 – paslaugos ir verslas, E7 – verslas ir švietimas, E8 – paslaugos, verslas ir švietimas. Atkreiptinas dėmesys, kad pastarieji ekspertai turi mokslo daktaro laipsnius, todėl jų atstovaujamos sritys yra platesnės. 1 ekspertas nenurodė savo atstovaujamos srities.

9 pav. Apklausoje dalyvavusių ekspertų atstovaujamos veiklos sritys (Šaltinis: sudaryta autoriaus, remiantis apklausos duomenimis)

Išskiriant ekspertus pagal išsilavinimą (10 pav.), tyrime dalyvavo vienas įstaigos vadovas, du įmonės šakos arba departamento vadovai, trys poskyrio vadovai ir po vieną grupės vadovą, vyr. vadybininką. Pastaruosius, iš esmės, būtų galima apibrėžti tiesiog kaip grupės vadovus.

10 pav. Apklausoje dalyvavusių ekspertų užimamos pareigos (Šaltinis: sudaryta autoriaus, remiantis apklausos duomenimis)

Kaip vienas esminių atrankos kriterijų buvo ekspertų patirtis atskirose srityse, susijusiose su atliekamu tyrimu (11 pav.). Apklausus 8 ekspertus, trys iš jų nurodė, kad 10 ir daugiau metų rengia ES lėšomis finansuojamus projektus, du ekspertai 10 ir daugiau metų vertina tokio pobūdžio projektus, juos koordinuoja ir kontroliuoja, vienas ekspertas valdo SVV, pasinaudodamas ES investicijomis, kitas SVV valdo pasitelkdamas inovacinius sprendimus. Iš viso keturi ekspertai atlieka mokslinius ir ekspertinius tyrimus, susijusius su nagrinėjama tema, tiek pat ekspertų (ir net 3 iš jų daugiau nei 10 metų) rengia pranešimus, skaito paskaitas, susijusias su ES investicijomis arba SVV konkurencingumu. Dauguma ekspertų (net 6) dalyvauja seminaruose, mokymuose ir stažuotėse, kuriose tobulina žinias apie ES investicijas arba SVV konkurencingumą. Du ekspertai išskyrė kitas savo patirtis: vienas iš jų 5-9 metus užsiima ES fondų investicijų administravimu, kitas – 2-4 metus dirba su ES investicijų veiksmų programos valdymu.



ES fondų lėšomis finansuojamų projektų rengimas

ES fondų lėšomis finansuojamų projektų vertinimas, koordinavimas, kontrolė

SVV valdymas panaudojant ES fondų lėšas

SVV valdymas pasitelkiant inovatyvius sprendimus

Moksliniai, ekspertiniai tyrimai susiję su SVV arba ES fondų lėšų panaudojimu

Rengiami pranešimai, skaitomos paskaitos susijusios su ES investicijomis arba SVV konkurencingumu

Dalyvavimas seminaruose, mokymuose, stažuotėse, susijusiose su ES investicijomis arba SVV konkurencingumu.

ES fondų investicijų administravimas.

Veiksmų programos valdymas.

11 pav. Apklausoje dalyvavusių ekspertų patirtis, susijusi su nagrinėjama tema (Šaltinis: sudaryta autoriaus, remiantis apklausos duomenimis)

Kaip matome 11 paveiksle, visi ekspertai atitiko keliamus atrankos kriterijus, todėl tikėtina, kad anketoje ekspertams pateikti klausimai bus išnagrinėti kompetentingai ir prisidės prie tyrimo problemos sprendimo.

## Ekspertų vertinimų analizė

Ekspertų vertinimai buvo tiksliniai ir bendrieji. Tiksliniai orientuoti į tyrimo problemas ir jų galimų sprendimų nustatymą pasinaudojant surinkta informacija iš ekspertinio vertinimo. Bendrieji klausimai jokios įtakos tyrimo rezultatams neduos, tiesiog jais ekspertams leista plačiau išreikšti savo požiūrį į tiriamą objektą ir taip suteikti galimybę tiriančiajam giliau išnagrinėti pažymėtas sritis. Ekspertų vertinimo analizė susideda iš keturių žingsnių: ekspertų vertinimų suderinamumo nustatymas, rodiklių svorių nustatymas, reikšmingumo įvertinimas TOPSIS metodu ir reikšmingumo įvertinimas GV metodu. Po atliktų ekspertų vertinimų analizės seka visų rezultatų apibendrinimas, metodų palyginimas ir išvadų pateikimas apie tyrimo metu patvirtintas (arba paneigtas) suformuluotas hipotezes.

### Rodiklių svorių nustatymas

Atskirų kriterijų, apibūdinančių tiriamojo objekto įtaką nagrinėjamam tikslui yra nevienoda, todėl taikant kiekybinius daugiakriterius vertinimus labai svarbu nustatyti kriterijų reikšmingumą, t. y. jų svorius. Dauguma šiuo metu žinomų ir taikomų daugiakriterio vertinimo kriterijų svorių nustatymo metodai pagrįsti ekspertiniais vertinimais. Subjektyvų kriterijų svorių nustatymo pagrindą sudaro specialistų ekspertų vertinimai. Atskirų ekspertų nuomonės dažnai nesutampa, o gali būti ir prieštaringos, todėl svorius kaip apibendrintus ekspertų nuomonių vidurkius, galima taikyti daugiakriteriame vertinime, jei nustatytas ekspertų vertinimų neprieštaringumas, t. y. įrodyta, kad nuomonės yra statistiškai suderintos. Vertinimų suderinamumo nustatymui galima taikyti Kendallo dispersinį konkordancijos koeficientą (Podzveko, Podviezko 2014).

Beležentis (2011) taip pat patvirtina, kad ekspertinis vertinimas remiasi prielaida, kad sprendimas gali būti gautas tik esant ekspertų nuomonių suderinamumui. Surinkus visus ekspertinio vertinimo duomenis būtina įvertinti ekspertų nuomonių suderinamumą. Jeigu ekspertų skaičius yra mažesnis nei du, nuomonių suderinamumui skaičiuoti galima naudoti koreliacijos koeficientą (konkrečiu atveju, ekspertų yra aštuoni), jei ekspertų skaičius didesnis už du, grupės ekspertų suderinamumo lygį rodo konkordancijos koeficientas.

**Vertinimų suderinamumo nustatymas.** Pasak Podvezko (2011), ekspertų vertinimų visuma yra matrica *E =*||*e*ij|| (*i* = 1,…, *m; j* = l,...,r), čia *m-* lyginamų rodiklių skaičius, *r-* tyrime dalyvaujančių ekspertų skaičius. Kiekvienas *j*-sis ekspertas vertina kiekvieną *i*-jį rodiklį. Dispersinio konkordancijos koeficiento skaičiavimui tinka tik ekspertų rodiklių rangavimas. Jei ekspertai rodiklius vertina kitokiu būdu, tai juos preliminariai reikia ranguoti, t. y. atlikti rangavimo procedūrą, kad pačiam svarbiausiam rodikliui būtų suteikiamas rangas, lygus vienetui, antram pagal svarbumą - rangas du ir t. t., paskutiniam pagal svarbumą - rangas *m*; čia *m* - lyginamų rodiklių skaičius.

Pirmoje apklausos dalyje ekspertai turėjo nustatyti pateiktų veiksnių ir priemonių svorį pagal jų įtaką SVV konkurencingumui, priskirdami skaičių nuo 1 iki 10, atitinkamai 1 – darytų mažiausią įtaką, 10 – darytų didžiausią įtaką (11 lentelė), šiuo atveju rangavimo procedūra yra būtina ir atliekama atitinkamam vertinimui priskyrus priešingą reikšmę (1).

(1)

čia *eij* – vertinimo reikšmė po rangavimo, *emax* – maksimali vertinimo reikšmė (šiuo atveju 10), eijS – pirminė vertinimo reikšmė. Atlikus rangavimo procedūra gaunamos perranguotos reikšmės, tenkinančios dispersiniam konkordancijos koeficientui skaičiuoti keliamus reikalavimus (12 lentelė).

lentelė. Pradiniai vertinimai prieš rangavimo procedūrą

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Eksperto kodas, *j* | Alternatyvos numeris (pagal 9 lentelę), *i* | | | | | | | | | |
| X1 | X2 | X3 | X4 | X5 | X6 | X7 | X8 | X9 | X10 |
| E1 | 8 | 2 | 7 | 6 | 5 | 10 | 1 | 3 | 9 | 4 |
| E2 | 7 | 8 | 5 | 6 | 1 | 10 | 2 | 3 | 4 | 9 |
| E3 | 9 | 4 | 5 | 10 | 2 | 7 | 1 | 3 | 8 | 6 |
| E4 | 6 | 1 | 5 | 10 | 4 | 7 | 3 | 2 | 8 | 9 |
| E5 | 2 | 9 | 3 | 10 | 4 | 8 | 1 | 5 | 6 | 7 |
| E6 | 4 | 6 | 5 | 8 | 7 | 9 | 1 | 10 | 2 | 3 |
| E7 | 3 | 1 | 2 | 8 | 9 | 10 | 6 | 5 | 7 | 4 |
| E8 | 3 | 4 | 10 | 8 | 2 | 9 | 1 | 6 | 7 | 5 |

**Šaltinis:** Sudaryta autoriaus, remiantis anketų duomenimis

lentelė. Vertinimai atlikus rangavimo procedūrą

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Eksperto kodas, *j* | Alternatyvos numeris (pagal 9 lentelę), *i* | | | | | | | | | |
| X1 | X2 | X3 | X4 | X5 | X6 | X7 | X8 | X9 | X10 |
| E1 | 3 | 9 | 4 | 5 | 6 | 1 | 10 | 8 | 2 | 7 |
| E2 | 4 | 3 | 6 | 5 | 10 | 1 | 9 | 8 | 7 | 2 |
| E3 | 2 | 7 | 6 | 1 | 9 | 4 | 10 | 8 | 3 | 5 |
| E4 | 5 | 10 | 6 | 1 | 7 | 4 | 8 | 9 | 3 | 2 |
| E5 | 9 | 2 | 8 | 1 | 7 | 3 | 10 | 6 | 5 | 4 |
| E6 | 7 | 5 | 6 | 3 | 4 | 2 | 10 | 1 | 9 | 8 |
| E7 | 8 | 10 | 9 | 3 | 2 | 1 | 5 | 6 | 4 | 7 |
| E8 | 8 | 7 | 1 | 3 | 9 | 2 | 10 | 5 | 4 | 6 |

Šaltinis: Sudaryta autoriaus, remiantis anketų duomenimis ir atliktais skaičiavimais

Atlikus rangavimo procedūrą, galima skaičiuoti dispersinį konkordancijos koeficientą, kurį apibrėžė M. Kendall. Skaičiavimo pagrindas yra kiekvieno *i*-jo rodiklio rangų suma *ei*, visų ekspertų atžvilgiu (2), kitaip sakant, dydžių *ei* nuokrypiu nuo vidutinio rango (4) kvadratų suma *S (dispersijos analogija)* (3).

(2)

(3)

(4)

Teoriškai įmanoma, kad visų ekspertų vertinimai būtų absoliučiai identiški, tuo atveju ekspertų nuomones butų galima laikyti maksimaliai suderintas (5), toks atvejis ekspertų nuomonių suderinamumo atveju būtų laikomas idealiu. Jeigu nesutaptų nei vienas iš vertinimų, *S* reikšmė būtų lygi nuliui. Jei S yra reali kvadratų suma, suskaičiuota pagal (3) formulę, tai konkordancijos koeficientas *W*, kai nėra susietų rangų, apibrėžiamas gautos vidutinio rango kvadratų sumos *S* ir maksimaliai suderintos ekspertų vertinimo nuomonės santykiu (6).

(5)

(6)

Jei ekspertų nuomonės suderintos, konkordancijos koeficiento *W* reikšmė artėja prie vieneto , jei vertinimai skiriasi, *W* reikšmė artėja prie nulio .

Pritaikant konkrečiam tyrimo atvejui, buvo nustatytas ekspertų vertinimo suderinamumas, t. y. konkordancijos koeficientas (13 lentelė). Apskaičiuota, kad visų rangų suma , rangų vidurkis , nuokrypio nuo vidutinio rango kvadratų suma , maksimaliai kvadratų nukrypimo suma , todėl konkordancijos koeficientas .

lentelė. Dispersinio konkordancijos koeficiento skaičiavimas

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Alternatyvos numeris (pagal 9 lentelę), *i* | X1 | X2 | X3 | X4 | X5 | X6 | X7 | X8 | X9 | X10 |  |
| Rangų suma, (2) | 46 | 53 | 46 | 22 | 54 | 18 | 72 | 51 | 37 | 41 | 440 |
|
| *Nuokrypis nuo vidutinio rango*  ir vidutinis rangas, (4) | *2* | *9* | *2* | *-22* | *10* | *-26* | *28* | *7* | *-7* | *-3* | 44 |
|
|
| *Nuokrypio nuo vidutinio rango kvadratai*  ir jų suma, *S* (3) | *4* | *81* | *4* | *484* | *100* | *676* | *784* | *49* | *49* | *9* | 2240 |
|
|

13 lentelės tęsinys.

|  |  |
| --- | --- |
| Maksimaliai suderinti vertinimai, (5) | 5280 |
|
|
| Konkordancijos koeficientas, *W* (6) | 0,42 |
|
|

Šaltinis: Sudaryta autoriaus, remiantis atliktais skaičiavimais.

Vadovaujantis vien tik šiuo konkordancijos koeficientu būtų sunku įrodyti, ar ekspertų nuomonės yra suderintos, nes nagrinėjamų rodiklių skaičius yra didesnis nei septyni, todėl rekomenduojama įvertinti konkordancijos koeficiento reikšmingumą. M. Kendall įrodė, jeigu rodiklių skaičius *m > 7*, tai konkordancijos koeficiento reikšmingumas gali būti nustatytas naudojant Pirsono kriterijų (Podvezko 2005). Atsitiktinis dydis (7) pasiskirstęs pagal skirstinį su laisvės laipsniu. Pagal pasirinktą reikšmingumo lygmenį (praktikoje dažniausiai naudojama 0,05 arba 0,01) iš skirstinio lentelės su laisvės laipsniu randama kritinė reikšmė. Jeigu (7) suskaičiuota reikšmė didesnė už kritinę reikšmę, laikoma, kad ekspertų vertinimai yra suderinti. Tačiau atkreipiamas dėmesys, kad, kai lyginamų rodiklių skaičius *m* yra nuo trijų iki septynių, skirstinį reikia taikyti atsargiai, nes skirstinio kritinė vertė gali būti didesnė už suskaičiuotą, nors ekspertų nuomonių suderinamumo lygis yra dar pakankamas. Tokiu atveju galima taikyti konkordancijos koeficiento tikimybines lenteles *(su 3 ≤ m ≤ 7 )* arba kritinių reikšmių *S* lenteles (Ginevičius, Podvezko 2008).

(7)

Konkrečiu atveju , apskaičiuotas laisvės laipsnis , pasirenkamas reikšmingumo lygmuo , tuomet kritinė reikšmė iš skirtinio lentelės (C priedas) yra . Sulyginus gautus rezultatus matome, kad , vadinasi ekspertų nuomonės laikomos statiškai suderintomis, todėl galima apskaičiuoti kiekvieno rodiklio svorį.

**Svorių nustatymas.** Kaip ir nuomonių suderinamumo skaičiavime, ekspertų vertinimų rezultatus pažymėsime ir patalpinsime matricą *E =*||*e*ij|| (*i* = 1,…, *m; j* = l,...,r), čia *m –* lyginamų rodiklių skaičius, *r –* tyrime dalyvaujančių ekspertų skaičius. Skaičiuojant dispersinį konkordancijos koeficientą, ekspertų vertinimams turėjome atlikti rangavimo procedūrą (1), skaičiuojant svorius, būtina rezultatus vėl pertvarkyti. Pertvarkymo tikslas yra priskirti svorių dydžius mažėjančia tvarka pagal rangus. Tokiu būdu geriausiam rangui (pirmajam) būtų priskiriama didžiausia reikšmė. Tiksliausią rezultatą suteikia tiesinis vertinimų transformavimas (Podvezko 2014). Šiuo atveju kriterijų svorių reikšmes galima suskaičiuoti pagal 8 formulę:

(8)

Pertvarkę ir suskaičiavę vertinimų rezultatus, gauname rodiklių svorius, kai didžiausias iš svorių atspindi įtakingiausią rodiklį ir atvirkščiai.

lentelė. Pertvarkyti rodiklių svoriai

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Rodiklio numeris (atitinkamai pagal 9 lentelę) |  |  |  |  |  |  |  |  |  |  |
| Pertvarkyti rodiklių svoriai, (8) | 0,0955 | 0,0795 | 0,0955 | **0,15** | 0,0773 | **0,1591** | 0,0364 | 0,0841 | 0,1159 | 0,1068 |
|
|

Šaltinis: Sudaryta autoriaus, remiantis atliktais skaičiavimais

Kaip matoma 14 lentelėje, didžiausią svorį SVV verslo konkurencingumo skatinimo procese turi inovacijų taikymas SVV įmonėse. Taip pat svarbus aspektas SVV konkurencingume yra SVV lankstumas ir greitas prisitaikymas prie rinkos pokyčių. Toliau rikiuojasi visi kiti aspektai ir priemonės.

### Reikšmingumo vertinimas TOPSIS metodu

Pirmame tikslinės dalies etape ekspertai vertino aspektus ir priemones ranguodami ir lygindami jas tarpusavyje. Antrame etape ekspertų paprašyta įvertinti kiekvieną aspektą ar priemonę atskirai pagal svarbumą, prisidedant prie SVV konkurencingumo skatinimo nuo 1 iki 5, kai 1 – mažiausiai svarbus, 5 – labiausiai svarbus (15 lentelė). Apdoroti surinktiems duomenims naudosime TOPSIS metodą. *TOPSIS* (ang. Technique for Order Preference by Similarity to an Ideal Solution) metodas yra vienas iš daugiakriterinių metodų, turintis gilią teorinę ir praktinę prasmę (Podvezko 2014). Šio metodo pagrindinis principas – iš lyginamų objektų parinkti turintį mažiausią atstumą nuo geriausių variantų ir didžiausią atstumą nuo blogiausių variantų. Metodą galima taikyti ir maksimizuojantiems rodikliams (kurių geriausios reikšmės yra didžiausios), ir minimizuojantiems rodikliams (kurių geriausios yra minimalios reikšmės), t.y. nereikia preliminariai minimizuojamųjų rodiklių pertvarkyti į maksimizuojamuosius. *TOPSIS* metodas yra populiarus ir dažnai taikomas praktikoje. *TOPSIS* metodo normalizacija ir vertinimo kriterijuose naudojamas atstumas tarp dviejų taškų.

lentelė. Atskirų aspektų ir priemonių ekspertų vertinimai

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Eksperto kodas, *j* | Alternatyvos numeris (pagal 9 lentelę), *i* | | | | | | | | | |
| X1 | X2 | X3 | X4 | X5 | X6 | X7 | X8 | X9 | X10 |
| E1 | 5 | 3 | 4 | 4 | 2 | 5 | 1 | 3 | 4 | 3 |
| E2 | 5 | 4 | 5 | 5 | 1 | 5 | 1 | 2 | 5 | 5 |
| E3 | 5 | 3 | 4 | 5 | 3 | 5 | 3 | 3 | 5 | 4 |
| E4 | 4 | 4 | 4 | 5 | 3 | 4 | 3 | 4 | 5 | 5 |
| E5 | 3 | 4 | 4 | 5 | 3 | 5 | 2 | 3 | 2 | 4 |
| E6 | 4 | 4 | 3 | 3 | 4 | 5 | 3 | 3 | 5 | 4 |
| E7 | 3 | 3 | 4 | 4 | 3 | 5 | 4 | 2 | 4 | 5 |
| E8 | 3 | 4 | 5 | 5 | 4 | 0[[1]](#footnote-1) | 3 | 4 | 5 | 5 |

Šaltinis: Sudaryta autoriaus, remiantis apklausos duomenimis

Taikant *TOPSIS* metodą naudojama vektorinė duomenų normalizacija (9).

(9)

čia – *j*-jo eksperto vertinimas *i*-jai alternatyvai, (*i =*1, ..., *m; j =*1,..., *n*), – *i-*jo rodiklio *j-*tojo objekto *TOPSIS* metodo normalizuota reikšmė. Toliau preliminariai atrenkamas geriausias sprendinys (variantas) (10),t. y. randame kiekvieno maksimizuojamojo rodiklio didžiausią reikšmę (padaugintą iš atitinkamų svorių ) ir minimizuojamojo rodiklio mažiausią reikšmę. Taip pat suskaičiuojamas blogiausias sprendinys (variantas) (11).

(10)

(11)

Atitinkamai, – maksimizuojamų rodiklių indeksų aibė, – minimizuojamų rodiklių indeksų aibė, – *i*-jo rodiklio svoris. Metodo esmė, atstumai iki geriausių ir iki blogiausių sprendinių, t. y. kiekvieno lyginamojo varianto bendras atstumas iki geriausių sprendinių (variantų) (12) ir atstumas iki blogiausių sprendinių (13). Į vertinimo kriterijus (atstumus) įeina atitinkamų rodiklių reikšmingumo (svorio) reikšmė , kuri turi įtakos rezultatams. Šios reikšmės buvo apskaičiuotos pirmame etape (14 lentelė).

(12)

(13)

Pagrindinis *TOPSIS* metodo kriterijus skaičiuojamas kaip atstumo iki blogiausių sprendinių ir atstumų sumos tarp geriausių ir blogiausių santykis (14), o geriausią sprendinį (variantą) atitinka didžiausia reikšmė.

(14)

*TOPSIS* metodas pritaikomas ir nagrinėjamai temai, skaičiuojant reikšmingiausius SVV konkurencingumą skatinančius veiksnius. Minimizuojamųjų rodiklių normalizacija nesiskiria nuo maksimizuojamųjų rodiklių normalizacijos. Apskaičiuojamos normalizuotos duomenų reikšmės (16 lentelė).

lentelė. Skaičiavimo kriterijų normalizuotos reikšmės *(pradiniai duomenys iš 15 lentelės, svoriai iš 14 lentelės)*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | Alternatyvos numeris (pagal 9 lentelę), *i* | | | | | | | | | |
| X1 | X2 | X3 | X4 | X5 | X6 | X7 | X8 | X9 | X10 |
| Svoris,  Eksperto kodas, *j* | 0,0955 | 0,0795 | 0,0955 | 0,15 | 0,0773 | 0,1591 | 0,0364 | 0,0841 | 0,1159 | 0,1068 |
| E1 | 0,142 | 0,085 | 0,114 | 0,114 | 0,057 | 0,142 | 0,028 | 0,085 | 0,114 | 0,085 |
| E2 | 0,142 | 0,114 | 0,142 | 0,142 | 0,028 | 0,142 | 0,028 | 0,057 | 0,142 | 0,142 |
| E3 | 0,142 | 0,085 | 0,114 | 0,142 | 0,085 | 0,142 | 0,085 | 0,085 | 0,142 | 0,114 |
| E4 | 0,114 | 0,114 | 0,114 | 0,142 | 0,085 | 0,114 | 0,085 | 0,114 | 0,142 | 0,142 |
| E5 | 0,085 | 0,114 | 0,114 | 0,142 | 0,085 | 0,142 | 0,057 | 0,085 | 0,057 | 0,114 |
| E6 | 0,114 | 0,114 | 0,085 | 0,085 | 0,114 | 0,142 | 0,085 | 0,085 | 0,142 | 0,114 |
| E7 | 0,085 | 0,085 | 0,114 | 0,114 | 0,085 | 0,142 | 0,114 | 0,057 | 0,114 | 0,142 |
| E8 | 0,085 | 0,114 | 0,142 | 0,142 | 0,114 | 0,000 | 0,085 | 0,114 | 0,142 | 0,142 |

Šaltinis: Sudaryta autoriaus, remiantis apklausos duomenimis ir skaičiavimais

Toliau būtina apskaičiuoti pasvertąsias normalizuotas reikšmes, nes *TOPSIS* metode naudojamos ne normalizuotos reikšmės, o pasvertosios (17 lentelė).

lentelė. Pasvertosios normalizuotos reikšmės

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Eksperto kodas, *j* | Alternatyvos numeris (pagal 9 lentelę), *i* | | | | | | | | | |
| X1 | X2 | X3 | X4 | X5 | X6 | X7 | X8 | X9 | X10 |
| E1 | 0,0136 | 0,0068 | 0,0109 | 0,0171 | 0,0044 | 0,0226 | 0,001 | 0,0072 | 0,0132 | 0,0091 |
| E2 | 0,0136 | 0,009 | 0,0136 | 0,0213 | 0,0022 | 0,0226 | 0,001 | 0,0048 | 0,0165 | 0,0152 |
| E3 | 0,0136 | 0,0068 | 0,0109 | 0,0213 | 0,0066 | 0,0226 | 0,0031 | 0,0072 | 0,0165 | 0,0121 |
| E4 | 0,0109 | 0,009 | 0,0109 | 0,0213 | 0,0066 | 0,0181 | 0,0031 | 0,0096 | 0,0165 | 0,0152 |
| E5 | 0,0081 | 0,009 | 0,0109 | 0,0213 | 0,0066 | 0,0226 | 0,0021 | 0,0072 | 0,0066 | 0,0121 |
| E6 | 0,0109 | 0,009 | 0,0081 | 0,0128 | 0,0088 | 0,0226 | 0,0031 | 0,0072 | 0,0165 | 0,0121 |
| E7 | 0,0081 | 0,0068 | 0,0109 | 0,0171 | 0,0066 | 0,0226 | 0,0041 | 0,0048 | 0,0132 | 0,0152 |
| E8 | 0,0081 | 0,009 | 0,0136 | 0,0213 | 0,0088 | 0 | 0,0031 | 0,0096 | 0,0165 | 0,0152 |

Šaltinis: Sudaryta autoriaus, remiantis apklausos duomenimis ir atliktais skaičiavimais

Turint pasvertąsias normalizuotas reikšmes galima atrinkti geriausių sprendinių (variantų) ir blogiausių sprendinių (variantų) reikšmes (18 lentelė).

lentelė. Geriausių ir blogiausių variantų reikšmės (pagal 17 lentelę)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Sprendiniai (variantai) | Alternatyvos numeris (pagal 9 lentelę), *i* | | | | | | | | | |
| X1 | X2 | X3 | X4 | X5 | X6 | X7 | X8 | X9 | X10 |
|  | 0,014 | 0,009 | 0,014 | 0,021 | 0,009 | 0,023 | 0,004 | 0,010 | 0,016 | 0,015 |
|  | 0,008 | 0,007 | 0,008 | 0,013 | 0,002 | 0,000 | 0,001 | 0,005 | 0,007 | 0,009 |

Šaltinis: Sudaryta autoriaus, remiantis atliktais skaičiavimais

Atrinkus geriausius ir blogiausius variantus skaičiuojamos dalinių *TOPSIS* metodų kriterijų (atstumų) reikšmės, t. y. atstumai iki geriausių sprendinių (12) ir iki blogiausių sprendinių (13), (19 lentelė).

lentelė. Atskirų ekspertų vertinimų atstumai iki sprendinių ir

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Sprendiniai (variantai) | Eksperto kodas | | | | | | | |
| E1 | E2 | E3 | E4 | E5 | E6 | E7 | E8 |
|  | 0,0106 | 0,0087 | 0,0058 | 0,0064 | 0,0126 | 0,0112 | 0,0099 | 0,0233 |
|  | 0,0249 | 0,0280 | 0,0275 | 0,0245 | 0,0251 | 0,0262 | 0,0254 | 0,0177 |

Šaltinis: Sudaryta autoriaus, remiantis atliktais skaičiavimais

Pagal 19 lentelės duomenis skaičiuojamas pagrindinis *TOPSIS* metodo alternatyvų vertinimo kriterijus (14) reikšmės (20 lentelė).

lentelė. TOPSIS metodo kriterijaus reikšmės ir ekspertų vertinimų užimtos vietos

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Kriterijus | Eksperto kodas | | | | | | | |
| E1 | E2 | E3 | E4 | E5 | E6 | E7 | E8 |
|  | 0,7008 | 0,7625 | 0,8266 | 0,7927 | 0,6662 | 0,7001 | 0,7190 | 0,4316 |
| Vieta | 5 | 3 | 1 | 2 | 7 | 6 | 4 | 8 |

Šaltinis: Sudaryta autoriaus, remiantis atliktais skaičiavimais

Kaip matoma 20 lentelėje geriausias aspektų ir priemonių sprendimas pagal *TOPSIS* metodą, įvertinant kiekvienos priemonės svorius, priimtas eksperto E3, toliau eksperto E4 ir E2. E3 ekspertas kaip labiausiai svarbų veiksnį, prisidedantį prie SVV konkurencingumo skatinimo išskyrė X1 – supaprastintą prieigą prie finansavimo šaltinių, X4 – SVV lankstumą ir greitą prisitaikymą prie rinkos pokyčių, X6 – Inovacijų taikymą SVV įmonėse bei X9 – Informacinių technologijų, valdymo metodų ir veiklos technologijų tobulinimą. Pažymėtina, kad pastarąją ir X4 aukščiausiai įvertino visi trys išskirti ekspertai, taip pat ekspertų aukščiausi vertinimai iš dalies sutapo dėl X1, X6, X10 veiksnių (21 lentelė).

lentelė. Aukščiausias vietas *TOPSIS* metodu užėmusių ekspertų vertinimai

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Eksperto kodas, *j* | Alternatyvos numeris (pagal 9 lentelę), *i* | | | | | | | | | |
| X1 | X2 | X3 | X4 | X5 | X6 | X7 | X8 | X9 | X10 |
| E3 | *5* | 3 | 4 | *5* | 3 | *5* | 3 | 3 | *5* | 4 |
| E4 | 4 | 4 | 4 | *5* | 3 | 4 | 3 | 4 | *5* | *5* |
| E2 | *5* | 4 | *5* | *5* | 1 | *5* | 1 | 2 | *5* | *5* |

Šaltinis: Sudaryta autoriaus, remiantis apklausos duomenimis

### Reikšmingumo vertinimas GV metodu

Geometrinio vidurkio (*GV)* metodas yra paprasčiausias tarp kitų daugiakriterių metodų, neatsižvelgiant į rodiklių reikšmingumą, t. y. jų svorių reikšmes. Anot Podvezko (2011) idėja vertinimui taikyti geometrinį vidurkį kyla iš matematikoje žinomos nelygybės: , t. y. dviejų skaičių geometrinis vidurkis visada bus lygus arba mažesnis nei aritmetinis vidurkis. Bendruoju atveju .

Pagrindinis geometrinio vidurkio kriterijus yra (15).

(15)

Kur – *i*-jo rodiklio normalizuota reikšmė *j*-m objektui. Normalizuojant *i*-tojo rodiklio reikšmė *j*-jam objektui naudojama „klasikinės“ normalizacijos formulė (16).

. (16)

Geriausią sprendimo variantą atitinka didžiausia kriterijaus reikšmė, toliau kriterijai nustatomi šios reikšmės mažėjimo tvarka. Taikant *GV* metodą, visi taikomi rodikliai turi būti maksimizuojamojo pavidalo, o visos reikšmės turi būti teigiamos. Konkrečiu tyrimo atveju, visi tiriami pavidalai yra maksimizuojamieji, o visos reikšmės, atliekant apklausą, buvo apibrėžtos skalėje nuo 1 iki 5, todėl kitokių vertinimų ir negalėjo būti. Tačiau ekspertas E8 nevertino X6 reikšmės, todėl skaičiuojant priimta, kad šio rodiklio reikšmė yra mažiausia, t. y. 1 – mažiausiai svarbus.

Taikant šį metodą, pirmiausiai visos reikšmės, remiantis 15 lentele ir priėmus, kad E8 ekspertas X6 įvertino mažiausiai, normalizuojamos pagal „klasikinę“ normalizacijos formulę (16) (22 lentelė), tada apskaičiuojamos *GV* metodo reikšmės (15) (23 lentelė).

lentelė. Skaičiavimo kriterijų normalizuotos reikšmės

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Eksperto kodas, j | Alternatyvos numeris (pagal 9 lentelę), i | | | | | | | | | |
| X1 | X2 | X3 | X4 | X5 | X6 | X7 | X8 | X9 | X10 |
| E1 | 0,017 | 0,010 | 0,013 | 0,013 | 0,007 | 0,017 | 0,003 | 0,010 | 0,013 | 0,010 |
| E2 | 0,017 | 0,013 | 0,017 | 0,017 | 0,003 | 0,017 | 0,003 | 0,007 | 0,017 | 0,017 |
| E3 | 0,017 | 0,010 | 0,013 | 0,017 | 0,010 | 0,017 | 0,010 | 0,010 | 0,017 | 0,013 |

22 lentelės tęsinys.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Eksperto kodas, j | Alternatyvos numeris (pagal 9 lentelę), i | | | | | | | | | |
| X1 | X2 | X3 | X4 | X5 | X6 | X7 | X8 | X9 | X10 |
| E4 | 0,013 | 0,013 | 0,013 | 0,017 | 0,010 | 0,013 | 0,010 | 0,013 | 0,017 | 0,017 |
| E5 | 0,010 | 0,013 | 0,013 | 0,017 | 0,010 | 0,017 | 0,007 | 0,010 | 0,007 | 0,013 |
| E6 | 0,013 | 0,013 | 0,010 | 0,010 | 0,013 | 0,017 | 0,010 | 0,010 | 0,017 | 0,013 |
| E7 | 0,010 | 0,010 | 0,013 | 0,013 | 0,010 | 0,017 | 0,013 | 0,007 | 0,013 | 0,017 |
| E8 | 0,010 | 0,013 | 0,017 | 0,017 | 0,013 | 0,003 | 0,010 | 0,013 | 0,017 | 0,017 |

Šaltinis: Sudaryta autoriaus, apklausos duomenimis ir atliktais skaičiavimais

lentelė. GV metodo kriterijaus reikšmės ir ekspertų vertinimų užimtos vietos

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Kriterijus | Eksperto kodas | | | | | | | |
| E1 | E2 | E3 | E4 | E5 | E6 | E7 | E8 |
|  | 0,0103 | 0,0107 | 0,0129 | 0,0134 | 0,0111 | 0,0123 | 0,0119 | 0,0119 |
| Vieta | 8 | 7 | 2 | 1 | 6 | 3 | 4-5 | 4-5 |

Šaltinis: Sudaryta autoriaus, remiantis atliktais skaičiavimais

Kaip matoma 23 lentelėje reikšmingiausiu eksperto vertinimu, pagal *GV* metodą, atrinktas ekspertas E4, toliau išsirikiavę ekspertai E3 ir E6 (24 lentelė).

lentelė. Aukščiausias vietas *GV* metodu užėmusių ekspertų vertinimai

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Eksperto kodas | Alternatyvos numeris (pagal 9 lentelę), i | | | | | | | | | |
| X1 | X2 | X3 | X4 | X5 | X6 | X7 | X8 | X9 | X10 |
| E4 | 4 | 4 | 4 | *5* | 3 | 4 | 3 | 4 | *5* | *5* |
| E3 | *5* | 3 | 4 | *5* | 3 | *5* | 3 | 3 | *5* | 4 |
| E6 | 4 | 4 | 3 | 3 | 4 | *5* | 3 | 3 | *5* | 4 |

Šaltinis: Sudaryta autoriaus, remiantis apklausos duomenimis

E4 ekspertas, kaip reikšmingiausius aspektus ir priemones išskyrė X4, X9, X10, atitinkamai konkurencingumą skatinantys veiksniai būtų – SVV lankstumas ir greitas prisitaikymas prie rinkos pokyčių, informacinių technologijų, valdymo metodų, veiklos technologijų tobulinimas, SVV tarptautiškumo didinimas. Ekspertų E4 ir E3 nuomonės dalinai sutapo.

### Bendrųjų atvirų klausimų apžvalga

Antroje anketos dalyje ekspertams buvo pateikti trys atviri bendrieji klausimai, kurie iš esmės neturi įtakos tyrimo rezultatams, tačiau padeda nurodyti tyrimo kryptį ir aspektus vertinti ne tik iš teorinės pusės, bet ir iš praktinės. Žemiau pateikiami klausimai ir ekspertų komentarai.

* **Kokie dar aspektai arba priemonės, Jūsų nuomone, prisideda prie SVV konkurencingumo didinimo?**

E1 – *„Mokesčių politika, ekonominė aplinka“;*

E7 – *„Mažųjų įmonių greitis, lyginant su didžiosiomis, prisitaikant prie naujovių“.*

* **Kokias pagrindines problemas įžvelgiate Lietuvos SVV sektoriaus konkurencingumo didinimo procese?**

E1 – *„Lėtas MTTP skverbimasis į SVV, MTEP kryptys ir pasiekimai neatitinka verslo poreikių“;*

E4 – *„Nepakankamai investuojame į naujoves tiek procesų valdyme, tiek infrastruktūroje, taip pat turėtų būti daugiau bendradarbiavimo su mokslininkais“;*

E5 – *„Mokesčių politika“.*

* **Kokie, Jūsų nuomone, 2014 – 2020 m. ES fondų investicijų prioriteto, nukreipto į SVV konkurencingumo skatinimą, pagrindiniai privalumai ir trūkumai?**

E3 – *„Teigiamai vertinama, kad iš viso toks yra finansinis mechanizmas, kuriuo pasinaudojus SVV gali didinti potencialą. Tiek SVV, tiek visa Lietuva turi išmokti gyventi be ES investicijų, nes ateityje jų srautas mažės, atitinkamai mažės galimybių“;*

E5 – *„Silpnas mokslo ir verslo bendradarbiavimas, aukštos kompetencijos darbo jėgos trūkumas“;*

E4 – *„Privalumas: orientacija į SVV, o ne į didžiąsias įmonės. Trūkumas: didesni balai vertinant už nerealius pažadus padidinti paramą arba priimti naujus darbuotojus“;*

E8 – *„Viskas „OK“ – kol ant popieriaus, o kaip bus realybėje, pamatysime“;*

Apibendrinant galima pastebėti, kad dauguma ekspertų teigiamai vertina pačią finansavimo kryptį, kuri leidžia SVV didinti savo potencialą. Taip pat kaip aspektą, prisidedantį prie SVV konkurencingumo, ekspertai pažymi ir MVĮ nedidelių apimčių išnaudojimą „aplenkiant“ didesniuosius konkurentus. Kaip SVV konkurencingumo didinimo problemas ekspertai pažymi lėtą MTTP skverbimąsi į įmones, nepakankamai taikomas naujoves bei verslo ir mokslo atitolimą, visus šiuos aspektus galima apibrėžti kaip nepakankamą inovacijų lygį SVV sektoriuje. Kaip 2014 – 2020 m. ES fondų investicijų prioriteto, nukreipto į SVV konkurencingumo skatinimą, privalumus ekspertai įžvelgia paties finansinio mechanizmo egzistavimą, kuris suteikia papildomas išskirtines galimybes MVĮ iškilti, kaip trūkumus ekspertai pateikia silpną mokslo ir verslo bendradarbiavimą, aukštos kompetencijos darbo jėgos trūkumą. Dalis ekspertų neskuba vertinti šios veiksmų programos ir laukia apčiuopiamų rezultatų. Iš esmės galima teigti, kad pastebėti ekspertų SVV konkurencingumą stabdantys veiksniai – tai pasenusiais technologijų ir valdymo metodais veikiančios MVĮ, verslo ir mokslo bendradarbiavimo trūkumas. Todėl šiuos neigiamus veiksnius bus galima eliminuoti investuojant į SVV inovacijų skatinimą ir verslo parkų kūrimą.

## Ekspertų vertinimų analizės išvados

Tiriamojoje dalyje atliktas ekspertų anketavimas, gautų duomenų apdorojimas ir analizė. Tyrime dalyvavo 8 pagal nustatytus kriterijus atrinkti ekspertai iš įvairių institucijų: 3 ekspertai iš LR finansų ministerijos ES struktūrinės paramos valdymo departamento, 2 iš LR ūkio ministerijos, ir po 1 ekspertą iš VšĮ „Lietuvos inovacijų centras“, VšĮ „Lietuvos verslo paramos agentūra“, UAB „Investicijų ir verslo garantijos“. Ekspertams buvo pateikta anketa su teorinių aspektų nagrinėjimo metu išskirtais SVV verslo konkurencingumą skatinančiais aspektais bei priemonėmis. Pirma, paprašyta juos suranguoti tarpusavyje nuo 1 iki 10 pagal reikšmingumą SVV konkurencingumui, siekiant nustatyti kiekvieno veiksnio svorį, antra, įvertinti kiekvieną aspektą ir priemonę atskirai nuo 1 iki 5, siekiant įvertinti, kurios priemonės yra svarbiausios, toliau sekė bendrieji atviri klausimai apie tiriamą objektą ir informacija apie ekspertą dalyvaujantį tyrime.

Atliekant ekspertų vertinimo analizę, buvo atlikta vertinimų preliminaraus rangavimo procedūra ir ekspertų nuomonių suderinamumo vertinimas – vertinamas konkordancijos koeficientas (13 lentelė). Apskaičiuotas konkordancijos koeficientas *W = 0,4*2*,* tačiau vadovaujantis vien tik šiuo konkordancijos koeficientu būtų sunku įrodyti, ar ekspertų nuomonės yra suderintos, kadangi nagrinėjamų rodiklių skaičius yra didesnis nei septyni (M. Kendall), todėl buvo vertinamas konkordancijos koeficiento reikšmingumas pagal Pirsono kriterijų. Priėmus, kad reikšmingumo lygmuo , o laisvės laipsnis , apskaičiuota kritinė reikšmė , Pirsono kriterijus , kadangi pastarasis yra didesnis nei kritinė reikšmė, priimta, jog ekspertų nuomonės yra statiškai suderintos. Apskaičiavus kiekvieno veiksnio svorius (8), išsiaiškinta, kad, remiantis ekspertų vertinimu, didžiausią svorį SVV verslo konkurencingumo skatinimo procese turi inovacijų taikymas SVV įmonėse . Taip pat svarbus aspektas SVV konkurencingume yra SVV lankstumas ir greitas prisitaikymas prie rinkos pokyčių.

Kitoje tyrimo dalyje *TOPSIS* ir *GV* metodais buvo analizuojami iš ekspertų surinkti duomenys apie kiekvieno veiksnio svarbumą prisidedant prie SVV konkurencingumo skatinimo. Taikant *TOPSIS* metodą, visi duomenys buvo normalizuoti pagal vektorinę duomenų normalizaciją (16 lentelė), toliau visi vertinimai pasverti, įtraukiant anksčiau apskaičiuotus veiksnių svorius (17 lentelė). Kadangi *TOPSIS* metodo pagrindinis principas yra iš lyginamų objektų parinkti turintį mažiausią atstumą nuo geriausių variantų ir didžiausią atstumą nuo blogiausių variantų, buvo apskaičiuotos geriausių ir blogiausių variantų reikšmės (18 lentelė) ir atskirų ekspertų vertinimų atstumai iki sprendinių ir (19 lentelė). Įvertinus šiuos du metodo rodiklius apskaičiuota *TOPSIS* metodo kriterijaus reikšmės ir ekspertų vertinimų užimtos vietos (20 lentelė). Išsiaiškinta, kad geriausias aspektų ir priemonių sprendimas pagal šį metodą yra priimtas E3 eksperto, kuris kaip labiausiai svarbų veiksnį, prisidedantį prie SVV konkurencingumo skatinimo išskyrė X1 – supaprastintą prieigą prie finansavimo šaltinių, X4 – SVV lankstumą ir greitą prisitaikymą prie rinkos pokyčių, X6 – Inovacijų taikymą SVV įmonėse bei X9 – Informacinių technologijų, valdymo metodų ir veiklos technologijų tobulinimą.

Ekspertų vertinimai taip pat buvo išanalizuoti geometrinio vidurio *(GV)* metodu. Ekspertų vertinimai buvo normalizuoti pagal „klasikinę“ normalizaciją (22 lentelė) ir apskaičiuotos metodo kriterijaus reikšmės bei geriausias ekspertų vertinimų sprendinys (23 lentelė). Išsiaiškinta, kad reikšmingiausiu eksperto vertinimu, pagal *GV* metodą, yra laikomas eksperto E4 vertinimas. E4 ekspertas, kaip reikšmingiausius aspektus ir priemones išskyrė X4, X9, X10, atitinkamai konkurencingumą skatinantys veiksniai būtų – SVV lankstumas ir greitas prisitaikymas prie rinkos pokyčių, informacinių technologijų, valdymo metodų, veiklos technologijų tobulinimas, SVV tarptautiškumo didinimas.

Lyginant *TOPSIS* metodą ir *GV* metodą, atkreiptinas dėmesys, kad šis metodas, skirtingai nei *TOPSIS*, neįvertina analizuojamų veiksnių svorių reikšmių, todėl ekspertų užimtų vietų rezultatai gauti radikaliai kitokie, sutapo tik 1 iš 8 vietų (25 lentelė).

lentelė. *GV* ir *TOPSIS* metodų rezultatų palyginimas

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Metodas | Eksperto kodas | | | | | | | |
| E1 | E2 | E3 | E4 | E5 | E6 | E7 | E8 |
| *GV* | *0,0103* | *0,0107* | *0,0129* | *0,0134* | *0,0111* | *0,0123* | *0,0119* | *0,0119* |
| **Vieta** | **8** | **7** | **2** | **1** | **6** | **3** | **4-5** | **4-5** |
| *TOPSIS* | *0,7008* | *0,7625* | *0,8266* | *0,7927* | *0,6662* | *0,7001* | *0,7190* | *0,4316* |
| **Vieta** | **5** | **3** | **1** | **2** | **7** | **6** | **4** | **8** |

Šaltinis: Sudaryta autoriaus, remiantis atliktais skaičiavimais

Nepaisant to, aukščiausiose vietose esančių ekspertų vertinimo sprendimai labai panašūs ir sutapo net 5 iš 8 vertinamų veiksnių, iš kurių 2 vertinami kaip svarbiausi, prisidedant prie SVV konkurencingumo skatinimo (26 lentelė). Dviem metodais ieškotų geriausių sprendinių „autorių“ nuomonės dėl svarbiausių veiksnių nustatymo išsiskyrė dviejose vietose: E4 ekspertas kaip labai svarbų veiksnį įvardijo SVV įmonių tarptautiškumo didinimą, o E3 ekspertas – supaprastintą prieigą prie finansavimo šaltinių.

lentelė. Aukščiausią vietą *GV* ir *TOPSIS* metodu užėmusių ekspertų vertinimai.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Eksperto kodas | Alternatyvos numeris (pagal 9 lentelę), i | | | | | | | | | |
| X1 | X2 | X3 | X4 | X5 | X6 | X7 | X8 | X9 | X10 |
| E4 *(GV)* | 4 | 4 | 4 | 5 | 3 | 4 | 3 | 4 | 5 | 5 |
| E3 *(TOPSIS)* | 5 | 3 | 4 | 5 | 3 | 5 | 3 | 3 | 5 | 4 |

Šaltinis: Sudaryta autoriaus, remiantis atliktais skaičiavimais

Įvertinus taikytų metodų išskirtus geriausius sprendinius, abiem atvejais sutapo aukščiausi vertinimai dėl SVV lankstumo ir greito prisitaikymo prie rinkos pokyčių ir informacinių technologijų, valdymo metodų, veiklos technologijų tobulinimo. Pastarasis aspektas 2014 – 2020 m. ES Struktūrinių fondų lėšomis yra finansuojamas kaip inovacijų skatinimas mažose ir vidutinėse įmonėse pagal 3.3.1 prioritetą „Padidinti MVĮ produktyvumą“, todėl galime teigti, kad *GV* ir *TOPSIS* metodu sutapo trys veiksniai, t. y. prie paminėtų dviejų prisideda ir inovacijų taikymas SVV įmonėse.

Vertinant apskritai nagrinėtus SVV konkurencingumą skatinančius aspektus, priemones, būtina atsižvelgti ir į ekspertų rangavimo metu išskirtus veiksnius. Kaip minėta, tai yra inovacijų taikymas SVV įmonės bei SVV lankstumas, greitas prisitaikymas prie rinkos pokyčių (12 pav.).

12 pav. Analizuotų metodų sprendiniai (Šaltinis: Sudaryta autoriaus, remiantis atliktomis analizėmis)

*SVORIŲ NUSTATYMAS*

* Inovacijų taikymas SVV įmonėse
* SVV lankstumas ir greitas prisitaikymas prie rinkos pokyčių.

*TOPSIS METODAS*

* Supaprastinta prieiga prie finansavimo šaltinių
* SVV lankstumas ir greitas prisitaikymas prie rinkos pokyčių
* Inovacijų taikymas SVV įmonėse
* Informacinių technologijų, valdymo metodų ir veiklos technologijų tobulinimas.

*GV METODAS*

* SVV lankstumas ir greitas prisitaikymas prie rinkos pokyčių.
* Informacinių technologijų, valdymo metodų, veiklos technologijų tobulinimas
* SVV tarptautiškumo didinimas.
* Inovacijų taikymas SVV įmonėse
* SVV lankstumas ir greitas prisitaikymas prie rinkos pokyčių.

Atlikus ekspertų vertinimų analizę dviem būdais, taip pat, remiantis ekspertų vertinimu, apskaičiavus kiekvieno veiksnio svorius bei atkreipiant dėmesį į ekspertų komentarus bendruosiuose atviruose klausimuose yra išskirti visuose metoduose lyderiaujantys aspektai bei priemonės: SVV lankstumas ir greitas prisitaikymas prie rinkos pokyčių ir inovacijų taikymas SVV sektoriaus įmonėse. Todėl galime teigti, kad hipotezė nr. 1,nukreipta į konkrečią priemonę „Smulkaus ir vidutinio verslo konkurencingumą labiausiai skatins inovacijų diegimo finansavimas 2014 – 2020 m. ES struktūrinių fondų lėšomis“ yra patvirtinama. Hipotezė nr. 2, kuri nukreipta į svarbiausią aspektą SVV konkurencingumo skatinimui „Mažų ir vidutinių įmonių lankstumas ir gebėjimas greitai prisitaikyti prie rinkos pokyčių yra svarbiausias SVV konkurencingumo aspektas“ taip pat yra patvirtinama.

# IŠVADOS

* Išsiaiškinta, kad Europos Sąjungos Struktūrinių fondų investicijų pagrindinis tikslas yra regioninių skirtumų mažinimas tarp Europos Sąjungos valstybių ekonominio ir socialinio išsivystymo, investuojant į atitinkamų šalių probleminių klausimų sprendimo programas. Taip pat atskleista, kad beveik visos Lietuvoje veikiančios įmonės priklauso SVV sektoriui ir jos daro didelę įtaką Lietuvos ekonomikai, todėl Europos Sąjungos investicijos SVV konkurencingumo skatinimui (tuo pačiu plėtrai), lemia ir šalies ekonomikos augimą. Nustatyta, kad pagal 2014 – 2020 m. Europos Sąjungos Struktūrinių fondų investicijų veiksmų programoje numatytus konkrečius uždavinius, bus investuojama į priemones, kurios išspręstų verslumo, SVV inovatyvumo, ekoinovatyvumo, tarptautiškumo problemas. Pažymėtina, kad didžiausia investicijų suma bus skirta spręsti verslumo problemą Lietuvoje (šiam tikslui planuojama skirti beveik pusė visos 3-iam prioritetui skirtos sumos). Ji bus paskirstyta per įvairias finansavimo formas ir priemones.
* Išanalizavus mokslinę literatūrą, straipsnius, išsiaiškinta, kad smulkus ir vidutinis verslas traktuojamas kaip pats didžiausias ir reikšmingiausias sektorius tiek Lietuvoje, tiek Europoje. Beveik visuose nagrinėtuose moksliniuose straipsniuose pabrėžiama, kad SVV šalyje sukuria pagrindinę dalį šalies pajamų, užtikrina nenutrūkstamą ekonominį augimą, pasižymi technologinių, valdymo inovacijų bei organizacinių sprendimų taikymu, yra jaunųjų specialistų darbo jėgos traukos taškas, kuris teorines žinias paverčia praktinėmis ir prisideda prie aukštos kvalifikacijos specialistų praktikų paruošimo. SVV sektoriui priklausančios įmonės, skirtingai nei oligarchinės bendrovės, greičiausiai pajunta rinkos paklausos ir pasiūlos pokyčius, dėl mažų apimčių geba greičiau perorientuoti veiklą atsižvelgiant į rinkoje atsiradusius konkurentus, produktų ar paslaugų pakaitalus, taip pat pagal pasikeitusius vartotojų poreikius. Kasmet didėjantis naujų MVĮ skaičius Lietuvoje tik patvirtina, kad SVV yra tendencingai besiplečiantis sektorius. SVV sektoriaus reikšmė Lietuvos ekonomikai atsispindi šalies rodikliuose: sukuriamos pridėtinės vertės dalis, sukurtų darbo vietų skaičius, technologinių ir organizacinių inovacijų diegimas. SVV įtaka ekonomikos augimui ypatingai svarbi, todėl šalies ekonomikos vystymasis yra glaudžiai susijęs su SVV dinamikos tendencijomis. Nagrinėjant SVV konkurencingumo sąveiką su ES investicijomis, atsirado ir prieštaringų nuomonių, kurios analizuoja ne tik gerąją tokių išorės investicijų pusę. Skirtingų autorių nuomonėmis, ES investicijos apibrėžiamos kaip pavieniai sėkmės atvejai, kurie netampa viso regiono ar šalies ekonomikos augimo varomąja jėga. Taip pat manoma, kad tokiomis investicijomis iškraipoma ne tik rinka, kurioje veikia investicijas gaunančios įmonės, bet ir susijusios sritys bei darbo rinka. Atliekant literatūros šaltinių analizę taip pat susidurta su nuomone, kad visa energija, kuri tikrai keltų konkurencingumą, t. y. prekių ir paslaugų kokybės gerinimas, yra nukreipiama konkuravimui dėl paramos, kas dažniausia neatneša naudos visai rinkai. Tačiau ES investicijos gali veikti konkurencingumą tiesiogiai ir netiesiogiai. Būtent investicijos į šalies mastu reikšmingas sritis netiesiogiai daro įtaką visiems verslo subjektams, net ir tiems, kurie nesikreipė dėl investicijų.
* Išnagrinėjus SVV konkurencingumui įtaką darančius veiksnius ir jų sąveiką su ES investicijomis pastebima, kad literatūros šaltiniuose yra minimi tik aspektai, kurie veikia konkurencingumą, tačiau neužsimenama apie priemones jam suvaldyti ar skatinti. ES investicijų veiksmų programoje atvirkščiai, apibrėžiamos tik konkurencingumą skatinančios priemones. Pasinaudojus tokia nuomonių sandūra, buvo išryškinti konkurencingumą veikiantys aspektai, priemonės jį skatinti bei iškeltos hipotezes tyrimui. Atliekant tyrimą, apskaičiavus konkordancijos koeficientą bei jo reikšmingumą, išsiaiškinta, kad ekspertų nuomonės yra statiškai suderintos. Ekspertų vertinimai ištirti trimis metodais: svorių nustatymu, *TOPSIS* irgeometrinio vidurkio *(GV)* metodu. Skaičiuojant reikšmingiausio veiksnio, skatinančio SVV konkurencingumą, svorį, išsiaiškinta, kad tokiu laikomas inovacijų taikymas SVV įmonėse bei SVV lankstumas ir greitas prisitaikymas prie rinkos. Atliekant analizę kitais dviem metodais, gauti skirtingi geriausių ekspertų vertinimo sprendimai. Nepaisant to, nuomonės dėl SVV konkurencingumą skatinančių veiksnių sutapo, tai SVV lankstumas ir greitas prisitaikymas prie rinkos pokyčių, inovacijų taikymas SVV įmonėse, informacinių technologijų, valdymo metodų ir veiklos technologijų tobulinimas. Kadangi ES struktūrinių fondų investicijos siekia tobulinti informacines technologijas, valdymo metodus ir veiklos technologijas taikant inovacinius sprendimus yra sietinos su inovacijų taikymu SVV sektoriuje. Galima daryti išvadą, jog svarbiausias aspektas, prisidedant prie SVV konkurencingumo skatinimo, yra SVV lankstumas ir greitas prisitaikymas prie rinkos pokyčių, o svarbiausia priemone – SVV inovacijų skatinimas, pasitelkiant 2014-2020 m. ES struktūrinių fondų investicijas. Atsižvelgiant į tyrimo rezultatus, patvirtintos tyrimo pradžioje suformuluotos hipotezės: *„Smulkaus ir vidutinio verslo konkurencingumą labiausiai skatins inovacijų diegimo finansavimas 2014 – 2020 m. ES struktūrinių fondų lėšomis“* ir *„Mažų ir vidutinių įmonių lankstumas ir gebėjimas greitai prisitaikyti prie rinkos pokyčių yra svarbiausias SVV konkurencingumo aspektas“*.

# PASIŪLYMAI

* Siūloma plėtoti kokybiškos informacijos tinklą apie papildomas finansavimo galimybės, inkubavimo paslaugas, pasitelkiant ES Struktūrinių fondų investicijas. Lengvinti priėjimą prie jo mažoms ir vidutinėms įmonėms, organizuoti seminarus ir mokymus įmonių vadovams bei jauniesiems verslininkams, kurių metu būtų pristatomos finansavimo galimybės bei gerosios praktikos pavyzdžiai, susiję su įmonėmis, kurios pasinaudojant ES struktūrinių fondų investicijomis sėkmingai išplėtė savo veikla. Jauniesiems verslininkams akcentuoti, kad konkuravimas dėl paramos nedidina įmonės konkurencingumo, priešingai, nei kokybiškų projektų parengimas orientuotas į investicijas inovacijoms skatinti bei įmonės produktyvumui didinti.
* Mažinti biurokratines kliūtis verslo įkūrimui ir finansavimui taip prisidedant prie verslumo ir verslo kūrimosi skatinimo. Apgalvoti supaprastintos įmonių įkūrimo ir finansavimo tvarkos galimybes, siekiant išsaugoti aukštos pridėtinės vertės žinių pagrindų kuriamus produktus Lietuvos rinkoje. Informaciją apie supaprastintas galimybes įkurti verslą Lietuvoje bei sėkmės istorijas skleisti Europos lygiu, taip pritraukiant aukštos kvalifikacijos darbuotojus bei perspektyvius jaunuosius verslininkus veikti Lietuvoje. Tokiu būdu Lietuvoje bus ne tik išsaugomi, bet ir iš Europos pritraukiami aukštos kvalifikacijos darbuotojai ir perspektyvūs jaunieji verslininkai. Tikėtina, kad tokių sprendimų priėmimas galėtų būti glaudžiai susijęs su Lietuvoje verslą įkuriančių asmenų, SVV konkurencingumo ir šalies inovacijų lygio didėjimu.
* Remiantis darbe atliktais tyrimais, siūloma 2014 – 2020 m. ES Struktūrinių fondų investicijas Lietuvoje, skirtas pakelti SVV konkurencingumą, koncentruoti ties tyrimo metu nustatyta svarbiausia SVV konkurencingumo skatinimo priemone – inovacijų skatinimu, kurios būtų nukreiptos į informacinių technologijų, įmonių technologinių procesų ir valdymo metodų tobulinimą, taip pat aukštos pridėtinės vertės žinių pagrindu kuriamus produktus. Rekomenduojama atkreipti dėmesį, kad į šią sritį orientuoti MVĮ investiciniai projektai būtų išimtinai priskirti prie prioritetinių ir nesusidurtų su biurokratinėmis kliūtimis. Tikėtina, kad užtikrinus visų išvardintų pasiūlymų įgyvendinimą, išaugs MVĮ inovatyvumas ir bus pasiekti 2014 – 2020 m. ES struktūrinių fondų investicijų veiksmų programoje užsibrėžti tikslai, susiję su SVV konkurencingumo skatinimu.

# LITERATŪRA IR KITI ŠALTINIAI

1. Augustinaitis, A., Radziukienė, V., Petrauskas, R. 2009. *Lietuvos E. Valdžios gairės: ateities įžvalgų tyrimas*. Vilnius: MRU.
2. Baršauskas, P. 2003. *Smulkaus ir vidutinio verslo politika Europos Sąjungoje ir Lietuvoje.* Kaunas: Technologija.
3. Beležentis, A., Žalimaitė, M. 2011. Ekspertinių vertinimų taikymas inovacijų plėtros veiksnių analizėje: lietuvos inovatyvių įmonių vertinimas. *Management theory and studies for rural business and infrastructure development* 3(27): 23-31.
4. Bruneckienė, J., Činčikaitė, R. 2009. Šalies regionų konkurencingumo vertinimas regionų konkurencingumo indeksu: tikslumo didinimo aspektas*. Ekonomika ir vadyba:* 700-708 p.
5. Bruneckienė, J., Krušinskas, R. 2011. ES struktūrinės paramos įtakos Lietuvos regionų plėtrai ir išsivystymo netolygumams mažinti vertinimas. *Ekonomika ir vadyba*: 127–136 p.
6. Davulis, G. 2009. *Ekonomikos teorija: vadovėlis aukštųjų mokyklų studentam*s. Vilnius: MRU, 73 p.
7. Dičpetris, L., Žiobakas, A. 2013. Kaip susikurti konkurencinį pranašumą mažoms ir vidutinėms įmonėms iš *Verslo akademija video: nemokamos konferencijos.* [interaktyvus] [žiūrėta 2015 m. balandžio 20 d.] Prieiga per internetą: <//http://www.versloakademija.lt/seminaras/video-nemokamos-konferencijos-kaip-susikurti-konkurencini-pranasuma-mazoms-ir-vidutinems>.
8. *Europos Komisijos rekomendacijos dėl mažų ir vidutinių įmonių apibrėžimo 96/280/EB ir 2003/361/EB* [interaktyvus] [žiūrėta 2014 m. gruodžio 10 d.] Prieiga per internetą: <//http://www.europa.eu.int>.
9. Europos Sąjungos fondų investicijų veiksmų programa iš *2014-2020 Europos Sąjungos fondų investicijos Lietuvoje* [interaktyvus] [žiūrėta 2014 m. gruodžio 10 d.] Prieiga per internetą: <//http://www.esinvesticijos.lt/uploads/documents/docs/160\_61751e80960605f6c8c1a2545e5c1449.pdf>.
10. Ginevičius, R., Podvezko, V. 2008. Daugiakriterinio vertinimo taikymo galimybės kiekybiniam socialinių reiškinių vertinimui [interaktyvus]. Verslas: teorija ir praktika 9(2): 81-87 p. [žiūrėta 2015 m. kovo 12 d.]. Prieiga per internetą <//http://www.btp.vgtu.lt/index.php/btp/article/viewFile/46/pdf/>.
11. Grūnovienė, D., Macas, A., Pauliukėnas L. 2005. *Mokslinio tyrimo procesas ir jo organizavimas.* Kaunas: Technologija.
12. Jurevičienė, D., Pileckaitė, J. 2013. The impact of EU Structural Fund support and problems of its absorption. *Business, Management and Education 11(1):* 1-18.
13. Kardelis, K. 2002. *Mokslinių tyrimų metodologija ir metodai*. Kaunas: Technologija.
14. Katsaitis, O., Doulos, D. 2009. The impact of EU structural funds on FDI [interaktyvus]. *Kyklos 62(4):* 563–578. [žiūrėta 2015 m. kovo 18 d.] Prieiga per internetą: <//http://dx.doi.org/10.1111/j.1467-6435.2009.00451.x/>
15. Kaufmann, A., Wagner, P. 2005. EU regional policy and the stimulation of innovation: The role of the European Regional Development Fund in the objective 1 region Burgenland. *European Planning Studies 13(4):* 581-599.
16. Keršienė, R. 2009. Konkurencingumo išsaugojimo veiksniai globalizacijos sąlygomis. *Ekonomika ir vadyba*: 819-824 p.
17. Kołodziejski, M. 2014. *Europos regioninės plėtros fondas* [interaktyvus] [žiūrėta 2015 m. kovo 18 d.] Prieiga per internetą: <//http://www.europarl.europa.eu/atyourservice/lt/displayFtu.html?ftuId=FTU\_5.1.2.html>.
18. Laisvosios rinkos institutas: *ES struktūrinių fondų lėšų panaudojimas Lietuvoje,* 2011 [interaktyvus] [žiūrėta 2015 m. kovo 18 d.] Priega per internetą: <//http://files.lrinka.lt/analitiniai%20darbai/ES%20lesos.pdf>.
19. Leach, R. 2007. *Glausta Europos Sąjungos enciklopedija*. Vilnis: Vaga.
20. Libby, R., Blashfield, R. 1978. Performance of a composite as a function of a number of judges. *Organizational Behavior and Human Performance*. Vol. 21: 121-129.
21. *Lietuvos Respublikos Seimo nutarimas dėl valstybės ilgalaikės raidos strategijos* [Interaktyvus] [žiūrėta 2015 m. kovo 3 d.] Prieiga per internetą: <//http://www3.lrs.lt/pls/inter3/dokpaieska.showdoc\_l?p\_id=454172>.
22. *Lietuvos Respublikos smulkaus ir vidutinio verslo plėtros įstatymas* [interaktyvus] [žiūrėta 2014 m. gruodžio 10 d.] Prieiga per internetą: <//http://www3.lrs.lt/pls/inter3/dokpaieska.showdoc\_l?p\_id=454172/>
23. *Lietuvos Respublikos Vyriausybės nutarimas dėl Lietuvos Respublikos Vyriausybės 2004–2008 metų programos įgyvendinimo priemonių patvirtinimo* [interaktyvus] [žiūrėta 2014 m. gruodžio 10 d.] Prieiga per internetą: <//http://www3.lrs.lt/pls/inter3/dokpaieska.showdoc\_l?p\_id=279570>.
24. Mačiulis, A. 2014. Tarptautinė konferencija: *Smulkaus ir vidutinio verslo plėtra sudarant geresnes finansavimo galimybes* [Interaktyvus]*.* [žiūrėta 2015 m. vasario 17 d.] Prieiga per internetą: <//http://www.invega.lt/lt/menu-top/invega-aktualijos-/naujienos/tiesiogine-transliacija-is-konferencijos-svv-pletra-sudarant-geresnes-finansavimo-galimybes-.htm/>.
25. Marčinskas, A., Diskienė, D.. 2001. Įmonės konkurencingumą lemiantys veiksniai. *Ekonomika*, Nr. 55-56: 64-72 p.
26. Martinkus, В. *Aiškinamasis įmonės vadybos terminų žodynas.* Kaunas: Technologija, 2000.
27. Martinkus, В. *Gamybos vadyba*. Šiauliai: Šiaulių universitetas, 2000.
28. Melnikas, B. 2011. *Europos Sąjunga: plėtros procesai.* Vilnius: Technika.
29. Midelfart-Knarvik, K.H., Overman, H.G. 2002. Delocation and European integration: is structural spending justified [interaktyvus]. *Delocation and european integration:* 323-359 p. [žiūrėta 2015 m. kovo 18 d.] Prieiga per internetą: <//http://folk.uio.no/karenmi/scientificpublications\_files/MidelfartOverman-EP2002.pdf/>
30. Oficialiosios statistikos portalas: Verslas iš *Lietuvos statistikos departamentas* [interaktyvus] [žiūrėta 2014 m. gruodžio 10 d.] Prieiga per internetą: <//http://osp.stat.gov.lt>.
31. Pačėsa, N., Pukas, V. 2002. *Smulkaus ir vidutinio verslo plėtra – pagrindinis regioninės politikos instrumentas.* Kaunas: VDU.
32. Petrauskaitė, R. 2013. Lietuvos mokslo taryba: Ekspertinio vertinimo ypatumai [interaktyvus] [žiūrėta 2015 m. balandžio 20 d.] Prieiga per internetą: <//http://www.lmt.lt/download/4275/2013%2012%2004\_i\_pranesimas\_ekspertinio%20vertinimo%20ypatumai.pdf/>.
33. Podvezko, V., Podviezko, A. 2014. Kriterijų reikšmingumo nustatymo metodai [interaktyvus]. *Lietuvos matematikų draugijos darbai, ser. B, 55t:* 111-116 p. [žiūrėta 2015 m. kovo 12 d.] Prieiga per internetą <//http://www.mii.lt/LMR/B/2014/55B21.pdf/>.
34. Porter, M. E. 1998. *Competetive Strategy: Techniques for Analyzing Industries and Competitors (With a New Introduction).* New York: New Press, 397.
35. Ruželė, E. 2009. Internetinių puslapių archyvas: *Europos Sąjungos parama – lazda su dviem galais* [interaktyvus] [žiūrėta 2015 m. kovo 25 d.] Prieiga per internetą: <//http://www.archive-lt-2012.com/lt/l/2012-07-15\_128690\_100>.
36. Smulkaus ir vidutinio verslo politika [interaktyvus] [žiūrėta 2014 m. gruodžio 10 d.] Prieiga per internetą: <//http://www.ukmin.lt/web/lt/verslo\_aplinka/smulkaus-ir-vidutinio-verslo-politika/>.
37. Starkevičiūtė, M. 2013. *Augimas ir iššūkiai Lietuvos ekonomika 1990–2012 m.* Kaunas: Technologija.
38. Stripeikis, O., Žukauskas, P. 2004. *Smulkaus ir vidutinio verslo aplinka Lietuvos ir ES rinkose.* Kaunas: VDU.
39. Sūdžius, V. 2001. *Smulkaus ir vidutinio verslo administravimas ir valdymas.* Vilnius: Kronta.
40. Sūdžius, V., Plakys, V. (2009). *Verslo vadybos studijų programos baigiamojo bakalauro darbo rengimas ir įforminimas.* Vilnius: Technika.
41. Štreimikienė, D., Dapkus, R., Šivickas, G. 2007. Paramos smulkiam ir vidutiniam verslui efektyvumo vertinimas. *Ekonomika*: 84-102 p.
42. *Veiksmų programos prioritetų iššūkių ir poreikių analizė* [interaktyvus] [žiūrėta 2015 balandžio 20 d.] Prieiga per internetą: <//http://www.esinvesticijos.lt/uploads/documents/docs/725\_765b0d56dd96c934426a0b379f6a9331.pdf/>.
43. Žalevičienė, A. 2012. Regioninė politika ir Europos Sąjungos struktūrinė parama: patirties įvertinimas. *Ekonomika ir vadyba: aktualijos ir perspektyvos:* 44-53 p.
44. Žukauskas, R. S. 2002. Smulkaus ir vidutinio verslo plėtros strateginės kryptys. *Viešoji politika ir administravimas:* 74 p.
45. Žukauskienė, V. 2011. Neapibrėžtų aibių teorijos elementų taikymai daugiakriteriuose uždaviniuose iš *14-osios Lietuvos jaunųjų mokslininkų konferencijos „Mokslas – Lietuvos ateitis“ teminės konferencijos* [interaktyvus] [žiūrėta 2015 m. kovo 15 d.] Prieiga per internetą: <//http://dspace.vgtu.lt/bitstream/1/727/1/Zukauskiene.pdf>.

# PRIEDAI

**A priedas.** Ekspertų apklausos anketa



VILNIAUS GEDIMINO TECHNIKOS UNIVERSITETAS

VERSLO VADYBOS fakultetas

FINANSŲ INŽINERIJOS katedra

**2014 - 2020 M. EUROPOS SĄJUNGOS STRUKTŪRINIŲ FONDŲ INVESTICIJŲ PANAUDOJIMO LIETUVOS SMULKAUS IR VIDUTINIO VERSLO KONKURENCINGUMO SKATINIMUI TYRIMAS**

**EKSPERTINIO VERTINIMO METODAS**

*Gerbiamas eksperte,*

Esu Vilniaus Gedimino technikos universiteto Ekonomikos inžinerijos, Investicijų ekonomikos IV kurso studentas, šiuo metu rašau baigiamąjį bakalauro darbą ir atlieku tyrimą, kurio tema yra „2014 - 2020 m. Europos Sąjungos struktūrinių fondų investicijų panaudojimas smulkiojo ir vidutinio verslo Lietuvoje konkurencingumo skatinimui“. Tyrimo pagrindas – ekspertų apklausos metodas, todėl profesionali Jūsų nuomonė, išsamūs atsakymai ir pastebėjimai labai svarbūs tyrimui atlikti. Dėkoju už suteiktą galimybę pasinaudoti Jūsų sukauptomis teorinėmis ir praktinėmis žiniomis. Visi atsakymai yra anonimiški.

Ekonomikos inžinerijos, Investicijų ekonomikos studentas

Povilas Kriaučeliūnas

# 1 Aspektų ir priemonių svorio nustatymas

## Suranguokite kiekvieno aspekto arba priemonės reikšmingumą SVV konkurencingumui. Priskiriamas svoris nuo 1 iki 10. (1 – darytų mažiausią įtaką, 10 – darytų didžiausią įtaką. Pažymime, kad kiekvienas svoris gali būti priskirtas tik po vieną kartą):

|  |  |
| --- | --- |
| **Aspektai / priemonės** | **Reikšmė SVV konkurencingumui (1 – 10)** |
| 1. Supaprastinta prieiga prie finansavimo šaltinių |  |
| 1. Inovacijų paramos tinklo tobulinimas |  |
| 1. MVĮ personalo kompetencijos plėtimas |  |
| 1. SVV lankstumas ir greitas prisitaikymas prie rinkos pokyčių |  |
| 1. SVV inkubavimas, verslo parkų kūrimas |  |
| 1. Inovacijų taikymas SVV įmonėse |  |
| 1. Verslininkų, įkuriančių MVĮ, jaunėjimas |  |
| 1. Informacijos ir patirties dalijimasis tarp MVĮ |  |
| 1. Informacinių technologijų, valdymo metodų, veiklos technologijų tobulinimas |  |
| 1. SVV įmonių tarptautiškumo didinimas |  |

## Komentarai:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

# 2 Aspektų ir priemonių vertinimas

## Įvertinkite kiekvieną aspektą arba priemonę pagal svarbumą, prisidedant prie SVV konkurencingumo skatinimo nuo 1 iki 5 *(1 – mažiausiai svarbus, 5 – labiausiai svarbus)*:

|  |  |  |  |  |  |
| --- | --- | --- | --- | --- | --- |
| **Aspektai / priemonės** | **Vertinimas** | | | | |
| **1** | **2** | **3** | **4** | **5** |
| 1. Supaprastinta prieiga prie finansavimo šaltinių |  |  |  |  |  |
| 1. Inovacijų paramos tinklo tobulinimas |  |  |  |  |  |
| 1. MVĮ personalo kompetencijos plėtimas |  |  |  |  |  |
| 1. SVV lankstumas ir greitas prisitaikymas prie rinkos pokyčių |  |  |  |  |  |
| 1. SVV inkubavimas, verslo parkų kūrimas |  |  |  |  |  |
| 1. Inovacijų taikymas SVV įmonėse |  |  |  |  |  |
| 1. Verslininkų, įkuriančių MVĮ, jaunėjimas |  |  |  |  |  |
| 1. Informacijos ir patirties dalijimasis tarp MVĮ |  |  |  |  |  |
| 1. Informacinių technologijų, valdymo metodų, veiklos technologijų tobulinimas |  |  |  |  |  |
| 1. SVV įmonių tarptautiškumo didinimas |  |  |  |  |  |

## Komentarai:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## Kokie dar aspektai arba priemonės Jūsų nuomone prisideda prie SVV konkurencingumo didinimo?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## Kokias pagrindines problemas įžvelgiate Lietuvos SVV sektoriaus konkurencingumo didinimo procese?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## Kokie Jūsų nuomone 2014 – 2020 m. ES fondų investicijų prioriteto, nukreipto į SVV konkurencingumo skatinimą, pagrindiniai privalumai ir trūkumai?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

# 3 Informacija apie ekspertą

## Jūsų lytis:

* Vyras
* Moteris

## Amžius:

* Iki 30 m.
* 31 – 40 m.
* 41 – 50 m.
* 51 – 60 m.
* 61 m. ir daugiau

## Išsilavinimas:

* Aukštasis (bakalauro)
* Aukštasis (magistro laipsnis)
* Mokslo daktaro laipsnis
* Habilituoto daktaro laipsnis
* Habilitacijos procedūra

## Nurodykite atstovaujamą sektorių:

* Viešasis (valstybinis)
* Privatus (verslo)
* Nevyriausybinis (NVO)

## Nurodykite atstovaujamą veiklos sritį:

* Socialinė ekonomika
* Paslaugos
* Verslas
* Švietimas
* Komunikacinės, žiniasklaida
* Kultūra
* Informacinės technologijos
* Religija
* Asmens gerovė
* Kūrybinės industrijos
* Kita (įrašykite): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## Jūsų užimamos pareigos:

* Įstaigos vadovas
* Įstaigos šakos (departamento) vadovas
* Skyriaus (poskyrio) vadovas
* Grupės vadovas
* Vadybininkas
* Mokslo darbuotojas
* Teisininkas
* Kita (įrašykite): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## Įvardinkite savo patirtį šiose srityse ir ją detalizuokite *(jeigu užsiimama paminėta veikla, pažymėti atitinkamą patirtį metais)*:

|  |  |  |  |  |
| --- | --- | --- | --- | --- |
| Patirtis metais  Veikla | Iki 1 m. | 2 – 4 m. | 5 – 9 m. | 10 ir daugiau. |
| ES fondų lėšomis finansuojamų projektų rengimas |  |  |  |  |
| ES fondų lėšomis finansuojamų projektų vertinimas, koordinavimas, kontrolė |  |  |  |  |
| SVV valdymas panaudojant ES fondų lėšas |  |  |  |  |
| SVV valdymas pasitelkiant inovatyvius sprendimus |  |  |  |  |
| Moksliniai, ekspertiniai tyrimai susiję su SVV arba ES fondų lėšų panaudojimu |  |  |  |  |
| Rengiami pranešimai, skaitomos paskaitos susijusios su ES investicijomis arba SVV konkurencingumu |  |  |  |  |
| Dalyvavimas seminaruose, mokymuose, stažuotėse, susijusiose su ES investicijomis arba SVV konkurencingumu. |  |  |  |  |
| Kita (įrašyti): |  |  |  |  |

## Jūsų pasiūlymai, komentarai anketai ir tyrimui:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

***Dėkojame už atsakymus ir bendradarbiavimą.***

# Gairės ekspertams

**Supaprastinta prieiga prie finansavimo šaltinių** – Aiški ir viešai prieinama informacija, susijusi su ES investicijų panaudojimu bei tvarka, finansavimo tvarkos supaprastinimas, tarpinstitucinio bendravimo optimizavimas.

**Inovacijų paramos tinklo tobulinimas** – SVV inovacijoms skatinti naudojamų priemonių nuolatinis stebėjimas, koregavimas, intensyvumo nustatymas, įvertinant realius rinkos poreikius.

**MVĮ personalo kompetencijos plėtimas** – Labai mažose, mažose ir vidutinėse įmonėse dirbančių darbuotojų kvalifikacijos kėlimas, mokymų bei stažuočių organizavimas, pasinaudojant ES investicijomis.

**SVV lankstumas ir greitas prisitaikymas prie rinkos pokyčių** – SVV dėl mažų žmogiškųjų bei technologinių išteklių, be didelių nuostolių gali greitai reaguoti į rinkos pokyčius.

**SVV inkubavimas, verslo parkų kūrimas** – SVV inkubatorių finansavimas ir verslo parkų, kur susitelktų MVĮ, kūrimo kompensavimas.

**Inovacijų taikymas SVV įmonėse** – mokslinių tyrimų, naujų inovatyvių produktų kūrimo bei inovatyvios įmonės veiklos skatinimas.

**Verslininkų, įkuriančių MVĮ, jaunėjimas** – Pastebima koreliacija, tarp augančių MVĮ skaičiaus ir santykinio jų steigėjų amžiaus.

**Informacijos ir patirties dalijimasis tarp MVĮ** – jungimosi į klasterius skatinimas, SVV sektoriaus įmonių tarpusavio bendravimo skatinimas.

**Informacinių technologijų, valdymo metodų, veiklos technologijų tobulinimas** – pažymėtų aspektų pažanga įmonėse ir jų įtaka įmonės konkurencingumui.

**SVV įmonių tarptautiškumo didinimas** – skatinimas dalyvauti užsienio parodose, MVĮ tenkančios eksporto dalies didėjimas.


**B priedas.** Informacija apie apklausoje dalyvavusius ekspertus


|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **E1** | **E2** | **E3** | **E4** | **E5** | **E6** | **E7** | **E8** |
| **Lytis** | Moteris | Moteris | Moteris | Moteris | Vyras | Vyras | Vyras | Vyras |
| **Amžius** | 51-60 | 31-40 | 31-40 | 31-40 | 31-40 | 51-60 | 51-60 | 41-50 |
| **Išsilavinimas** | Aukštasis (magistro laipsnis) | Aukštasis (magistro laipsnis) | Aukštasis (magistro laipsnis) | Aukštasis (magistro laipsnis) | Aukštasis (magistro laipsnis) | Mokslo daktaro laipsnis | Mokslo daktaro laipsnis | Mokslo daktaro laipsnis |
| **Atstovaujamas sektorius** | Viešasis | Viešasis | Viešasis | Viešasis | Viešasis | Viešasis | Privatus | Viešasis |
| **Atstovaujama veiklos sritis** | Valstybės tarnyba | Nenurodė | Socialinė ekonomika | Paslaugos | Viešasis administravimas | Paslaugos, verslas | Verslas Švietimas | Paslaugos, Verslas, Švietimas |
| **Užimamos pareigos** | Skyriaus (poskyrio) vadovas | Skyriaus (poskyrio) vadovas | Vyr. vadybininkas | Grupės vadovas | Skyriaus (poskyrio) vadovas | Įstaigos šakos (departamento) vadovas | Įstaigos vadovas | Įstaigos šakos (departamento) vadovas |
| **Patirtis (metais):** |  | | | | | | | |
| **ES fondų lėšomis finansuojamų projektų rengimas** |  |  |  | 5-9 m. |  | 10 ir daugiau | 10 ir daugiau | 10 ir daugiau |
| **ES fondų lėšomis finansuojamų projektų vertinimas, koordinavimas, kontrolė** |  | 5-9 m. | 10 ir daugiau | 5-9 m. | 10 ir daugiau | 5-9 m. | 5-9 m. | 2-4 m. |
| **SVV valdymas panaudojant ES fondų lėšas** |  |  |  |  |  | 10 ir daugiau |  |  |
| **SVV valdymas pasitelkiant inovatyvius sprendimus** |  |  |  |  |  |  |  | 5-9 m. |
| **Moksliniai, ekspertiniai tyrimai susiję su SVV arba ES fondų lėšų panaudojimu** |  |  | 10 ir daugiau |  |  | 5-9 m. | 2-4 m. | 10 ir daugiau |
| **Rengiami pranešimai, skaitomos paskaitos susijusios su ES investicijomis arba SVV konkurencingumu** |  |  |  |  | 10 ir daugiau | 5-9 m. | 10 ir daugiau | 10 ir daugiau |
| **Dalyvavimas seminaruose, mokymuose, stažuotėse, susijusiose su ES investicijomis arba SVV konkurencingumu.** |  | 5-9 m. | 10 ir daugiau |  | 10 ir daugiau | 10 ir daugiau | 10 ir daugiau | 10 ir daugiau |
| **Kita:** | ES fondų investicijų administravimas 5-9 m. |  |  | Veiksmų programos valdymas 2-4 m . |  |  |  |  |
|
|


**C priedas.** Skirstinio lentelė


|  |  |  |  |  |  |  |
| --- | --- | --- | --- | --- | --- | --- |
| Laisvės laipsnis, | Tikimybė, | | | | | |
| 0,9 | 0,1 | 0,05 | 0,025 | 0,01 | 0,005 |
| 1 | 0,0158 | 2,7055 | 3,8415 | 5,0239 | 6,6349 | 7,8794 |
| 2 | 0,2107 | 4,6052 | 5,9915 | 7,3778 | 9,2103 | 10,5966 |
| 3 | 0,5844 | 6,2514 | 7,8147 | 9,3484 | 11,3449 | 12,8382 |
| 4 | 1,0636 | 7,7794 | 9,4877 | 11,1433 | 13,2767 | 14,8603 |
| 5 | 1,6103 | 9,2364 | 11,0705 | 12,8325 | 15,0863 | 16,7496 |
| 6 | 2,2041 | 10,6446 | 12,5916 | 14,4494 | 16,8119 | 18,5476 |
| 7 | 2,8331 | 12,0170 | 14,0671 | 16,0128 | 18,4753 | 20,2777 |
| 8 | 3,4895 | 13,3616 | 15,5073 | 17,5345 | 20,0902 | 21,9550 |
| 9 | 4,1682 | 14,6837 | 16,9190 | 19,0228 | 21,6660 | 23,5894 |
| 10 | 4,8652 | 15,9872 | 18,3070 | 20,4832 | 23,2093 | 25,1882 |
| 11 | 5,5778 | 17,2750 | 19,6751 | 21,9200 | 24,7250 | 26,7568 |
| 12 | 6,3038 | 18,5493 | 21,0261 | 23,3367 | 26,2170 | 28,2995 |
| 13 | 7,0415 | 19,8119 | 22,3620 | 24,7356 | 27,6882 | 29,8195 |
| 14 | 7,7895 | 21,0641 | 23,6848 | 26,1189 | 29,1412 | 31,3193 |
| 15 | 8,5468 | 22,3071 | 24,9958 | 27,4884 | 30,5779 | 32,8013 |
| 16 | 9,3122 | 23,5418 | 26,2962 | 28,8454 | 31,9999 | 34,2672 |
| 17 | 10,0852 | 24,7690 | 27,5871 | 30,1910 | 33,4087 | 35,7185 |
| 18 | 10,8649 | 25,9894 | 28,8693 | 31,5264 | 34,8053 | 37,1565 |
| 19 | 11,6509 | 27,2036 | 30,1435 | 32,8523 | 36,1909 | 38,5823 |
| 20 | 12,4426 | 28,4120 | 31,4104 | 34,1696 | 37,5662 | 39,9968 |


**D priedas.** Užpildytos ekspertų apklausos anketos pavyzdys (E1, E4 ekspertai)


























1. Atkreiptinas dėmesys, kad ekspertas E8 nevertino X6 aspekto, todėl paliekama reikšmė 0. [↑](#footnote-ref-1)